text:
ཉེ་དུས། ལྗོངས་ཡོངས་ཀྱི་ཕྱོགས་བསྡུས་བཅོས་སྐྱོང་ལས་ཀའི(དུས་བདེ་འཛུགས་སྐྱོང)གཟེངས་བསྟོད་ཚོགས་ཆེན་ལྷ་སར་འཚོགས་ཤིང་། འདི་ནི་རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་སོགས་འགོ་ཁྲིད་ཀྱིས་གཟེངས་བསྟོད་ཐོབ་མཁན་གྱི་འཐུས་མིར་བྱ་དགའ་གནང་བའི་གནས་ཚུལ་ཡིན་པ།
ཉེ་ཆར་ལྗོངས་ཡོངས་ཀྱི་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་གཟེངས་བསྟོད་ཚོགས་ཆེན་ལྷ་སར་འཚོགས་ཤིང་། ཚོགས་འདུའི་ལས་འགན་གཙོ་བོ་ནི་གྲུབ་འབྲས་ཕྱོགས་སྡོམ་དང་། སྔོན་ཐོན་ལ་གཟེངས་བསྟོད། ཉམས་མྱོང་སྤེལ་རེས། ལས་དོན་བཀོད་སྒྲིག་བཅས་བྱ་རྒྱུ་དང་འབྲེལ《2018ལོ་ནས་2020ལོ་བར་གྱི་བོད་རང་སྐྱོང་ལྗོངས་ཀྱི་སྤྱི་ཚོགས་བདེ་འཇགས་ཕྱོགས་བསྡུས་བཅོས་སྐྱོང་འགན་འཁྲིའི་ཡི་གེ》འཇོག་རྒྱུ་དེ་རེད།
ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་དང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་གྲོང་ཁྱེར་དང་ས་ཨུད་ཁག་དང་སྲིད་འཛིན་ཀུང་ཧྲུའུ(སྲིད་གཞུང)དང་འགན་འཁྲིའི་ཡི་གེ་བཞག་པ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་བློ་བཟང་རྒྱལ་མཚན་གྱིས་ཚོགས་འདུ་གཙོ་སྐྱོང་གནང་བ་རེད། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་དང་རང་སྐྱོང་ལྗོངས་སྲིད་གྲོས་ཏང་ཙུའུ་ཡི་ཧྲུའུ་ཅི་ཏིང་ཡེ་ཤན་གྱིས་གཟེངས་བསྟོད་གཏན་འབེབས་སྒྲོག་སྦྱངས་གནང་བ་རེད། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཀྲོང་ཡན་ཚོགས་འདུར་ཕེབས་ཡོད་པ་རེད། ལྗོངས་ཏང་ཨུད་ཀྱི་རྒྱུན་ཨུ་དང་། སྲིད་ཁྲིམས་ཨུ་ལྷན་གྱི་ཧྲུའུ་ཅི། ལྗོངས་ཕྱོགས་བསྡུས་བཅོས་སྐྱོང་ཨུ་ལྷན་གྱི་ཀྲུའུ་རེན་བཅས་ཡིན་པའི་ཧོ་ཝུན་ཧའོ་ཡིས་གསུང་བཤད་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་ནོར་བུ་དོན་གྲུབ་དང་། ཙེང་དབན་མིང་། ཅང་ཅེ། པད་མ་དབང་འདུས་བཅས་ཚོགས་འདུར་ཕེབས་པ་རེད།
ཧོ་ཝུན་ཧའོ་ཡིས་འདས་ཟིན་པའི་ལོ་དེའི་ནང་ལྗོངས་ཡོངས་ཀྱི་རིམ་ཁག་ཏང་སྲིད་རྩ་འཛུགས་དང་ཕྱོགས་བསྡུས་བཅོས་སྐྱོང་སྡེ་ཚན་གྱིས་ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ལག་བསྟར་གཏིང་ཟབ་བྱས་པར་བརྟེན། ལྗོངས་ཡོངས་ཀྱི་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་བསམ་ཕྱོགས་དེ་བས་ཁ་གསལ་དང་། གཞི་རིམ་བཅོས་སྐྱོང་དེ་བས་ཞིབ་ཚགས། ཚན་རྩལ་སྤྱོད་ཚད་དེ་བས་ནུས་ལྡན། འགུལ་རྣམ་དོ་དམ་དེ་བས་ཚན་རིག་དང་མཐུན་པ། འགལ་ཟླ་སེལ་རྒྱུར་དེ་བས་ཕན་འབྲས་ཐོན་པ། མང་ཚོགས་བློ་ཡིད་ཚིམ་ཚད་དེ་བས་ཆེ་རུ་ཕྱིན་པ་བཅས་བྱུང་ནས་ལྗོངས་ཡོངས་ཀྱི་སྤྱི་ཚོགས་བཅོས་སྐྱོང་སྤྱི་ཚོགས་ཅན་དང་། ཁྲིམས་སྐྱོང་ཅན། རིག་ནུས་ཅན། ཆེད་ལས་ཅན་བཅས་སུ་འགྱུར་བའི་ཆུ་ཚད་སྔར་བས་ཆེ་རུ་ཕྱིན་པ་མ་ཟད། ཁྲིམས་སྐྱོང་བོད་ལྗོངས་དང་དུས་བདེའི་བོད་ལྗོངས་བསྐྲུན་པའི་ཆུ་ཚད་དེ་བས་མཐོ་རུ་ཕྱིན་ཡོད་ཅེས་གསུངས།
ཧོ་ཝུན་ཧའོ་ཡིས་ལྗོངས་ཡོངས་ཀྱི་ཕྱོགས་བསྡུས་བཅོས་སྐྱོང་འཐབ་ཕྱོགས་ཀྱིས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་ཕྱོགས་བསྡུས་བཅོས་སྐྱོང་ལས་དོན་གྱི་གནས་བབ་གལ་ཆེན་གནད་འཁེལ་སྟངས་འཛིན་དང་། ཕྱོགས་བསྡུས་བཅོས་སྐྱོང་ལས་དོན་གྱི་དམིགས་ཚད་ལས་འགན་གནད་འཁེལ་སྟངས་འཛིན། ཕྱོགས་བསྡུས་བཅོས་སྐྱོང་གི་ལས་ཀའི་སྤྱིའི་བླང་བྱ་གནད་འཁེལ་སྟངས་འཛིན་བཅས་བྱས་ནས་ཕྱོགས་བསྡུས་བཅོས་སྐྱོང་གི་ལས་ཀའི་སྒྲིག་སྲོལ་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་བ་དང་། སྤྱི་ཚོགས་བཅོས་སྐྱོང་གི“ཅན་བཞི་འཛུགས་སྐྱོང”ལ་མགྱོགས་མྱུར་སྐུལ་འདེད་གཏོང་བ། ཕྱོགས་ཡོངས་ནས“སྔོན་འགོག་གསུམ་གྱི་ནུས་པ”ཆེ་རུ་གཏོང་བ། “ཐུན་མོང་གསུམ་རྣམ་པ”འཛུགས་སྐྱོང་ཤུགས་སྣོན་རྒྱག་དགོས་པ་དང་། ལྟེ་བར་དམ་པོར་དམིགས་པ་དང་། སྤྱི་ཡོངས་ལ་ཞབས་འདེགས་ཞུ་བ། བརྟན་ལྷིང་སྲུང་སྐྱོང་ལ་དམ་འཛིན་བཅས་བྱས་ཏེ་སྤྱི་ཚོགས་ཀྱི་དུས་བབ་རྒྱུན་མཐུད་ཞི་མཐུན་བརྟན་ལྷིང་ཡོང་རྒྱུའི་འགན་ལེན་བྱེད་དགོས་པ། གསར་གཏོད་ལ་དམ་འཛིན་བྱས་ནས་རང་ལྗོངས་ཀྱི་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་ཆ་འཕྲིན་ཅན་དང་རིག་ནུས་ཅན་གྱི་ཆུ་ཚད་མཐོ་རུ་གཏོང་དགོས་པ། གཙོ་གནད་ལ་དམ་འཛིན་བྱས་ནས་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་འགག་རྩའི་ཁྱབ་ཁོངས་ཀྱི་བཅོས་སྐྱོང་ཆུ་ཚད་མཐོ་རུ་གཏོང་དགོས་པ། རྨང་གཞི་ལ་དམ་འཛིན་བྱས་ཏེ་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་རྩ་བའི་རྨང་གཞི་རྒྱུན་ཆད་མེད་པར་དམ་འཛིན་བྱེད་དགོས་པ། དཔུང་ཁག་ལ་དམ་འཛིན་བྱས་ནས་ཕྱོགས་ཡོངས་ནས་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)གྱི་ནུས་པ་དང་ཆུ་ཚད་མཐོ་རུ་བཏང་ནས་ལྗོངས་ཡོངས་ཀྱི་ཕྱོགས་བསྡུས་བཅོས་སྐྱོང་ལས་དོན་སླར་ཡང་སྐས་རིམ་གསར་པར་སླེབས་རྒྱུར་སྐུལ་འདེད་གཏོང་དགོས་པ། འགོ་ཁྲིད་ཀྱི་འགན་འཁྲིའི་མ་ལག་དང་བྱ་དགའ་ཆད་གཅོད་ཀྱི་ལས་དོན་སྒྲིག་སྲོལ་འཛུགས་པ་དང་འཐུས་སྒོ་ཚང་དུ་བཏང་ནས་ཕྱོགས་ཡོངས་ནས་ཕྱོགས་བསྡུས་བཅོས་སྐྱོང་ལས་དོན(དུས་བདེ་འཛུགས་སྐྱོང)ལ་ཤུགས་སྣོན་རྒྱག་རྒྱུར་འགན་ལེན་ནུས་ལྡན་མཁོ་འདོན་བྱེད་དགོས་པ་བཅས་ཀྱི་བླང་བྱ་བཏོན་པ་རེད།


c: text/html

text:
(སྐྱིད་སྡུག་ཚོགས་པ་ཞིག་ཡིན་ན་མི་སྒེར་གྱི་ལག་ཆ་རུ་འགྱུར་མི་རུང་།)
ཚེ་འབར།
ཕྱི་ཕྱོགས་སུ་ཡོད་པའི་བོད་ཀྱི་སྐྱིད་སྡུག་ཚོགས་པ་ཆུང་ཆུང་དེ་ཚོ། མིང་ཆེན་པོ་རི་འདྲ་རེ་བཏགས་ནས་དོན་ལ་མི་སྒེར་གྱི་སྦ་ཁུག་འགེངས་བྱེད་དང་ཁེ་ཕན་སྒྲུབ་བྱེད་ཀྱི་ལག་ཆ་རུ་བསྒྱུར་གྱིན་ཡོད་པ་དེ་ནི་མ་འོངས་བོད་ཀྱི་འཐབ་རྩོད་ལ་འཇིགས་སུ་རུང་བའི་ཉེན་ཁ་ཞིག་ཡིན་པ་མ་ཟད། སྤྱི་ཚོགས་རུལ་སུངས་སུ་འགྱུར་རྒྱུའི་སྔ་ལྟས་ཀྱང་རེད་ལ། རྩ་དོན་ལ་འགན་མ་ཁུར་པའི་ཆེས་བློ་ཕམ་པའི་གནས་ཤིག་ཀྱང་རེད། ད་ཐེངས་ཁོན་སི་ལེན་ཊི་བོད་རིགས་མཐུན་ཚོགས་ཀྱི་དོན་རྐྱེན་གཙོ་བོ་ཡང་དེ་ལ་ཐུག་ཡོད།
སྤྱི་ལོ་༢༠༡༧ ཟླ་༩ ཚེས་ ༢ ཁོན་སི་ལེན་ཊི་བོད་རིགས་མཐུན་ཚོགས་ཀྱི་ཚོགས་ཆེན་ཐེངས་དང་པོའི་སྐབས་སུ་གཏན་ལ་ཕབ་པའི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྩ་བའི་རྩ་དོན་བཞི་ཟེར་བ་ཞིག་བཞག་ཡོད། དེ་ནི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་འདས་པའི་ལོ་རྒྱུས་ཀྱི་དཀའ་ངལ་དང་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྒྱུན་ལས་སྐབས་ལྔ་པའི་ལོ་གཉིས་ཀྱི་དུས་ཡུན་རིང་ལ་འཕྲད་པའི་དཀའ་ངལ་སོགས་ཀྱི་ཉམས་མྱོང་གཞི་ལ་བཞག་ནས་བཟོས་བ་ཞིག་ཡིན་ལ། སྐབས་དེར་མང་མོས་ཀྱིས་ཚོགས་ཆེན་རང་གི་སྟེང་ནས་གཏན་ལ་ཕབ་པ་རེད། རྩ་དོན་བཞི་དེ་བཞག་ནས་ཟླ་བ་བཞི་དང་ཉི་མ་ལྔའི་རྗེས་སུ། སྤྱི་ལོ་༢༠༡༨ ཟླ་༡ ཚེས་༧ ཉིན་རྒྱུན་ལས་སྐབས་དྲུག་པའི་ལས་དོན་བྱེད་ཕྱོགས་ཤིག་རྩ་དོན་བཞིའི་དོན་ཚན་བཞི་བ་དང་འགལ་ཡོད་མེད་ཀྱི་ཚོགས་འདུ་ཞིག་བསྡུས་ཤིང་དེའི་སྐབས་སུ་ངས་རྒྱུན་ལས་སྐབས་དྲུག་པར་དོན་ངོ་མ་ཁྱེད་ཚོས་ཚོགས་ཆེན་སྐབས་སུ་ཚོགས་མི་མང་མོས་ཀྱིས་ཐག་ཆོད་བྱས་པའི་ཁོན་སི་ལེན་ཊི་བོད་རིགས་མཐུན་ཚོགས་ཀྱི་རྩ་བའི་རྩ་དོན་བཞི་ཟེར་བ་དེར་ངོས་ལེན་ཡོད་དམ་མེད་ཅེས་དྲི་བ་དྲིས་པ་ཡིན་ལ། ལན་དུ་སྐབས་དྲུག་པའི་རྒྱུན་ལས་ཚོས་སྒེར་གྱི་ངོས་ནས་དེ་ལ་མོས་མཐུན་མེད་པ་མ་ཟད། ཚོགས་ཆེན་སྟེང་ནས་ཐག་ཆོད་དེ་འདྲ་ཞིག་བྱུང་ཡོད་མེད་ཀྱང་ཤེས་མ་སོང་། གལ་སྲིད་དེ་འདྲ་ཞིག་བྱུང་ཡོད་ན་ང་ཚོས་བརྩི་བཀུར་བྱས་ན་འགྲིག་གི་རེད་ཟེར། མངོན་སུམ་ལ་སྙོན་སྟངས་དེས་རེ་ཞིག་ང་ཧ་ལས་སུ་བཅུག་སོང་། ཚོགས་ཆེན་སྟེང་ལ་རྒྱུན་ལས་བཞི་ཀ་ཡོད་པ་མ་ཟད་ད་ལྟའི་ཚོགས་གཙོ་ལས་ཐོག་གིས་སྐབས་དེའི་རྩ་དོན་བཞི་དགོས་པ་རྩ་བ་ཉིད་ནས་མི་འདུག་གསུང་མཁན་གྱི་གྲས་སུ་ཡོད་པ་རེད། སྤྱི་ལོ་༢༠༡༧ ཟླ་བཅུ་བའི་ནང་གི་ཚོགས་འདུ་ཞིག་གི་སྐབས་སུ་དྲུང་ཡིག་གི་ཞལ་ནས་ང་ཚོ་སྤྱན་རས་གཟིགས་ཀྱི་ཆོས་ཚོགས་དང་བསྟན་འཛིན་ཆོས་རྒྱལ་གཉིས་མཉམ་དུ་༧གོང་ས་མཆོག་གི་ནོ་སྦེལ་ཞི་བདེའི་གཟེངས་རྟགས་སྲུང་བརྩི་བྱེད་སར་སོང་ན་རྒྱུན་ལས་ཀྱི་ངོས་ནས་རྩ་དོན་བཞི་ལ་འགལ་མེད་པ་ངོས་འཛིན་གྱིན་ཡོད། དེ་ལ་མི་མང་གི་ངོས་ནས་དགོངས་ཚུལ་ག་འདྲ་ཡོད་ཅེས་བཀའ་འདྲི་གནང་སྟེ་རྩ་དོན་བཞི་བོར་ངོས་ལེན་དང་བརྩི་བཀུར་ཡོད་པའི་རྣམ་པ་གསལ་བོ་བསྟན་པ་རེད། རེད་དེ། ཚེས་༧ ཉིན་གྱི་ཚོགས་འདུའི་སྐབས་སུ་རྩ་དོན་བཞི་ལ་བརྩི་བཀུར་བྱེད་པ་ཕར་ཟད་དེ་འདྲའི་རྩ་དོན་བཞི་ཐག་ཆོད་བྱུང་ཡོད་མེད་ཀྱང་ཤེས་མེད་མདོག་མདོག་གནང་དོན་ཅི་ཡིན་ནམ། དེ་འདྲ་ཞིག་གསུང་དགོས་པའི་དམིགས་བྱ་གཙོ་བོ་དེ་རྩ་དོན་བཞིའི་དོན་ཚན་བཞི་བ་སྟེ་ “4. ཚོགས་པའི་ཁྱབ་ཚད། བོད་རིགས་མཐུན་ཚོགས་འདི་མངའ་སྡེ་འདིའི་ནང་དུ་ཡོད་པའི་བོད་པ་ཚང་མའི་བདེ་སྡུག་ལ་ལྟ་རྟོག་བྱེད་པའི་སྐྱིད་སྡུག་གི་ཚོགས་པ་ཞིག་ཡིན་པ་ལས་མི་བྱེ་བྲག་པ་སུའི་ཆེད་དུའང་བཙུགས་པ་མིན། རྒྱུ་མཚན་དེའི་ཕྱིར་ན་སྐབས་བབ་ཀྱི་ཚོགས་གཙོ་འམ་རྒྱུན་ལས་གཙོ་བོར་གྱུར་བའི་ཚོགས་མི་སུ་ཞིག་གིས་སྒེར་གྱི་ཁེ་ཕན་སྒྲུབ་བྱེད་ཀྱི་ལག་ཆ་རུ་འགྱུར་མི་རུང་”ཞེས་པ་འདི་ལ་མོས་མཐུན་དང་ངོས་ལེན་ཐུབ་ཀྱིན་མེད་པའི་རྣམ་པ་ཞིག་གསལ་བོར་མཐོང་། རྒྱུ་མཚན་ནི་ཚེས་༧ ཉིན་གྱི་ཚོགས་འདུ་དེ་དོན་ཚན་བཞི་བ་དང་འགལ་ཡོད་མེད་ཀྱི་ཚོགས་འདུ་ཡིན་པ་དེས་ཀྱང་དོན་དག་ཅིག་གསལ་བོར་རྟོགས་ཡོང་ངེས་ཡིན། ད་དུང་ཚོགས་ཆེན་སྟེང་ལ་རྩ་བ་ནས་མ་ཕེབས་ཤིང་ཚོགས་འདུ་ཆེ་ཆུང་གང་ལའང་མི་ཕེབས་མཁན་གྱི་མི་རེ་ཟུང་ཞིག་ཉིན་དེའི་ཚོགས་འདུ་ལ་ཆེད་དུ་ཕེབས་ཏེ་ཡར་ལངས་ནས་རྩ་དོན་བཞི་ཅན་གྱི་ཡིག་ཆ་དེ་ངོས་ལེན་མེད་པ་དང་། ཡིག་ཆ་འདི་ཚོགས་པའི་ལས་ཤོག་སྟེང་ལ་དཔར་ནས་ཚོགས་པའི་ཐམ་ག་བརྒྱབ་ཡོད་པ་ལས་མཚན་རྟགས་མི་འདུག་ཅེས་བསམ་གཟས་ཏེ་རྙོག་བསླངས་སོང་། ཚོགས་པ་ཞིག་ལ་མཚོན་ན་ཐམ་ཀ་དང་ལས་ཤོག་ནི་ཚོགས་པ་གང་དེའི་ཆེ་མཐོང་དང་རིན་ཐང་མཚོན་བྱེད་ཡོད་ན་མེད་ན་ཞིག་ཡིན་པས། དེ་ལ་ཆོ་མེད་མདོག་མདོག་བྱེད་པའང་རང་འཚང་བསྟན་པ་ལས་གཞན་ཅི་ཡང་མེད། མ་གཞི་སྐབས་དང་པོའི་ཚོགས་ཆེན་རྗེས་སུ་མང་མོས་ཐོག་ཐག་ཆོད་བྱུང་བའི་རྩ་དོན་བཞི་བོ་དེ་ཚོགས་པའི་ལས་ཤོག་སྟེང་བཀོད་དེ་པར་ལོག་བརྒྱབ་ནས་ཁྱིམ་ཚང་རེ་རེ་ལ་འཕྲོད་པར་གྱིས་ཡོད། སྐབས་དང་པོའི་ཚོགས་ཆེན་གྱི་འགོ་ནས་མཇུག་བར་དུ་མཐོང་མྱོང་མཁན་གྱི་ཚོགས་མི་རེ་ཟུང་ཡར་ལངས་ནས་ངེས་པར་དུ་མཚན་རྟགས་ཤིག་དགོས་ན། ད་ལྟ་ཚོགས་གཙོ་གསར་རྙིང་གཉིས་ཀ་འདི་ལ་འདུག་པས་མཚན་རྟགས་ཞིག་བཀོད་བཞག་ན་འགྲིག་གི་རེད་གསུང་སོང་། དེ་མུར་ད་ལྟའི་ལས་ཐོག་ཚོགས་གཙོས་ངའི་ངོས་ནས་མཚན་རྟགས་རྩ་བ་ནས་འགོད་ཀྱི་མིན་གསུང་སོང་ལ། སྐབས་དེར་ཕྲན་གྱིས་མི་སྒེར་གྱི་ཁེ་ཕན་སྒྲུབ་བྱེད་ཀྱི་སྐྱིད་སྡུག་ཚོགས་པ་ཞིག་ཡོད་པ་ལས་མེད་ན་དགའ་ས་རེད་ཅེས་བཤད་པ་ཡིན། མི་མང་ནང་ནས་ཀྱང་བསམ་ཚུལ་གྱི་འགལ་ཟླ་རྣོ་ངར་ཆེ་རུ་སོང་བ་དང་། དེ་མཉམ་དུ་རྒྱུན་ལས་ཚང་མས་མི་མང་ཞི་འཇགས་བཟོ་རྒྱུ་བཞག་སྟེ་དགོངས་པ་ཞུས་པའི་གསལ་བསྒྲགས་གནང་སྟེ་ཚོགས་མི་ཚང་མ་རང་རང་སོ་སོའི་གནས་སུ་ལོག་པ་རེད།
ངོ་མ་བཤད་ན་སྐྱིད་སྡུག་གི་ཚོགས་པ་གང་འདྲ་ཞིག་ཡིན་ན། མི་སྒེར་སྟོབས་ཤུགས་ཅན་འགའ་ཤས་ཀྱི་ལག་ཆ་རུ་འགྱུར་ཚར་བའི་རྗེས་ལ། མི་མང་དཀྱུས་མ་དེ་ཚོ་ཚོགས་པ་ལ་ཞེན་པ་ལོག་གི་རེད་ལ། རང་བཞིན་གྱིས་ཚོགས་ཁུངས་ནས་ཐོན་འགྲོ་གི་རེད། སྐབས་དེའི་ཚོགས་པ་དེ་གཞུང་དང་མི་མང་གཉིས་ཀྱི་ཡིད་ཆེས་མ་ཐུབ་པ་ཞིག་ཆགས་རྒྱུ་ཡིན་པ་སྨྲོས་ག་ལ་དགོས། རྒྱུ་མཚན་དེ་ལ་བརྟེན་ནས་རྒྱུན་ལས་སྐབས་ལྔ་བའི་ངོས་ནས་ཁོན་སི་ལན་ཊི་བོད་རིགས་མཐུན་ཚོགས་འདི་ཡང་མི་སྒེར་གྱི་ལག་ཆ་མ་ཆགས་པའི་ཆེད་དུ། གནས་སྟངས་མང་པོ་གདོང་ལེན་བྱས་ཏེ་སྐབས་དང་པོའི་ཁོན་སི་ལན་ཊི་བོད་རིགས་མཐུན་ཚོགས་ཀྱི་ཚོགས་ཆེན་ཐོག་རྩ་དོན་བཞི་མང་མོས་ཐོག་ཐག་གཅོད་བྱུང་བ་རེད། ཐག་གཅོད་དེས་མི་བུ་སྒེར་གྱི་ས་ནས་ཁེ་ཕན་ཏོག་ཙམ་རག་མཁན་རེ་ཟུང་ལ་ཕོག་ཐུག་ཤོར་ཡོད་པ་འདྲ། སོང་ཙང་ཁོང་ཚོས་གནས་ལུགས་ལ་རྒྱབ་འགལ་བྱས། བདེན་པ་ལ་ངོ་ལོག་བྱས། མང་མོས་ཐག་གཅོད་ཀྱི་རྩ་དོན་རྩིས་མེད་བྱས་ནས་ས་གནས་བོད་རིགས་ཀྱི་སྐྱིད་སྡུག་མཉམ་མྱོང་བྱེད་སའི་མཐུན་ཚོགས་དེ་མི་བུ་སྒེར་རེ་ཟུང་གིས་ལག་ཆའམ་སྦ་ཁུག་འགེངས་བྱེད་དུ་ཆགས་ན་ཡང་སྐྱོན་མེད་མདོག་མདོག་བྱེད་པ་འདི་ནི་ཤིན་ཏུ་ནས་ངོས་ལེན་བྱེད་ཐབས་མི་འདུག
༢༠༡༨-༡-༧ གྱི་དགོང་མོ་ཁོན་སི་ལན་ཊི་བོད་རིགས་མཐུན་ཚོགས་ཀྱི་གནད་དོན་དེ་དང་འབྲེལ་བའི་སྐད་ཆ་འགའ་བདག་གི་ངོ་དེབ་ཏུ་བཀོད་པ་ཡིན་ལ། དེའི་ཕྱི་ཉིན་བོད་རིགས་མཐུན་ཚོགས་ཀྱི་ངོ་དེབ་ཏུ་ང་ལ་ལན་འདེབས་ཡིན་པའི་སྲོལ་གྱི་ཁྱབ་བསྒྲགས་ཡི་གེ་ཞིག་སྤེལ་འདུག རྒྱུན་ལས་ཚོས་ཚེས་༧ ཉིན་དགོངས་པ་ཞུས་པ་དེ་བདེན་ན་ཚེས་༨ ཉིན་ཚོགས་པའི་ངོ་དེབ་བེད་སྤྱོད་གཏོང་ཆོག་པའི་ཐོབ་ཐང་དང་དབང་ཆ་སུས་སྤྲད་པ་རེད། དེ་ཁྲིམས་འགལ་མ་རེད་པས། ཡང་ན་དོན་ཚན་བཞི་བ་རྩིས་མེད་བྱས་ཏེ་མི་སྒེར་གྱི་ཁེ་ཕན་སྒྲུབ་ཏུ་ཕེབས་སའི་མི་སྒེར་བ་དེས་སྐབས་དྲུག་པའི་རྒྱུན་ལས་ཟུར་བ་དག་ལ་ཚོགས་པའི་ངོ་དེབ་བདེ་སྤྱོད་གཏོང་ཆོག་པའི་ཆོག་མཆན་སྤྲད་པ་རེད་དམ། ཚེས་༩ ཉིན་ཡང་བསྐྱར་ངོ་དེབ་ཏུ་”གསལ་བསྒྲགས།
༄། དཔལ་ལྡན་སྐུ་ཚབ་དོན་གཅོད་མཆོག་གི་ལམ་སྟོན་ལྟར་ཁུན་སི་ལན་ཀྲི་བོད་རིགས་ཚོགས་པའི་རྒྱུན་ལས་སྐབས་༦ པ་དགོངས་པ་ཞུས་པར་སོང་རྒྱུན་ལས་གསར་པའི་གསར་འདེམས་ཀྱི་འོས་བསྡུ་དེ་བཞིན་ ༢༠༡༨།༡།༡༤ རེས་གཟའ་ཉི་མའི་ཉིན་རྒྱབ་ཚོུད་ ༢ པར New Farm Library ཚོགས་ཁང་དུ་ཞུ་རྒྱུ་ཡིན་པ་དང་། སྐུ་ངོ་དོན་གཅོད་མཆོག་ཀྱང་འོས་བསྡུའི་ཆེད་དུ་ཕེབས་ཀྱི་ཡོད་པས་དེ་དོན་ཚོགས་མི་ཚང་མ་རྒྱུན་ལས་གསར་འདེམས་ཀྱི་འོས་འཕེན་པར་ངེས་ཕེབས་དགོས་པའི་གསལ་བསྒྲགས་སུ། ཁུན་སི་ལན་ཀྲི་བོད་རིགས་ཚོགས་པའི་རྒྱུན་ལས་ནས་ ༢༠༡༨།༡།༩ལ།། ” ཞེས་གསལ་བསྒྲགས་ཤིག་སྤེལ་འདུག དེ་ཡང་སུས་ཆོག་མཆན་སྤྲད་པ་རེད། སྐུ་ངོ་དོན་གཅོད་ཀྱིས་སྤྲད་པ་རེད་དམ། གལ་སྲིད་ཡིན་ན་གསལ་བསྒྲགས་ཀྱི་འགོ་ལ་ “སྐབས་དྲུག་པའི་ལས་རྒྱུན་ཚོས་དགོངས་པ་ཞུས་པར་སོང་”ཞེས་རྒྱུན་ལས་མེད་མདོག་མདོག་དང་མཐའ་ལ་ “རྒྱུན་ལས་ནས”ཞེས་ལས་ཐོག་རྒྱུན་ལས་འགའ་ཡང་ཡོད་མདོག་མདོག་བྱེད་དོན་ཅི་ཡིན། རྒྱུན་ལས་ལས་ཐོག་འགའ་ཡོད་པ་ཡིན་ན་རྒྱུན་ལས་ཀྱི་དུས་ཡུན་ལོ་གཉིས་རེད་ལ། སྐབས་ལྔ་བའི་རྒྱུན་ལས་ཀྱི་ལས་མཚམས་བཞག་ཏེ་ཟླ་བ་བཞི་དང་ཉི་མ་བདུན་ལས་སོང་མེད་ལ། ལས་ཐོག་རྒྱུན་ལས་ཤིག་ཡོད་ན་ལས་འཁུར་གནང་སྟེ་ཟླ་བ་བཞི་བ་དང་ཉི་མ་བདུན་ལས་སོང་ཡོད་མ་རེད། ཚེས་༧ ཉིན་སྐབས་དྲུག་པའི་རྒྱུན་ལས་ཚོས་དགོངས་པ་ཞུས་ཤིང་ཚེས་༨ ཉིན་ཚོགས་པའི་ངོ་དེབ་དང་རྒྱུན་ལས་ཀྱི་མིང་བདེ་སྤྱོད་གཏོང་ཆོག་མཁན་གྱི་རྒྱུན་ལས་ཞིག་ཡོད་ན། ཁོ་ཚོས་ལས་འཁུར་གནང་སྟེ་ཉིན་གཅིག་ལས་སོང་མེད་ཙང་། རྒྱུན་ལས་ཀྱི་དུས་ཡུན་མ་རྫོགས་སྔོན་ལ་རྒྱུན་ལས་གསར་འདེམས་ཀྱི་འོས་བསྡུ་འདི་ཡང་དཀའ་ངལ་དང་འཕྲོ་བརླག་མ་རེད་དམ། སྐུ་ངོ་དོན་གཅོད་ཀྱིས་འགན་འཁུར་ཏེ་ཚོགས་འདུ་ཞིག་དགོས་གལ་དུ་མཐོང་བ་ཡིན་ན་སྐུ་ངོ་དོན་གཅོད་ཀྱི་མིང་ཐོག་ནས་གསལ་བསྒྲགས་སྤེལ་ཆོག་པ་ལས་དགོངས་པ་ཞུས་ཟིན་པའི་རྒྱུན་ལས་ཚོས་སླར་ཡང་རྒྱུན་ལས་ཀྱི་མིང་བེད་སྤྱོད་བྱེད་དགོས་དོན་འདུག་གམ། ཡང་ན་ཚེས་༧ ཉིན་མི་མང་གི་མདུན་དུ་དགོངས་པ་ཞུས་ཤིང་ཚེས་༨ ཉིན་སྐབས་དྲུག་པའི་རྒྱུན་ལས་ཟུར་བ་ཚོ་ཡང་བསྐྱར་རྒྱུན་ལས་སུ་རང་འགུལ་གྱིས་འདེམས་ཐོན་བྱས་ཏེ་རྒྱུན་ལས་ཀྱི་མིང་བེད་སྤྱད་པ་ཡིན་ནམ། ཁ་དང་ལག་ལེན་མི་མཚུངས་པའི་ལས་དོན་བྱེད་ཕྱོགས་འདིས་ཀྱང་གནད་དོན་འགའ་གསལ་ལེར་ཧ་གོ་ཡོང་ངེས་རེད།
གལ་སྲིད་སྐུ་ངོ་དོན་གཅོད་དོན་ཚན་བཞི་བའི་གནད་དོན་དེའི་རྐྱེན་པས་རྒྱུན་ལས་སྐབས་དྲུག་པ་དང་ཚོགས་མིའི་བར་ལ་འགལ་ཟླ་ཡོང་བཞིན་པ་དེ་འདུམ་འགྲིག་གི་ཆེད་དུ་ཕེབས་རྩིས་ཡིན་ན་དེ་ཡང་བློ་གཟུ་བོར་གནས་པའི་ཐག་གཅོད་ཅིག་བྱུང་སྲིད་ཀི་མ་རེད། རྒྱུ་མཚན་སྐབས་དང་པོའི་ཚོགས་ཆེན་སྐབས་སུ་རྩ་དོན་བཞི་གཏན་འབེབས་གནང་དུས་སྐུ་ངོ་དོན་གཅོད་ཀྱིས་དོན་ཚན་བཞི་བར་འགྲེལ་ལོག་བྱས་པ་མ་ཟད་དགག་བྱ་བྱས་རེད། རྩ་དོན་བཞི་མང་མོས་ཀྱིས་ཐག་གཅོད་བྱུང་ཟིན་རྗེས་ཀྱང་སྐུ་ངོ་དོན་གཅོད་ཀྱིས་དགག་བྱ་གང་ཐུབ་བྱས་ཤིང་རྩིས་མེད་གཏོང་བར་ཤུགས་བརྒྱབ་པ་རེད། དེའི་རྒྱབ་ལྗོངས་ན་གནས་ཚུལ་གཞན་འགའ་ཞིག་ཡོད་མོད། ཕྱིས་སུ་ཞུ་དགོས་མ་ཐུག་ན་རེ་ཞིག་གླེང་དོན་མེད། སྐབས་དེའི་ཚོགས་ཆེན་གྱི་སྔ་ཕྱི་ཡོད་ཚད་བརྙན་བླངས་ཡོད་ཙང་། དེ་ལ་བལྟས་ནའང་གནད་དོན་འདི་སྐུ་ངོ་དོན་གཅོད་ཀྱིས་གཟུ་བོར་གནས་པའི་ཐག་གཅོད་ཅིག་མི་ཡོང་བའང་གསལ་བོར་རྟོགས་ངེས་ཡིན། ད་དུང་བདེན་པ་ལ་ངོ་ལོག་སྟེ་མངོན་སུམ་ལ་མུ་མཐུད་དུ་བསྙོན་རྩིས་ཡིན་ན་ནི་སྐབས་དེའི་བརྙན་ཡང་སྤྱི་ཚོགས་དྲ་ལམ་ལ་བཞག་སྟེ་མི་མང་ལ་བདེན་རྫུན་གྱི་དབྱེ་བ་འབྱེད་དུ་བཅུག་ནའང་མ་ཆོག་པ་ཅི་ཡང་ཡོད་མ་རེད། གང་ལྟར་བདག་གིས་ཞུ་འདོད་པ་ནི་གཅིག་རྒྱབ་གཅིག་ལངས་ཀྱིས་ཚོགས་མི་མང་མོས་ཀྱི་ཐག་གཅོད་ལ་བརྩི་བཀུར་དང་རིན་ཐང་མི་སྤྲད་པར་གོ་ས་དང་ཧམ་བཤད་ཀྱིས་དཀྲུགས་ཅི་ཐུབ་བྱེད་པའི་ཚོགས་འདུ་ངན་ངོན་དག་ལ་རྩ་བ་ནས་ཞུགས་རྩིས་མེད།།
སྤྱི་ལོ་༢༠༡༨ཟླ་༡ཚེས་༡༠ཉིན།

robotstxt: allowed

filter: keep


text:
༄༅། །དེ་རིང་ནི་བོད་ཁ་བ་གངས་ཅན་ལྗོངས་ཀྱི་སྐྱེ་འགྲོ་རྣམས་ཀྱི་ལྷ་སྐལ་རྒྱལ་ཀུན་སྙིང་རྗེའི་རང་གཟུགས་འཕགས་མཆོག་སྤྱན་རས་གཟིགས་དབང་མི་ཡི་རྣམ་པར་རོལ་པ། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བོད་མི་ཡོངས་ཀྱི་མགོན་སྐྱབས། བླ་ན་མེད་པའི་དབུ་ཁྲིད། སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་སྔོན་གྱི་ཐུགས་བསྐྱེད་སྨོན་ལམ་དང་། གདུལ་བྱའི་རྣམ་དཀར་བསོད་ནམས་ཀྱི་འབྲས་བུ་དུས་སུ་སྨིན་པ་ལས། བོད་ཤིང་ཕག་ཟླ་ ༥ ཚེས་ ༥ དང་། ཕྱི་ལོ་ ༡༩༣༥ ཟླ་ ༧ ཚེས་ ༦ ཉིན་བོད་མདོ་སྨད་སྐུ་འབུམ་སྟག་མཚེར་དུ་ལྷ་བླའི་ལུང་བརྟག་འཁྲུལ་བྲལ་བསླུ་མེད་རྡོ་རྗེའི་བཀའ་ལུང་བཞིན་ངོ་མཚར་རྨད་དུ་བྱུང་བའི་མཚན་ལྟས་བཟང་པོ་དུ་མ་དང་བཅས་སྐུ་བལྟམས་ནས་ཕྱི་ལུགས་དགུང་གྲངས་ ༨༡ དང་། རང་ལུགས་དགུང་གྲངས་ ༨༢ ལ་ཕེབས་པའི་༸སྐུའི་འཁྲུངས་སྐར་སྲུང་བརྩི་ཟབ་རྒྱས་ངང་ཞུ་བཞིན་པ་ལྟར། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ནམ་ཡང་གཞལ་བར་མི་ནུས་པའི་ཐུགས་རྗེ་དང་། བཀའ་དྲིན་ཡིད་ལ་དྲན་བཞིན། གུས་ཕྱག་སྔོན་དུ་ཕུལ་ཏེ་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་དགའ་དད་སྤྲོ་གསུམ་གྱི་ངང་ནས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
མགོན་པོ་གང་ཉིད་ནི་རྒྱལ་བློན་པཎ་གྲུབ་སོགས་སྤྲུལ་སྒྱུར་བསམ་གྱིས་མི་ཁྱབ་པས་མཐའ་ཡས་པའི་གདུལ་བྱ་རྣམས་མངོན་མཐོ་དང་ངེས་ལེགས་ཀྱི་ལམ་བཟང་པོར་བཀྲི་བར་མཛད་པའི་འཕྲིན་ལས་ཀྱི་འཇུག་པ་ས་གསུམ་ཀུན་ཏུ་ཁྱབ་ཅིང་བརྗོད་ཀྱིས་མི་ལངས་ཤིང། ༸རྒྱལ་མཆོག་ལྔ་པ་ཆེན་པོས་བོད་ལྗོངས་ལུགས་ཟུང་གསེར་གྱི་འཁོར་ལོ་མངོན་པར་བསྒྱུར་ཏེ་གངས་ལྗོངས་ཆབ་སྲིད་ཀྱི་གདུགས་དཀར་ཡུག་གཅིག་གི་གྲིབ་བསིལ་འོག་སྐྱེ་འགྲོ་མཐའ་དག་བདེ་བར་བཀོད། ལྷག་པར་༸རྒྱལ་མཆོག་བཅུ་བཞི་པ་ཆེན་པོ་གང་ཉིད་སྙིགས་དུས་སྐྱེ་འགྲོ་སྤྱི་དང་། གངས་ཅན་ཆོས་ལྡན་ཞིང་དུ་གཉན་འཕྲང་ཆེ་བའི་དུས་སྐབས་འདིར་སྐུ་ཡི་བཀོད་པ་བཟུང་སྟེ། མཚན་དཔེའི་དཀྱིལ་འཁོར་ཡོངས་སུ་རྫོགས་ཤིང་གསན་བསམ་སྒོམ་གསུམ་དང། འཆད་རྩོད་རྩོམ་གསུམ་སོགས་ཐུན་མོང་དང་ཐུན་མོང་མ་ཡིན་པའི་ཤེས་བྱའི་གནས་མཐའ་དག་མཁྱེན་ཅིང་སྟོན་པའི་ངེས་པ་དོན་གྱི་གངས་ཅན་མཁས་པ་ཀུན་གྱི་གཙུག་རྒྱན་དུ་གྱུར།
ཕྱི་ལོ་ ༡༩༤༩ ལོར་བོད་ཤར་ཕྱོགས་ས་མཚམས་སུ་རྒྱ་དམར་གྱིས་བཙན་འཛུལ་བྱ་འགོ་བཙུགས་ནས་བོད་ཀྱི་ཆབ་སྲིད་གནས་སྟངས་ཧ་ཅང་མི་བརྟན་ཅིང་ཛ་དྲག་དང་དཀའ་ངལ་ཅི་ཆེའི་གནས་སུ་ལྷུང་བའི་ཉག་ཕྲ་བའི་སྐབས་དེར་བོད་ལྗོངས་ལྷ་མི་ཡོངས་ཀྱིས་མ་བགྲོས་བསམ་པ་གཅིག་མཐུན་གྱིས་གསོལ་བ་ཕུར་ཚུགས་སུ་བཏབ་པས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དགུང་གྲངས་བཅུ་དྲུག་ལས་མ་ཕེབས་ཀྱང་བོད་ལྗོངས་ལུགས་ཟུང་ཆབ་སྲིད་གསེར་གྱི་འཁོར་ལོ་ཕྱག་མཚན་དུ་བཞེས་འཕྲལ། བོད་ཀྱི་ཆབ་སྲིད་འཛིན་སྐྱོང་གི་འགྲོ་ལུགས་གང་ཅི་རང་དབང་མང་གཙོར་འགྱུར་ཐབས་སྤྱི་ཚོགས་ལེགས་བཅོས་ཀྱི་སྡེ་ཚན་ཟུར་བཙུགས་ཀྱིས་ཆབ་འབངས་རྣམས་བདེ་བར་འཚོ་སྐྱོང་ཕྱག་བཞེས་བཀའ་དྲིན་བསྐྱངས། འོན་ཀྱང་རྒྱ་དམར་བཙན་འཛུལ་དམག་དཔུང་གིས་བོད་ལྗོངས་ཡོངས་རྫོགས་བཙན་འོག་ཏུ་བཅུག་པར་བརྟེན་ཕྱི་ལོ་ ༡༩༥༩ ལོར་མགོན་པོ་མཆོག་ཁྱིམ་མཚེས་རྒྱལ་ཁབ་རྒྱ་གར་འཕགས་པའི་ཡུལ་དུ་སྲིད་དོན་སྐྱབས་བཅོལ་ལ་མ་ཕེབས་ཐབས་མེད་བྱུང་བ་དང་། རྒྱ་གར་དུ་༸ཞབས་སོར་འཁོད་ཉིད་ནས་རྒྱ་གར་གྱི་དབུ་འཁྲིད་རིམ་པར་འབྲེལ་ལམ་ཞུ་སྐུལ་མཛད་སྐྱོང་དང་འབྲེལ་བའི་བཙན་བྱོལ་བོད་མིའི་སྒྲིག་འཛུགས་རྨངས་ནས་གསར་འཛུགས་ཀྱིས་གང་གི་ཞབས་རྗེས་སུ་བསྙེགས་འབྱོར་བོད་མི་ཁྲི་ཚོ་མང་པོར་ཐུགས་བརྩེ་བྱམས་གཟིགས་ཆེན་པོས་རིས་མེད་ཆོས་བརྒྱུད་ཆེན་པོ་བཞི་དང་། གཡུང་དྲུང་བོན་བཅས་པར་རང་རང་སོ་སོའི་བཀའ་སྲོལ་ཆོས་སྤྱོད་ཉམས་བཞེས་བཤད་སྒྲུབ་ཀྱི་བྱ་བ་ཐམས་ཅད་ཉམས་མེད་རྒྱུན་འཛིན་ཐུབ་པའི་བསྟི་གནས་དང་། གཞིས་ཆགས་དང། སློབ་གྲྭ ལག་ཤེས་བཟོ་རིགས། ཚོང་འཁོས་འདུ་འགོད་སོགས་གང་ལ་དེ་འོས་རྒྱ་ཆེ་ཕྲ་ཚུགས་ཀྱི་མཛད་བཟང་བཀའ་དྲིན་སྐྱོང་བར་མཛད།
བོད་དོན་དཀའ་རྙོག་སེལ་ཐབས་སུ་བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཕྱི་ལོ་ ༡༩༧༤ ལོོ་ནས་རིམ་པ་བཞིན་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་བགྲེས་གཞོན་དང། བཀའ་བློན་རྣམ་པ། གཞུང་ཞབས། མང་ཚོགས་ཀྱི་སྐུ་ཚབ་མཚོན་པའི་འཐུས་མི་བཅས་པར་གོ་བསྡུར་དང་། ཕྱི་ལོ་ ༡༩༧༩ ལོར་སྐབས་དེའི་རྒྱ་དམར་གྱི་དབུ་ཁྲིད་ཏིང་ཞའོ་ཕིང་གིས་བོད་རང་བཙན་ཕུད་དེ་མིན་གྱི་གནད་དོན་ཐམས་ཅད་གྲོས་མོལ་གྱི་ལམ་ནས་ཐག་གཅོད་གནང་ཆོག་ཅེས་གྲོས་འགོ་བཏོན་པ། ཕྱི་ལོ་ ༡༩༩༧ ཟླ་ ༩ ཚེས་ ༡༨ ཉིན་བོད་མི་མང་སྤྱི་འཐུས་ལྷན་ཚོགས་སུ་སྤྱི་མོས་གྲོས་ཆོད་ལམ་ནས་གཏན་ལ་ཕབ་ཅིང། བསྐྱར་ནན་ཡང་ནན་བགྱིས་པའི་བོད་མིའི་སྒྲིག་འཛུགས་ཀྱི་སྲིད་བྱུས་ལངས་ཕྱོགས་ཤིག་ཏུ་གྱུར་པ་དང་། འཛམ་གླིང་རྒྱལ་ཁབ་མང་པོའི་སྲིད་གཞུང་གིས་གཙོས་སྤྱི་སྒེར་གང་ས་ནས་རྒྱབ་སྐྱོར་གང་ལེགས་ཐོབ་བཞིན་པ་མ་ཟད། ལྷག་པར་རྒྱ་ནག་ནང་གི་ཤེས་ཡོན་ཅན་སོགས་མི་སྣ་ཆེས་མང་པོས་དགའ་མོས་རྒྱབ་སྐྱོར་ཐོབ་དང་འཐོབ་བཞིན་ཡོད་པ་སོགས་ནི་མགོན་པོ་གང་ཉིད་ཀྱིས་དེང་གི་དངོས་ཡོད་གནས་སྟངས་དང་བསྟུན་པའི་བོད་རྒྱའི་དཀའ་རྙོག་སེལ་ཐབས་ཀྱི་དགོངས་པ་གཙོར་བཟུང་གནང་བའི་གྲུབ་འབྲས་ཤིག་ཏུ་གྱུར་ཡོད།
ལྷག་པར་བོད་ལྗོངས་ཆབ་སྲིད་མང་གཙོའི་ལམ་བཟང་དུ་བསྒྱུར་གནང་མཛད་སླད། ཕྱི་ལོ་ ༡༩༦༠ ཐམ་པར་བོད་མི་མང་སྤྱི་འཐུས་ལྷན་ཚོགས་གསར་འཛུགས་མཛད་པ་ནས་ཕྱི་ལོ་ ༢༠༡༡ ལོར་བོད་མིའི་འཕྲལ་ཕུགས་བདེ་རྩ་ཁོ་ནར་དགོངས་བཞེས་བླ་མེད་ཀྱིས་མི་ལོ་ ༤༠༠ མ་ཟིན་ཙམ་གྱི་དགའ་ལྡན་ཕོ་བྲང་པ་ཆེན་པོའི་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་མི་མང་གིས་ཐད་ཀར་འོས་འདེམས་བྱས་པའི་འགོ་འཁྲིད་རྣམས་ལ་རྩིས་སྤྲོད་མཛད་པའི་བར་དུ་བཙན་བྱོལ་བོད་མིའི་སྒྲིག་འཛུགས་འདི་ཉིད་དེང་རབས་མང་གཙོའི་ལམ་ལུགས་ཡང་དག་ཅིང་སྲ་བརྟན་ཞིག་ཏུ་བསྒྱུར་གནང་མཛད་པ་སོགས་མགོན་པོ་མཆོག་གི་ཆོས་སྲིད་ཀྱི་རླབས་ཆེན་མཛད་འཕྲིན་མཐའ་ཡས་པའི་བཀའ་དྲིན་རྣམས་བདག་ཅག་བོད་མི་ཡོངས་ཀྱིས་དུས་ནམ་ཡང་གཞལ་ཐབས་མེད་པ་ཞིག་ཡིན།
གཞན་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་འཛམ་གླིང་ནང་ཆེས་སྙན་གྲགས་ཡོད་པའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཚོན་གཟེངས་རྟགས་བརྒྱ་ཕྲག་བརྒལ་བ་དང་། དེ་བཞིན་རྒྱལ་ཁབ་མང་པོའི་ནང་ཆིབས་བསྒྱུར་གྱི་མཛད་བཟང་རྨད་དུ་བྱུང་བ་བསྐྱངས་དང་སྐྱོང་བཞིན་ཡོད། དེ་ཡང་འཛམ་གླིང་སྐྱེ་འགྲོ་སྤྱི་དང་། ཁྱད་པར་བོད་དང་བོད་མིའི་ཆེད་མཛད་འཁུར་ཆེན་པོ་གསུམ་བཞེས་དང་བཞེས་བཞིན་པ་སྟེ། མགོན་པོ་གང་ཉིད་འགྲོ་བ་མི་ཞིག་ཡིན་པའི་ཆ་ནས། འགྲོ་བ་མིའི་རྒྱུད་ཀྱི་བཟང་སྤྱོད་གོང་མཐོར་སྤེལ་ཐབས་མཛད་རྒྱུ་དང་། མགོན་པོ་གང་ཉིད་ནང་པའི་ཆོས་པ་ཞིག་ཡིན་པའི་ཆ་ནས། ཆོས་ལུགས་ཕན་ཚུན་དབར་མཐུན་འབྲེལ་གོང་མཐོར་གཏོང་གནང་མཛད་རྒྱུ། མགོན་པོ་གང་ཉིད་བོད་མི་ཞིག་ཡིན་པ་དང་། ལྷག་པར་བོད་ཕྱི་ནང་དུ་ཡོད་པའི་བོད་མི་ཡོངས་ཀྱིས་ཡིད་ཆེས་བློ་གཏད་ཆེན་པོ་ཞུ་བཞིན་ཡོད་པའི་ཆ་ནས་བོད་ཀྱི་རྩ་དོན་ལ་ཐུགས་ཁུར་དང། བཙན་འོག་ལ་གནས་པའི་བོད་མི་ཚོའི་རང་དབང་གི་མགྲིན་ཚབ་པ་བཅས་གནང་སྟེ་འཇིག་རྟེན་སྤྱི་ཡོངས་ལ་འཁྲི་བའི་ཐུགས་འགན་གསལ་སྟོན་གྱི་ངེས་དོན་གྱི་སྤྱི་ནོར་བླ་ན་མེད་པ་དེ་ཆགས་ཡོད།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ངོ་མཚར་ཆེ་བའི་མཛད་འཕྲིན་གཞན་ཞིག་ནི། ད་ལྟ་འཇིག་རྟེན་འདིར་ཚན་རིག་ལ་གཡོལ་ཐབས་མེད་པའི་ཤུགས་རྐྱེན་ཆེན་པོ་ཞིག་ཁྱབ་གདལ་འགྲོ་བཞིན་པའི་དུས་འདིར། ནང་ཆོས་དང་ཚན་རིག་དབར་སྔར་མེད་འབྲེལ་ལམ་གསར་བཏོད་བསྐྱངས་ཏེ་ཕན་ཚུན་དཔྱད་པ་གཏིང་ཟབ་ཀྱི་བགྲོ་གླེང་ཡང་ཡང་གོ་སྒྲིག་གི་ཐུགས་འཁུར་རྒྱུན་སྲིང་དུ་བསྐྱེད་བཞེས་མཛད་པ་ལ་བརྟེན་ནས་རང་བློ་གཟུ་བོར་གནས་པའི་སྙན་གྲགས་ཅན་གྱི་ཚན་རིག་མཁས་ཅན་རྣམས་ཀྱིས་ནང་བསྟན་གྱི་ཚན་རིག་ལ་དཔྱད་པ་གཏིང་ཟབ་བགྱིས་མཐར་འཛམ་གླིང་འདིར་བདེ་སྐྱིད་ལྡན་པའི་སྤྱི་ཚོགས་ཤིག་བསྐྲུན་པར་སེམས་ཀྱི་བདེ་སྐྱིད་གཙོ་བོ་ཡིན་པའང་ནང་ཆོས་སམ་ནང་ཆོས་ཀྱི་ཚན་རིག་གིས་སྒྲུབ་ཐུབ་པའི་ངེས་ཤེས་བརྙེད་ཐུབ་པ་བྱུང་དང་འབྱུང་བཞིན་ཡོད་པའི་ཆ་ནས་འཛམ་གླིང་འདིར་ཞི་བདེ་དང་བྱམས་སྙིང་རྗེ་ལྡན་པ་ཞིག་འགྱུར་ཐུབ་པའི་ཕན་པ་རླབས་ཆེན་གྱི་མཛད་འཕྲིན་རྒྱས་བཞིན་ཡོད།
ཉེ་བའི་ཆར་ཨ་རིའི་ནང་༸ཞབས་སོར་བཀའ་དྲིན་བསྐྱངས་ཏེ་མངའ་སྡེ་ལྔ་ཡི་ནང་འཛམ་གླིང་ནང་འཚེ་མེད་ཞི་བ་དང། བྱམས་བརྩེ། ཀུན་ཁྱབ་འགན་འཁུར་གྱི་དགོངས་པ་ཉམས་བཞེས་ཁྱབ་སྤེལ་གཏོང་གནང་གི་མཛད་བཟང་དང་། ལྷག་པར་ཨ་རིའི་རྒྱལ་ས་ཝ་ཤིང་ཌོན་ཏུ་ཨ་རིའི་གྲོས་ཚོགས་ཀྱི་ཚོགས་གཙོ་དང་། གྲོས་ཚོགས་འཐུས་མི། གནད་ཡོད་མི་སྣ། གཞུང་འཛིན་དང་ཕྱོགས་འགལ་ཚོགས་པ་གཉིས་ཕྱོགས་ནས་གུས་བཀུར་ཆེ་བསྟོད་ཞུས་པ་དང། གྲོས་ཚོགས་ངོས་ནས་ཀྱང་བོད་ཀྱི་ཆོས་དང་རིག་གཞུང། སྐད་ཡིག་སོགས་སྲུང་སྐྱོབ་སླད་བོད་མིའི་འཐབ་རྩོད་ལ་རྒྱབ་སྐྱོར་གནང་དགོས་ཀྱི་སྐུལ་མ་གནང་བ་སོགས་དོན་ཕན་ལྡན་པའི་རྒྱབ་སྐྱོར་ཤུགས་ཆེ་ཐོབ་ཡོད། ལྷག་པར་ཕྱི་ལོ་ ༢༠༡༦ ཟླ་ ༦ ཚེས་ ༡༥ ཉིན་རྒྱ་ནག་གཞུང་གིས་བརྒྱུད་ལམ་འདྲ་མིན་ཐོག་ནས་དགག་བྱ་དང་གནོན་ཤུགས་སྤྲད་མིན་ལ་མ་ལྟོས་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དང། ཨ་རིའི་སྲིད་འཛིན་སྐུ་ཞབས་བྷ་རག་ཨོ་བྷ་མ་རྣམ་གཉིས་ཕོ་བྲང་དཀར་པོའི་ནང་མཇལ་འཕྲད་གནང་སྟེ་སྲིད་འཛིན་མཆོག་གིས་༸གོང་ས་༸སྐྱབས་མགོན་ཆེན་པོ་མཆོག་གི་བྱམས་བརྩེ་གོང་འཕེལ་གྱི་འབད་རྩོལ་ལ་གུས་བརྩི་དང་འབྲེལ་བའི་ཡི་རངས་བསྔགས་བརྗོད་གནང་བ་དང་། དབུ་ཁྲིད་རྣམ་གཉིས་ཀྱི་དབར་བོད་ནང་གི་གནས་སྟངས་དང་། བོད་ཀྱི་ཆོས་དང་། རིག་གཞུང་། བོད་མིའི་འགྲོ་བ་མིའི་ཐོབ་ཐང་བཅས་ཀྱི་ཐོག་བཀའ་བསྡུར་གནང་ཡོད་པ་མ་ཟད། སྲིད་འཛིན་མཆོག་གིས་དབུ་མའི་ལམ་གྱི་སྲིད་བྱུས་ལ་རྒྱབ་སྐྱོར་གནང་བ་དང་སྦྲགས། ༸གོང་ས་༸སྐྱབས་མགོན་ཆེན་པོ་མཆོག་གི་སྐུ་ཚབ་དང་རྒྱ་ནག་གཞུང་དབར་འབྲེལ་མོལ་བསྐྱར་མཐུད་དགོས་པའི་རྒྱ་གཞུང་ལ་རེ་འདུན་བཏོན་པ་བཅས་ནི་༸གོང་ས་༸སྐྱབས་མགོན་ཆེན་པོ་མཆོག་གིས་བོད་དོན་བདེན་མཐའ་གསལ་ཐབས་སླད་དུས་རྟག་ཏུ་ཐུགས་འཁུར་མཛད་བཞེས་ཀྱི་བཀའ་དྲིན་བསྐྱངས་དང་སྐྱོང་བཞིན་པའི་གྲུབ་འབྲས་ཤིག་ཏུ་གྱུར་ཡོད་པས་དེ་རིང་གི་གོ་སྐབས་འདི་བརྒྱུད་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་ཐུགས་རྗེ་བཀའ་དྲིན་བླ་མེད་དུ་ཆེ་ཞེས་ཞུ་རྒྱུ་ཡིན།
མགོན་པོ་གང་ཉིད་ཀྱིས་འཛམ་གླིང་ཁོར་ཡུག་སྤྱི་དང་། ལྷག་པར་བོད་ཀྱི་ཁོར་ཡུག་ཐོག་ཐུགས་འཁུར་བཞེས་དང་བཞེས་བཞིན་པ་ལྟར། བོད་ཀྱི་ཁོར་ཡུག་ནི་རྒྱ་གར་དང་། རྒྱ་ནག་གཙོ་བོར་གྱུར་པའི་ཨེ་ཤི་ཡ་གླིང་ཆེན་ཡོངས་ཀྱི་ཁེ་ཕན་དང་འབྲེལ་བ་ཡོད་པའི་གནད་དོན་ཞིག་ཡིན་ལ། མི་ལོ་སྟོང་ཕྲག་མང་པོའི་རིང་བོད་མི་ཚོས་སོ་སོའི་སྲོལ་རྒྱུན་རིག་གཞུང་གི་ཐོག་ནས་བོད་ཀྱི་རང་བྱུང་ཁོར་ཡུག་ལ་གནོད་འཚེ་མེད་པར་གཅེས་སྐྱོང་བྱས་ཡོད་ཀྱང་། རྒྱ་ནག་དམར་གཞུང་གིས་ཧམ་བཟུང་བྱས་པ་ནས་བཟུང་བོད་ཀྱི་ཁོར་ཡུག་ཁྱོན་ཡོངས་ལ་ཉེན་འགན་མི་བཟོད་པའི་གཏོར་བཤིག་ཚོད་མེད་བཏང་དང་གཏོང་བཞིན་ཡོད། ཉེ་སྔོན་མདོ་སྨད་བསང་ཆུ་རྫོང་ཨ་མཆོག་གོང་སྔོན་བླ་རིར་གཏེར་ཁ་སྔོག་འདོན་བྱས་པར། ས་གནས་མི་མང་གིས་ཞི་རྒོལ་སྐད་འབོད་ཀྱི་ལས་འགུལ་སྤེལ་བར་རྒྱ་ནག་གཞུང་གིས་དམག་མི་ཕོན་ཆེ་གཏེར་ཁ་སྔོག་ཡུལ་དུ་བཏང་སྟེ་དྲག་གནོན་རྡུང་རྡེག་གིས་ཡུལ་མི་མང་པོོར་རྨས་སྐྱོན་ཚབས་ཆེན་དང། སྨན་ཁང་དུ་ཉེན་སྐྱོབ་བྱེད་དགོས་པའི་གནས་སྟངས་ཛ་དྲག་ཅན་དུ་གྱུར་ཡོད། ཉེ་ཆར་མཚོ་ལྷོ་བོད་རིགས་རང་སྐྱོང་ཁུལ་ཟེར་བའི་ས་གནས་སྲིད་གཞུང་གིས་མི་རིགས་དབྱེ་འབྱེད་ཀྱིས་མཚོ་སྔོན་པོའི་མཐའ་སྐོར་གྱི་བོད་རིགས་ཡུལ་མི་ཚོས་ཡུལ་སྐོར་བར་སྣེ་ལེན་བྱེད་སའི་གུར་ཕུབ་མི་ཆོག་པའི་བཙན་བཀའ་བཏང་སྟེ་དམག་མི་དང་། ཉེན་རྟོག་པས་གང་བྱུང་རྡུང་བརྡེག་བཏང་སྟེ་རྨས་སྐྱོན་ཚབས་ཆེན་བཟོས་ཡོད། དེ་བཞིན་སྡེ་དགེ་སྨན་ཤོད་དུ་རྒྱ་རིགས་ཚོང་པ་ཚོས་ཤིང་ནགས་རི་ངོས་སུ་ལྕགས་རྙི་བཙུགས་ཏེ་རི་དྭགས་གླ་བ་ལྐོག་གསོད་བྱེད་བཞིན་པ་ཤེས་རྟོགས་བྱུང་འཕྲལ་ས་གནས་གཞུང་ལ་ཞུ་གཏུགས་བྱས་ཡོད་ཀྱང་ཡ་ལན་ཇི་བཞིན་བྱས་མེད་པའི་གནས་ཚུལ་བྱུང་འདུག རྒྱ་གཞུང་གིས་བོད་ནང་གི་བོད་མི་ཁོར་ཡུག་སྲུང་སྐྱོབ་པ་དང་། རིག་གཞུང་རྒྱུན་འཛིན་གནང་མཁན་སོགས་རྒྱུ་མཚན་ཁ་གསལ་ཡོད་མེད་ལ་མ་ལྟོས་པར་རང་སྣང་གང་འདོད་ཀྱིས་འཛིན་བཟུང་བཀག་ཉར་གྱིས་དམ་དྲག་བྱས་དང་བྱེད་བཞིན་པ་ལྟར། ཉེ་ཆར་ཕྱི་ཟླ་ ༦ ཚེས་ ༢༥ ཉིན་ཟི་ལིང་གནམ་གྲུ་བབ་ཐང་དུ་རྒྱུ་མཚན་ཁ་གསལ་གང་ཡང་མེད་པར་བོད་ཀྱི་གློག་བརྙན་འཁྲབ་འཁྲིད་པ་གྲགས་ཅན་དང་། རྩོམ་པ་པོ་ཡིན་པའི་སྐུ་ཞབས་པདྨ་ཚེ་བརྟན་ལགས་འཛིན་བཟུང་བཀག་ཉར་གྱིས་རྡུང་རྡེག་བཏང་སྟེ་ཁོང་གི་སྐུ་གཟུགས་གནས་སྟངས་ཛ་དྲག་ཆགས་ཏེ་སྨན་ཁང་དུ་སྐྱེལ་དགོས་ཆགས་ཡོད་པ་ལྟ་བུ་ཡིན། མདོར་ན་བོད་ནང་རྒྱ་ནག་གཞུང་གིས་ཡར་རྒྱས་ལ་བསྙད་པའི་ལས་གཞི་ཇི་སྙེད་ཅིག་སྤེལ་དང་སྤེལ་བཞིན་པའི་མཇུག་འབྲས་སུ་འཛམ་གླིང་སྤྱི་དང་། ཁྱད་པར་ལྷོ་ཤར་ཨེ་ཤི་ཡ་དང་བྱེ་བྲག་ཏུ་བོད་ཀྱི་སྣོད་བཅུད་ལ་གནོད་སྐྱོན་ཚབས་ཆེ་འབྱུང་ངེས་པས་ཚང་མས་ཐུགས་སྣང་མི་ཆུང་བ་གནང་གལ་ཤིན་ཏུ་ཆེ་བའི་༸རྒྱལ་བའི་འཁྲུངས་སྐར་སྲུང་བརྩི་ཞུ་བའི་དུས་སྐབས་དང་བསྟུན་ནས་འབོད་སྐུལ་ནན་ཏན་ཞུ་རྒྱུ་ཡིན།
བར་ལམ་བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྤྱི་གཉིས་ཀྱི་འོས་བསྡུ་ཆེན་མོའི་ལས་རིམ་ནང། བོད་མིའི་ཡ་རབས་བཟང་སྤྱོད་དང་འགལ་བའི་ནང་ཁུལ་འཐེན་རྩོད་རིགས་གང་ཙམ་བྱ་ཐལ་བྱུང་ཡོད་ནའང། ད་ཆ་སྲིད་སྤྱི་གཉིས་ཀྱི་འོས་བསྡུ་ཟིན་ཏེ་རང་རང་ལས་དོན་ཐོག་དངོས་སུ་ཞུགས་བཞིན་པ་དང་། མང་ཚོགས་ངོས་ནས་ཀྱང་མང་གཙོའི་ལྟ་གྲུབ་ཀྱི་ལམ་སྲོལ་བཞིན་ཕྱར་གྲུ་མཉམ་འདེགས་ཞུ་བཞིན་པ། གཞི་རྩའི་བོད་མི་ཚང་མས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་སློབ་དགོངས་དོན་མཐུན་ལམ་གཟོང་ཁ་གཅིག་བསྒྲིལ་གྱི་རྣམ་པ་མངོན་གསལ་ལ་བརྟེན་ཉེ་སྔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཨ་རི་ལྷོ་ཁེ་ལི་ཧྥོར་ནི་ཡའི་ཁུལ་གནས་སྡོད་བོད་མི་ཚོར་བཀའ་སློབ་སྩལ་སྐབས། ད་ཆ་འོས་བསྡུའི་སྐབས་དང་འབྲེལ་བའི་གནས་ཚུལ་ཚང་མ་འཇགས་ཡོད་པས་ནམ་མཁའ་གཡའ་དག་དང་། ས་གཞི་རྡུལ་དག་ཡིན། བློ་བདེ་པོ་བྱས་ནས་སྡོད་ཅེས། བཀའ་བཟང་འཐོབ་ཡོད་པར་དགའ་སྤྲོ་དཔག་མེད་དང་བཅས་སླད་ད་དུང་བོད་མི་སྤྱི་བོ་གནམ་བསྟན་ཡོངས་ཀྱིས་བོད་མིའི་ཡ་རབས་བཟང་སྤྱོད་མི་ཉམས་གཅེས་འཛིན་དགོས་རྒྱུ་དང་། མཐུན་ལམ་རྡོག་རྩ་གཅིག་སྒྲིལ་ངང་མགོན་པོ་གང་གི་རླབས་ཆེན་གྱི་དགོངས་གཞི་ལྟར་ཤར་བསྐྱོད་ཐུབ་པའི་དམ་བཅའ་བརྟན་བཟུང་ཞུ་རྒྱུ་ནི་བོད་ཀྱི་དུས་སྐབས་གཉན་འཕྲང་ཅན་འདིར་ཚང་མས་དམ་འཛིན་གནང་དགོས་པ་དོན་གྱི་སྙིང་པོ་ཞིག་ཡིན་པས་ཀུན་གྱིས་ཡིད་གཟབ་གནང་གལ་ཆེ་བའི་འབོད་སྐུལ་ནན་ཏན་ཞུ་རྒྱུ་ཡིན།
བྱེས་འབྱོར་བོད་མི་རྣམས་རྒྱ་གར་འཕགས་པའི་ཡུལ་གྱིས་གཙོས་པའི་ཕྱི་རྒྱལ་ཡུལ་གྲུ་ཁག་ཏུ་སྐྱབས་བཅོལ་ཞུས་ཏེ་མི་ལོ་ ༥༧ ལྷག་སོང་ཟིན་པ་དང། ལྷག་པར་རྒྱ་གར་ནི་ང་ཚོའི་ཕ་ཡུལ་གཉིས་པ་ལྟ་བུར་གྱུར་ཏེ་རྒྱ་གར་དབུས་སའི་གཞུང་མང་ཡོངས་ནས་བོད་མིར་རོགས་མགོན་དང། ཕན་གྲོགས་རྒྱ་ཆེ་གནང་བའི་བཀའ་དྲིན་རྣམས་དུས་རྟག་ཏུ་དྲན་ཤེས་ཐུབ་པའི་ངང་རྒྱ་གར་གཞུང་མང་གཉིས་དང། དེ་མཚུངས་བོད་དོན་ལ་རྒྱབ་སྐྱོར་གནང་མཁན་གྱི་རྒྱལ་སྤྱིའི་སྲིད་གཞུང་ཁག་དང། དབུ་འཁྲིད་རྣམ་པ། བོད་དོན་རྒྱབ་སྐྱོར་ཚོགས་པ་དང་མི་སྒེར་བཅས་ཚང་མར་ད་རེས་དུས་དྲན་གྱི་གོ་སྐབས་འདི་བཟུང་སྟེ་བཀའ་དྲིན་རྗེས་དྲན་དང་ཐུགས་རྗེ་ཆེ་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ནས་ཕྱི་ལོ་ ༢༠༡༦ ཟླ་ ༧ ཚེས་ ༦ ལ།།


text:
མི་དམངས་དྲ་བའི་འཕྲིན། ཟླ་3ཚེས་11ཉིན་གྱི་དགོང་མོ་ཀྲུང་ཧྭ་མི་རིགས་ཁྱིམ་ཚང་གཅིག་ལྟར་འཆམ། ཀྲུང་གོའི་ཕུགས་འདུན་ཐུན་མོང་ཐོག་ཏུ་སྒྲུབ། ཀྲུང་གུང་ཀྲུང་དབྱང་འཐབ་ཕྱོགས་གཅིག་གྱུར་པུའུ་དང་། རྒྱལ་ཡོངས་མི་དམངས་འཐུས་ཚོགས་མི་རིགས་ཨུ་ཡོན་ལྷན་ཁང་། རྒྱལ་ཁབ་མི་རིགས་དོན་བྱེད་ཨུ་ལྷན། རྒྱལ་ཡོངས་སྲིད་གྲོས་མི་རིགས་དང་ཆོས་ལུགས་ཨུ་ཡོན་ལྷན་ཁང་བཅས་ཀྱིས་པེ་ཅིང་མི་དམངས་ཚོགས་ཁང་ཆེ་མོར་ཇ་སྟོན་ཚོགས་འདུ་འཚོགས་ཤིང་། ཏང་དང་རྒྱལ་ཁབ་ཀྱི་འགོ་ཁྲིད་པ་ཞི་ཅིན་ཕིང་དང་། ལི་ཁེ་ཆང་། ཀྲང་ཏེ་ཅང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་སོགས་ཀྱིས་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པ་དང་རྒྱལ་ཡོངས་སྲིད་གྲོས་སྐབས་བཅུ་གཉིས་པའི་ཚོགས་འདུ་ཐེངས་ལྔ་པར་ཕེབས་པའི་གྲངས་ཉུང་མི་རིགས་ཀྱི་འཐུས་མི་དང་ཨུ་ཡོན་ཚོ་དང་མཉམ་འཛོམས་གནང་སྟེ་རྒྱལ་ཡོངས་ཀྱི་ཚོགས་འདུ་གཉིས་རྒྱལ་ཁའི་ངང་འཚོགས་པར་ཐུན་མོང་ཐོག་རྟེན་འབྲེལ་ཞུས་པ་དང་། རླབས་ཆེན་མེས་རྒྱལ་དར་རྒྱས་གོང་འཕེལ་ཡོང་བར་བཀྲ་ཤིས་སྨོན་འདུན་ཐུན་མོང་ཐོག་ཞུས་པ། ཀྲུང་ཧྭ་མི་རིགས་ཀྱི་མཛེས་སྡུག་ལྡན་པའི་འབྱུང་འགྱུར་ཐུན་མོང་ཐོག་གླེང་བ་རེད།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་མི་རིགས་ཀྱི་ལས་དོན་ལ་ཚད་མཐོའི་མཐོང་ཆེན་གནང་བ་དང་དེ་བཞིན་གྲངས་ཉུང་མི་རིགས་དང་མི་རིགས་ས་ཁུལ་གྱི་འཕེལ་རྒྱས་ལ་ཚད་མཐོའི་དོ་ཁུར་གནང་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་མི་རིགས་ས་ཁུལ་དུ་བརྟག་ཞིབ་གནང་བར་ཐེངས་མང་ཕེབས་ཏེ་གྲངས་ཉུང་མི་རིགས་ཀྱི་བདེ་སྡུག་མཁྱེན་རྟོགས་གནང་བ་མ་ཟད། ད་དུང་མི་རིགས་ལས་དོན་ཕྱོགས་ཡོངས་ནས་བཀོད་སྒྲིག་ཀྱང་གནང་ཡོད། ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་མི་རིགས་ས་ཁུལ་གྱིས་གོ་སྐབས་དམ་པོར་བཟུང་བ་དང་། སྒྱུར་བཅོས་གཏིང་ཟབ་ཏུ་གཏོང་བ། གསར་གཏོད་ལ་སྐུལ་འདེད་གཏོང་བ། འགྲན་སློང་ལ་ཁ་གཏད་གཅོག་པ་བཅས་ཀྱི་ཐོག་ནས་སྒྱུར་བཅོས་དང་འཕེལ་རྒྱས་ཐད་གོམ་སྟབས་གསར་པ་སྤོས་ཡོད་ལ་གྲུབ་འབྲས་གསར་པའང་ཐོབ་ཡོད།
གློག་འོད་རབ་ཏུ་འཕྲོ་བའི་མི་དམངས་ཚོགས་ཁང་ཆེ་མོའི་གསོལ་སྟོན་ཁང་དུ་དགའ་སྟོན་རྟེན་འབྲེལ་ཞུ་བའི་དགོད་སྒྲས་ཁེངས་ཤིང་། ཆུ་ཚོད་བཅུ་དགུ་དང་སྐར་མ་ཞེ་ལྔ་ལ་བག་ཕེབས་པའི་རོལ་དབྱངས་ཀྱི་སྒྲའི་ཁྲོད་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་ཚོགས་རར་འཛུལ་ཕེབས་སྐབས་ཚོགས་ར་ཡོངས་ནས་ཐལ་མོའི་རྡེབ་སྒྲ་གྲགས་པ་རེད། ཞི་ཅིན་ཕིང་སོགས་ཀྱིས་འཛུམ་དམུལ་དམུལ་ངང་མི་རིགས་ཀྱི་གྱོན་ཆས་སྤྲས་པའི་གྲངས་ཉུང་མི་རིགས་ཀྱི་འཐུས་མི་དང་ཨུ་ཡོན་ཚོར་བྱམས་བརྩེའི་ངང་ཕྱག་བཏང་གནང་བ་དང་འབྲེལ་ཕན་ཚུན་འཚམས་འདྲི་ཞུས་གནང་བ་རེད།
“སྤྱི་ཁྱབ་ཧྲུའུ་ཅི་ལགས་སྐུ་ཁམས་བཟང”ཞི་ཅིན་ཕིང་གི་གམ་དུ་ཡོད་པའི་ལྷ་ས་གྲོང་ཁྱེར་ཁྲེང་ཀོན་ཆུས་རྔ་ཆེན་ཤང་དར་དམར་གྲོང་ཚོའི་ཏང་ཀྲི་པུའི་ཧྲུའུ་ཅི་འཐུས་མི་སྐལ་བཟང་སྒྲོལ་དཀར་གྱིས་སེམས་འགུལ་ཆེན་པོ་ཐེབས་བཞིན་དུ་ཞི་ཅིན་ཕིང་ལ་ཁམས་བདེ་ཞུས་ཤིང་། ཞི་ཅིན་ཕིང་གིས་ཁོང་ལ་ས་གནས་དེ་གའི་མང་ཚོགས་ཀྱི་ཐོན་སྐྱེད་དང་འཚོ་བའི་གནས་ཚུལ་བཀའ་འདྲི་གནང་བ་རེད། སྐལ་བཟང་སྒྲོལ་དཀར་གྱིས་སྤྱི་ཁྱབ་ཧྲུའུ་ཅིར་དར་དམར་གྲོང་ཚོ་ནི་སྔོན་མ་གང་སར་སྐད་གྲགས་ཆོད་པའི་གྲོང་ཚོ་དབུལ་པོ་ཞིག་ཡིན་རུང་ད་ཆ་སློབ་གྲྭར་སྐྱོད་པར་སློབ་ཡོན་མི་དགོས་པ་དང་། གྲོང་ཚོ་ནས་དོན་མི་དགོས་པར་ནད་གཞི་སྨན་བཅོས་ཐུབ་པ། རྒན་གསོ་མ་ཐུབ་པའི་སེམས་ཁྲལ་མེད་པ། སྡོད་ཁང་གི་ཆ་རྐྱེན་གྲོང་ཁྱེར་དང་འདྲ་བ་བཅས་ཡོད་པས་ཚང་མར་དུས་རབས་ཡག་པོ་ཞིག་ཏུ་སླེབས་པའི་མྱོང་ཚོར་ཟབ་མོ་བྱུང་ཡོད་ཅེས་ཞུས་པ་རེད། གནས་ཚུལ་དེ་དག་ཐོས་རྗེས་ཞི་ཅིན་ཕིང་ཐུགས་ཧ་ཅང་སྤྲོ་པོ་བྱུང་ཞིང་། ཁོང་གིས་སྐལ་བཟང་སྒྲོལ་དཀར་ལ་ཡུལ་མི་ཚོར་འཚམས་འདྲི་ཞུ་རོགས་ཞེས་གསུངས་པ་དང་འབྲེལ་ཚང་མའི་འཚོ་བ་ཇི་ཙམ་བསྐྱལ་བ་དེ་ཙམ་གྱིས་ལེགས་སུ་འགྲོ་རྒྱུའི་སྨོན་འདུན་ཡང་ཞུས་པ་རེད། འཐུས་མི་མའེ་མའེ་ཐི་དབྱི་པུའུ་རེ་དབྱི་མུའུ·མའེ་མའེ་ཐི་མིང་ནི་ཤིན་ཅང་ཡུ་གུར་རང་སྐྱོང་ལྗོངས་ཚེ་ལེ་རྫོང་ཚེ་ལེ་ཤང་པཱ་ཤེ་ཡུས་ཅེ་མའེ་གྲོང་ཚོའི་ཏང་ཀྲི་པུའི་ཧྲུའུ་ཅི་དང་གྲོང་ཚོ་ཨུ་ལྷན་གྱི་་ཀྲུའུ་རེན་རེད། ཁོང་གིས་སྤྱི་ཁྱབ་ཧྲུའུ་ཅིར་ས་གནས་དེ་གའི་དཔལ་འབྱོར་འཕེལ་རྒྱས་དང་། དམངས་འཚོ་ལེགས་གཏོང་། སྣོད་བཅུད་སྲུང་སྐྱོང་། མི་རིགས་མཐུན་སྒྲིལ་ལ་ཤུགས་སྣོན་སོགས་ཐད་ཀྱི་གནས་ཚུལ་སྙན་སེང་ཞུས་པ་རེད། ཞི་ཅིན་ཕིང་གིས་ཁོང་ལ་མི་རིགས་མཐུན་སྒྲིལ་གྱི་ལས་དོན་ཡག་པོ་བསྒྲུབས་ནས་ཚང་མའི་སྣེ་འཁྲིད་དེ་མཐུན་སྒྲིལ་རྡོག་རྩ་གཅིག་སྒྲིལ་ངང་འབྱོར་འབྲིང་ལམ་དུ་སྐྱོད་དགོས་ཞེས་བཀའ་མངགས་གནང་བ་རེད།
ལི་ཁེ་ཆང་དང་། ཀྲང་ཏེ་ཅང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་སོགས་ཀྱིས་ཀྱང་གྲངས་ཉུང་མི་རིགས་ཀྱི་འཐུས་མི་དང་ཨུ་ཡོན་ཚོ་དང་མཛའ་བརྩེའི་ངང་བཀའ་མོལ་གནང་ཞིང་། ཚང་མར་ཏང་དང་རྒྱལ་ཁབ་ཀྱི་ལྟེ་བའི་ལས་དོན་ལ་དམིགས་ཏེ་འགན་འཁྲི་ནན་ཏན་ངང་ཁུར་ནས་ཐབས་འདོན་ཇུས་འདོན་ཧུར་ཐག་བྱེད་པ་དང་། སྒྱུར་བཅོས་ལ་སྐུལ་འདེད་དང་། འཕེལ་རྒྱས་དོན་གཉེར། དམངས་འཚོར་ཕན་འདོགས་བཅས་ཀྱི་བྱ་བ་དངོས་སྒྲུབ་པ། མི་རིགས་ཁག་གི་མི་དམངས་ལ་མཐུན་སྒྲིལ་བྱེད་པ་བཅས་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་འབད་འཐབ་ལྷོད་མེད་བྱེད་དགོས་པའི་ལྕག་སྐུལ་གནང་བ་རེད།
ཇ་སྟོན་ཚོགས་འདུ་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་གཞོན་པ་བྱམས་པ་ཕུན་ཚོགས་ཀྱིས་གཙོ་སྐྱོང་གནང་བ་རེད། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་ཀྲུང་དབྱང་འཐབ་ཕྱོགས་གཅིག་གྱུར་པུའི་པུའུ་ཀྲང་སུན་ཁྲུན་ལན་གྱིས་གསུང་བཤད་གནང་ཞིང་། ཁོང་གིས་ཏང་ཀྲུང་དབྱང་གིས་མི་རིགས་ཀྱི་ལས་དོན་ལ་ཚད་མཐོའི་མཐོང་ཆེན་གནང་ནས་མི་རིགས་ས་ཁུལ་འཕེལ་རྒྱས་ལ་རྒྱབ་སྐྱོར་གྱི་ཐབས་ཇུས་བཀོད་སྒྲིག་རབ་དང་རིམ་པ་བཏོན་པ་དེ་དག་མི་སེམས་ལ་ཟུག་ཅིང་ལག་བསྟར་དོན་འཁྱོལ་བྱུང་ཡོད། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་མཐུན་སྒྲིལ་དེ་བས་དམ་ཟབ་བྱེད་པ་དང་། ཀྲུང་གོའི་ཁྱད་ཆོས་ཀྱི་ཐོག་ནས་མི་རིགས་ཀྱི་གནད་དོན་ཐག་གཅོད་བྱེད་པའི་ལམ་བུ་ཡང་དག་ཐོག་མཐའ་བར་གསུམ་དུ་མཐའ་འཁྱོངས་བྱེད་པ། མི་རིགས་ས་ཁོངས་རང་སྐྱོང་ལམ་ལུགས་མཐའ་འཁྱོངས་དང་འཐུས་སྒོ་ཚང་དུ་གཏོང་བ། མི་རིགས་མཐུན་སྒྲིལ་དང་རྒྱལ་ཁབ་གཅིག་གྱུར་ལ་སྲུང་སྐྱོང་བྱ་རྒྱུ་དེ་མི་རིགས་ཁག་གི་ཁེ་ཕན་ཆེ་ཤོས་ལ་བརྩི་རྒྱུ་མཐའ་འཁྱོངས་བྱེད་པ། མཐའ་དར་དམངས་ཕྱུག་དང་དབུལ་སྒྲོལ་འགག་སྒྲོལ་གྱི་བྱ་སྤྱོད་ལག་བསྟར་ཤུགས་ཆེན་བྱེད་པ། མི་རིགས་ཁག་དབར་འགྲོ་འོང་དང་། སྤེལ་རེས། མཉམ་འདྲེས་བཅས་ལ་སྐུལ་འདེད་གཏོང་བ་བཅས་བྱས་ནས་ཀྲུང་ཧྭ་མི་རིགས་ཀྱི་ལས་དབང་གཅིག་མཐུན་འདུས་གྲུབ་ཐུན་མོང་ཐོག་གཏོད་དགོས། མི་རིགས་ཁག་གིས་སེ་འབྲུ་ལྟར་རྡོག་རྩ་གཅིག་ལ་བསྒྲིལ་ཏེ་ཀྲུང་ཧྭ་མི་རིགས་ཀྱི་ཁྱིམ་ཚང་ཆེ་མོའི་ཁྲོད་ཐུན་མོང་ཐོག་མཐུན་སྒྲིལ་འབད་འཐབ་དང་ཐུན་མོང་ཐོག་དར་རྒྱས་གོང་འཕེལ་ཡོང་བ་བྱེད་དགོས་ཞེས་གསུངས་པ་རེད།
ཇ་སྟོན་ཚོགས་འདུའི་ཐོག་རིག་རྩལ་ལས་དོན་པ་ཚོས་ངོ་མཚར་ཆེ་བའི་རིག་རྩལ་ལེ་ཚན་འཁྲབ་སྟོན་བྱས་ཤིང་། 《ཏང་གི་རྗེས་སུ་འབྲངས་ནས་འབྱོར་འབྲིང་ལམ་བུར་སྐྱོད་》དང་། 《སླར་ཡང་གླུ་ཞིག་བླངས་ནས་ཏང་ལ་འབུལ》 《མེ་ཏོག་དང་ལོ་ཆུང》 《ས་ཆ་ཡག་པོ་ང་ཚོའི་ཤིན་ཅང》 《མ་ཡུམ་ནི་ཀྲུང་ཧྭ་ཡིན་》ལ་སོགས་པའི་གླུ་གཞས་དང་། 《ལོ་ལེགས་བྱུང་བ་》དང་《རྒྱུད་གཅིག་ལམ་གཅིག་གི་བཀྲག་མདངས་ཆེ་》ཞེས་པའི་ཞབས་བྲོ། སྒྲ་སྙན་རྟ་མགོ་ཅན་དང་སྒྲ་གདངས་རིང་པོ་ལྷན་གཅིག་ཏུ་སྡེབ་པའི་《རྟ་མཆོག་ལ་བསྟོད་པ་》སོགས་ཀྱི་ལེ་ཚན་འཁྲབ་སྟོན་བྱས་ནས་རང་རྒྱལ་གྱི་མི་རིགས་ཀྱི་ཐུན་མོང་མ་ཡིན་པའི་ཡིད་དབང་འཕྲོག་ཤུགས་མངོན་པར་བྱས་པ་དང་། མཐུན་སྒྲིལ་འབད་འཐབ་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་པའི་མི་རིགས་ཁག་གི་བུ་ཕྲུག་ཚོའི་ཡིད་ཆེས་ཀྱི་བསམ་པ་དང་ཆོད་སེམས་མཚོན་པར་བྱས་ཡོད། འཁྲབ་སྟོན་པ་ཚོའི་ངོ་མཚར་ཆེ་བའི་འཁྲབ་སྟོན་ལ་དགའ་བསུ་ཡང་ཡང་ཐོབ་པ་རེད།


text:
མཚན་རྒྱས་པར། ར་ལུང་མེ་ཏོག་མདང་འཕྲོག་ཅེས་ཞུ། ལྷ་ས་ནས་རྒྱ་མཚོའི་ངོས་ལས་སྤྱི་ཁྲེ་4852ཙམ་ཡོད་པའི་གམ་པ་ལ་བརྒྱབ། དེ་ནས་སྣ་དཀར་རྩེ་བརྒྱུད་ལྷོ་བྲག་དང་རྒྱལ་རྩེར་འགྲོ་སའི་ལམ་ཁ་རག་ནས་མྱང་སྟོད་ཁ་རི་ལ་བརྒྱབ་སྟེ་མར་ཡོང་བས་ལམ་ཟུར་ཤིང་བྱང་ཡོད་པ་ལྟར་བྱང་ངོས་སུ་ སྤྱིར་བཏང་འཁོར་ལམ་བརྒྱུད་སྤྱི་ལེ་དྲུག་ཙམ་སོང་ན་དགོན་དེར་སླེབས་ཀྱི་རེད། (ཁྱོན་བསྡོམས་ལྷ་ས་ནས་ལམ་ཐག་སྤྱི་ལེ་200མ་ཟིན་ཙམ་ཡོད)
དགོན་དེ་ནི་སྤྱི་ལོ་1193ལོར་འགྲོ་མགོན་གཙང་པ་རྒྱ་རས་ཀྱིས་ཕྱག་བཏབ་གནང་མཛད། ར་ལུང་ཞེས་པ་ནི་ཁུལ་དེའི་འབྲོག་པ་ཞིག་ལ་ར་མོ་ དཀར་ པོ་ཞིག་ཡོད་པ་རྟག་ཏུ་བོར་བརླགས་སོང་ཡང་སླར་རང་ལོག་ཡོང་ཚུལ་སྒྲུབ་ཆེན་གླིང་ རས་པ་དང་། འགྲོ་མགོན་གཙང་པ་རྒྱ་རས་ལ་ཞུས་པར་ཁོང་རྣམས་ལྷན་དུ་ད་ལྟའི་དགོན་གནས་སུ་ཕེབས་པས། དེར་ར་མོ་དཀར་པོ་དེ་ཉལ་ནས་བསྡད་ཡོད་པ་དང་དེ་མར་ཡར་ལངས་པས་དེའི་འོག་ཏུ་རྡོ་ལེབ་ཅིག་སྟེང་རའི་འོ་མ་བབས་ཤུལ་དུ་ཨོཾ་ཨཱ་ཧུཾ། ཞེས་པའི་རང་བྱོན་འབུར་དོད་དུ་ཡོད་པ(རང་བྱོན་གྱི་རྡོ་དེ་ཕྲེང་འགོ་སྣ་ཕུ་ཆོས་ལུང་ཞེས་པར་ཡོད་ཚུལ་གསུངས)གཟིགས་ཏེ་རྒྱ་རས་ལ་གནས་དེར་དགོན་པ་འདེབས་སུ་འཇུག་གནང་མཛད། དགོན་ས་དེ་ར་ཡིས་ལུང་བསྟན་པ་ལྟར་བྱུང་བས་དགོན་མིང་ལའང་ར་ལུང་ཞེས་བཏགས། དེ་ནས་གཙང་པ་རྒྱ་རས་ཀྱི་མཛད་འཕྲིན་གྱིས་འདུས་ཚོགས་ཤིན་ཏུ་རྒྱས་པར་གྱུར། གཙང་པ་རྒྱ་རས་ནི་ཡབ་རྒྱ་ཟུར་བོ་ཚབ་པེ་ཞེས་རུས་རྒྱུད་རྒྱ་བྱ་བའི་རྒྱུད་ཡིན་པས་རྒྱ་དང་། འཁྲུངས་ཡུལ་གཙང་མྱང་སྟོད་ཁུ་ལེའི་ཡུལ་ནས་ཡིན་པས་གཙང་། དབུ་ལ་རལ་པ་ཡོད་པས་རལ་པ་ཞེས་འབྲི་དགོས་ཀྱང་བརྗོད་བདེའི་དབང་གིས་རྒྱ་རས་ཞེས་འབྲི་སྲོལ་དར་བ་ཡིན་ཞེས་གསུངས། ད་ལྟ་འཇིགས་མེད་མི་འགྱུར་བར་སྐུ་ཕྲེང་བཅུ་གཉིས་བྱུང་། ད་བར་འབྲུག་པ་བཀའ་བརྒྱུད་ཕྱག་བཞེས་གནང་བ་ཡིན། དགོན་དེར་ཐུན་མོང་མ་ཡིན་པ་ཕྱིའི་གནས་ལ་ཁྱད་འཕགས་བཞི་དང་། ནང་གི་གནས་ལ་ཁྱད་འཕགས་བཞི། གསང་བའི་གནས་ལ་ཁྱད་འཕགས་བཞི། དེ་ཁོ་ན་ཉིད་ཀྱི་གནས་ལ་ཁྱད་འཕགས་གཅིག་བཅས་ཁྱད་འཕགས་བཅུ་གསུམ་དང་ལྡན་པ་ཞེས་གསུངས་ལ། དེ་ལས་མཆེད་པའི་ཆོས་ལ་འབྲུག་པ་ཞེས་སྟོད་འབྲུག་གནམ་གྱི་སྐར་མ། སྨད་འབྲུག་ས་ཡི་རྩི་ཤིང་། བར་འབྲུག་དབུ་ཆེན་གདུགས་ཐོབ་པ་ཉིས་སྟོང་ལྔ་བརྒྱ་ཞེས་སོགས་གྲགས་པ་ཡིན།
སྔར་ར་ལུང་དགོན་དེར་གཙུག་ལག་ཁང་ཞེས་འདུ་ཁང་ཀ་བ་42ཀྱི་གཙང་ཁང་ཕྱོགས་གསུམ་དུ་ཡོད་པ་ནི་དབུས་ཀྱི་གཙང་ཁང་དུ་བྱམས་པ་ཐོག་སོ་གསུམ་དང་། ཤར་གྱི་གཙང་ཁང་དུ་གདན་ས་ལྷ་ཁང་ཞེས་ཐུབ་པ་རབས་བདུན་ཐོག་སོ་མ་ཟིན་ཙམ། དེའི་གཞོགས་གཡས་གཡོན་དུ་ཤར་ལི་དང་གསེར་ཟངས་ལས་གྲུབ་པའི་སྨན་བླའི་སྐུ་བརྙན་མི་ཚད་ལྷག ནུབ་ཀྱི་གཙང་ཁང་དུ་རྟེན་གཙོ་གསེར་ཟངས་ཀྱི་ཚེ་དཔག་མེད་ཐོག་ཚད་མ་ཞིག་ཡོད་པ་དེའི་མཛོད་སྤུར་མུན་གསལ་གཡུ་རྡོག་བྱ་གོང་གི་ཚད་ཙམ་ཞིག་ཡོད་པ། བྱམས་པའི་དབུ་ཐོད་བླ་མ་ལྷ་ཁང་ནང་བཀའ་བརྒྱུད་གསེར་ཕྲེང་ཞེས་བླ་བརྒྱུད་ཀྱི་སྐུ་བརྙན་ལྔ་བཅུ་ལྷག་ཙམ་དང་རིན་ཆེན་སྣ་ལྔ་ལས་བྲིས་པའི་བཀའ་འགྱུར་དང་བསྟན་འགྱུར། ཤར་ངོས་སྒྲོལ་མ་ལྷ་ཁང་ནང་སྐུ་རྒྱུ་ཤར་ལི་ལས་གྲུབ་པའི་སྒྲོལ་མའི་སྐུ་བརྙན་ཁྲུ་གང་ལྷག་ཙམ་བྱས་པ་སྟོང་སྐུ། དེའི་གཞོགས་ཀྱི་ལྷ་ཁང་ནང་བཀའ་གདམས་མཆོད་རྟེན་སྟོང་ཕྲག་གཅིག་ལྷག་ཙམ་དང་ལྷ་ཁང་དེའི་ནང་ཙན་དན་དཀར་དམར་གྱི་ཀ་བ་གཉིས། སྒོ་འཕྱོར་གྱི་སྟེང་དུ་སྟོད་འབྲུག་ལྷ་ཁང་ཞེས་པའི་ནང་གི་རྟེན་གཙོར་ཤར་ལི་ལས་གྲུབ་པའི་རྒོད་ཚང་མགོན་པོ་རྡོ་རྗེའི་སྐུ་བརྙན་དང་གླང་དར་ཁྲིམས་ཕོག་མ་ཞེས་ཞབས་ལ་འཛེར་གར་བཏབ་པའི་སྟོན་སྐུ། ཆོས་མགོན་རིན་པོ་ཆེའི་སྐུ་བརྙན་དྲོད་རྟ་རྔ་ཙམ་ཡོད་ཅེས་པའི་འཇིམ་སྐུ། གཞན་ཡང་རྒྱ་གར་ཤར་ནུབ་དང་གསེར་ཟངས་སོགས་ཀྱི་སྐུ་བརྙན་ཇི་སྙེད། ནུབ་ངོས་སུ་པེ་ཧར་རྒྱལ་པོའི་བཞུགས་གནས་བཅས་ཡོད།སྐུ་འབག་ཁམས་གསུམ་ཟིལ་གནོན་ཀ་བརྒྱད་ནང་གི་རྟེན་གཙོར་རྒྱ་རས་ཀྱི་སྐུ་བརྙན་སྐུ་རྒྱུ་ཛྷཻ་ཀྵིཾ་ལས་གྲུབ་པ། ཡེ་ཤེས་དངོས་བཞུགས་ཡིན་ཞུ་བ། སྐྱེ་བོ་སོ་སོར་མཇལ་ཚུལ་མི་འདྲ་བ་བྱོན་པ་མི་ཚད་ལྷག་ཅིག་དང་། དེའི་གཡས་སུ་གྲུབ་ཐོབ་གླིང་རས་དང་གཡོན་དུ་འབྲུག་པ་པདྨ་དཀར་པོས་བཞེངས་གནང་བའི་དཔལ་རེག་པ་མེད་པའི་མཆོད་རྟེན་ཞེས་རིན་ཐང་གསེར་ཞོ་གསུམ་སྟོང་གནས་པ། དེའི་གཡས་སུ་ཤར་ལི་ལས་གྲུབ་པའི་པདྨ་དཀར་པོའི་སྐུ་བརྙན་མི་ཚད་ལྷག དེའི་གཡས་སུ་གསེར་ཟངས་ཀྱི་ཚེ་དཔག་མེད་ཀྱི་སྐུ་བརྙན་མི་ཚད་ལྷག དེའི་གཡས་སུ་སྨན་འདམ་གྱི་འབྲུག་པ་ཀུན་ལེགས་ཀྱི་སྐུ་བརྙན། དཔལ་རེག་པ་མེད་པའི་མཆོད་རྟེན་གྱི་གཡོན་ངོས་སུ་སྐུ་རྒྱུ་ཤར་ལི་ལས་གྲུབ་པ་གཅུང་རིན་པོ་ཆེ་ངག་གི་དབང་ཕྱུག དེའི་གཡོན་ངོས་སུ་ཆོས་རྗེ་ང་འདྲ་མ་ཞེས་གསེར་ཟངས་ལས་གྲུབ་པ་རྒྱ་རས་ཀྱི་སྐུ་བརྙན། འབུམ་ནག་བྲིས་མ་དང་བརྒྱད་སྟོང་གསེར་བྲིས་མ། གཞན་ཡང་རྒྱ་རས་ཀྱི་སྐུ་ཆས་སྣ་ཚོགས། ཆོས་བདག་ཇག་མེའི་སྐུ་ཕེབས་ཀྱི་སྐུ་ཆས་སོགས་ཡོད། དེའི་ནུབ་ངོས་སུ་ལྷ་མོ་དུས་གསོལ་མའི་མགྲོན་ཁང་། ཐོག་ཀར་སྐྱབས་མགོན་འབྲུག་པའི་བླ་རྒྱུད་ཀྱི་རིང་བསྲེལ་བཞུགས་པའི་མཆོད་རྟེན་སྣ་ཚོགས། དངུལ་གར་བླུགས་ཀྱི་བཀའ་བརྒྱུད་གསེར་ཕྲེང་གི་བླ་བརྒྱུད། རྟེན་གཙོར་ཤར་ལིའི་རྗེ་བཙུན་སྒྲོལ་མ་བྱིས་པ་ལོ་བརྒྱད་ཙམ་གསུམ། གཡམ་འབག་གི་སྒོ་སྒྲིབ་སྟོད་ལ་གངས་རིའི་རང་བྱོན་དང་འོག་ཏི་སེང་གེའི་རང་བྱོན་ ཅན་གཏེར་མ། འབྲུག་པ་བཀའ་བརྒྱུད་ཀྱི་ཞལ་འདོན་པར་ཤིང་ཆ་ཚང་། དེའི་ཤར་དུ་འབྲུག་པའི་གཟིམ་ཆུང་ཀ་བཞིའི་ནང་ལའང་རྟེན་དང་བརྟེན་པར་བཅས་པ།ཤར་ངོས་མུ་ཏིག་ལྷ་ཁང་ནང་ཡི་དམ་བདེ་མཆོག་གི་སྐུ་བརྙན་ཡབ་དངུལ་དང་ཡུམ་ཟངས་ དམར་ལས་གྲུབ་པ་ཐོག་སོ་ཅན། དེའི་གཡོན་ངོས་སུ་བདེ་མཆོག་གི་སླངས་གཟུགས་དཀྱིལ་འཁོར་ཤར་སོས་སུ་མུ་ཏིག ལྷོ་ངོས་སུ་པུ་ཤེལ། ནུབ་ཏུ་བྱུ་རུ། བྱང་དུ་མུ་མེན་ལས་གྲུབ་པ་ཁྲ་རྒྱན་མང་ཆེ་བ་མུ་ཏིག་ལས་གྲུབ་པས་མུ་ཏིག་ལྷ་ཁང་ཞུ་དོན་ཡང་དེ་ལྟར་ཡིན། དེའི་གཡས་ངོས་སུ་འབྲུག་པ་སྐུ་ཕྲེང་གཉིས་པ་ཀུན་དགའ་དཔལ་འབྱོར་གྱི་དངུལ་གདུང་གསེར་གྱི་བབ་ལ་ཅན་ཐོག་སོ་གཅིག་མ་ཟིན་ཙམ། དེའི་ནུབ་ངོས་སུ་མགོན་པོ་ཕྱག་བཞིའི་མགོན་ཁང་ཀ་བརྒྱད་ཅན་ནང་གསེར་དཀར་པོ་ལས་གྲུབ་པའི་རྟེན་མདོས་ཁྲུ་ཕྱེད་དོ་ཙམ། དར་སྤུངས་ཀྱི་དབུས་སུ་སྒ་ལོས་ཕུལ་བའི་རྡོ་ནག་གི་ཡེ་ཤེས་མགོན་པོ་མཐོ་གང་ཙམ། དེའི་མདོར་སྲུང་མ་ཁག་གི་སྐུ་སོབ། མུ་ཏིག་ལྷ་ཁང་གི་འོག་ཏུ་གསང་བའི་མགོན་ཁང་ཞེས་ནང་གནམ་ལྕགས་ཕུར་པ་ཀ་བའི་རིང་ཐུང་ཙམ་དང་། རིན་ཆེན་བརྡར་ལུ་ཁྲུ་ཕྱེད་དོ་ཙམ། དེའི་མཐའ་འཁོར་དུ་འབྲུག་པ་སྐུ་ཕྲེང་རིམ་བྱོན་གྱི་ན་བཟའ་བླུགས་པའི་སྒམ་སྣ་ཚོགས། དྲིལ་བུ་ཐེག་ཆེན་ཞེས་པ་སྒམ་གང་། གཞན་ཡང་རབ་གསལ་གཟིམ་ཆུང་ཁག་བཅས་ཡོད། དགོན་དེའི་འོག་གི་ཆུ་འགྲམ་དུ་རྡོ་རྗེ་སེམས་དཔའ་ཞེས་པའི་ལྷ་ཁང་ཀ་བ་བཅོ་བརྒྱད་ཀྱི་གཙང་ཁང་ཀ་བཞིའི་ནང་གསེར་ཟངས་ཀྱི་རྡོར་སེམས་ཐོག་སོ་གསུམ་ལྡན་གྱི་དབུ་རྒྱན་རིགས་ལྔའི་ཤར་རྡོ་སེམས་མུ་ཏིག ལྷོ་རིན་འབྱུང་པུ་ཤེལ། ནུབ་སྣང་མཐའ་བྱུ་རུ། བྱང་དོན་ཡོད་གྲུབ་པ་གཡུ། དབུས་རྣམ་སྣང་པུ་ཤེལ་བཅས་ལས་གྲུབ་པ་སོ་སོར་ཁྲུ་གང་ཙམ། གཞན་ཡང་ར་ལུང་སྐོར་ཆེན་གྱི་འཆམ་ཆས་དང་དུང་རྒྱ་རོལ་མོ་སོགས་ཕུན་སུམ་ཚོགས་པ། བཀའ་འགྱུར་པར་མ། སྒོ་འཕྱོར་སྟེང་རབ་གསལ་ནང་སྨན་འདམ་གྱི་གནས་བཅུ་ཁྲུ་གང་ཙམ། ཆུའི་ཁ་གནོན་ཡིན་ཞེས་ཕྱག་རྡོར་བྱིན་ཅན། མགོན་ཁང་དམར་པོ་ཞེས་པའི་ནང་གསང་བའི་རྟེན་བྱེ་མའི་མཆོད་རྟེན་ཉིས་ཐོག་ཅན་གྲང་ གསེར་གྱིས་ན་བཟའ་བསྒྲོན་པ། དེའི་གཟུངས་སུ་རྒྱ་རས་ཀྱི་སྐུའི་སྒལ་ཚིགས་ཉེར་གཅིག་ལ་ཁ་སར་པ་ཎི་ཉེར་གཅིག་འཁྲུངས་པ་ལས་གཅིག་དེའི་ནང་བཞུགས་པ། དེའི་གཞོགས་སུ་ཆོས་རྗེ་གཞོན་ནུ་སེང་གེའི་གསེར་ཟངས་ཀྱི་འདྲ་སྐུ་མི་ཚད་ལྷག ལྷོ་ངོས་སུ་འབྲུག་པ་ངག་དབང་རྣམ་རྒྱལ་གྱི་མཐུ་ཁང་ཞེས་པའི་ནང་འདྲེའི་མགོ་ལག་ཅེས་པའང་བཀལ་ཡོད། ལྷ་ཁང་དེའི་རྩིག་ལྡེབས་སུ་འབྲུག་པ་ཀུན་ལེགས་ཀྱི་སྲས་ཞིང་སྐྱོང་འབྲུག་གྲགས་ཀྱི་ཞབས་རྗེས་ཀྱང་མཇལ་རྒྱུ་ཡོད། དེའི་ནུབ་ངོས་གླིང་རས་ཀྱི་གྲུབ་ཕུག་ནང་གསེར་ཟངས་ལས་གྲུབ་པ་གླིང་རས་ཀྱི་འདྲ་སྐུ་བྱིས་པ་ལོ་བརྒྱད་ཙམ། དེའི་ཤར་ངོས་སྤང་སྟེང་དུ་དགོན་དེ་མ་བཞེངས་གོང་ས་ཕུད་རྡོ་ཕུད་ལས་བཞེངས་པའི་གཙང་པ་རྒྱ་རས་ཀྱི་འདྲ་སྐུ་མི་ཚད་ཙམ། དེ་ནས་གཙང་པ་རྒྱ་རས་དགོངས་རྫོགས་སུ་བཞེངས་པའི་མཆོད་རྟེན་བཀྲ་ཤིས་སྒོ་མང་ནང་གི་རྟེན་གཙོར་གསེར་ཟངས་ཀྱི་སྤྱན་རས་གཟིགས་ཁ་སརྤ་ཎིའི་ཁྲ་རྒྱན་རྣམས་ཟ་ཧོར་རྒྱལ་པོའི་ལྷ་ལྕམ་གྱི་མགུལ་རྒྱན་ཡིན་ཞུ་བ་ཐོག་སོ་གཅིག དེའི་ཆོས་འཁོར་བཅུ་གསུམ་ནང་གསེར་ཟངས་ཀྱི་རྡོ་རྗེ་འཆང་མི་ཚད་མ་ཟིན་ཙམ། བཀྲ་ཤིས་སྒོ་མང་གི་གཟིམ་སྒོ་རྣམས་ལ་རྒྱུད་སྡེ་བཞིའི་ལྷ་ཚོགས། གཉྩིར་ཉི་མའི་སྙིང་པོ་ཞེས་པ་ཨར་ལས་པས་བསྒྲོན་མི་ཐུབ་པའི་ཚེ་ཨར་ལས་པ་རྣམས་ལྟོ་ཟ་བའི་དུས་དང་བསྟུན་ནས་སངས་རྒྱས་དབོན་དྷརྨ་སེང་གེས་སྤྲུལ་པའི་རྐྱང་ལ་ཆིབས་ཏེ་བསྒྲོན་གནང་བ་ཡིན་ཞུ་བ་དང་། རྐྱང་གི་ཞབས་རྗེས་ད་ལྟའང་མཇལ་རྒྱུ་ཡོད་པ་བཅས་ཡིན།
ད་ལྟ་སྐུ་འབག་ཟིལ་གནོན་ཉམས་གསོ་གནང་བའི་ནང་སྔོན་གྱི་ནང་རྟེན་ས་འོག་ནས་ཐོན་པ་དཔལ་རེག་པ་མེད་པའི་མཆོད་རྟེན་གྱི་སྐུ་སྨད་སྟེང་སྐུ་སྟོད་གསར་དུ་བཞེངས་པ་དང་། གླིང་རས་གྱི་སྐུ་བརྙན། གཞན་ཡང་སྔོན་གྱི་སྐུ་བརྙན་རྣམས་ཀྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད། དགོན་དེའི་དུས་ཆེན་ར་ལུང་སྐོར་ཆེན་ནི་ལོ་ལྟར་བོད་ཟླ་བདུན་པའི་ཚེས་13,14,15བཅས་སུ་དྭགས་པོ་ལྷ་རྗེའི་དགོངས་རྫོགས་སུ་མགོན་པོ་བཀའ་བརྒྱུད་ཀྱི་སྒོ་ནས་གར་འཆམ་ དང་། འབྲུག་པ་ངག་དབང་རྣམ་རྒྱལ་གྱི་སྐུ་བརྙན་གྲྭ་ཆུང་ཞིག་གིས་རྟ་བཞོན་ནས་གདན་འདྲེན་བཞིན་དགོན་པར་སྐོར་བ་བསྐྱོན་པ་དང་། དད་ལྡན་མང་ཚོགས་ཀྱིས་མཆོད་ཆང་དང་། ཞོ་འོ་མ། དར་བ་སོགས་འབུལ་སྲོལ་ཡོད།
ཡང་དགོན་དེའི་སྟོད་དུ་གྲྭ་དགོན་སྤེ་བྱ་དགོན་ཞེས་པ་དང་། བྱང་ངོས་སུ་མོ་དགོན་གཞོང་ཁང་ཞེས་པ། ལྷོ་ངོས་སུ་མོ་དགོན་བཙན་བཅུ་ཞེས་པ་སོགས་ཀྱི་གྱང་གོག་ཀྱང་མཇལ་རྒྱུ་ཡོད།
(རྒན་ཆོས་འཕེལ་ལགས་ཀྱི་གངས་ཅན་བོད་ཀྱི་གནས་བཤད་ལམ་ཡིག་གསར་མ་ལས《གཞིས་རྩེ་ས་ཁུལ་གྱི་གནས་ཡིག་བཞུགས》ཅེས་པ་ལས་བཏུས)


text:
སྐབས་གསུམ་པའི་ཀིརྟིའི་དགེ་རྩ་ཚོགས་པའི་འགན་འཛིན་གྲོས་ཚོགས་ཐེངས་དང་པོའི་ཐོག་ྋསྐྱབས་མགོན་ཀིརྟི་རིན་པོ་ཆེ་མཆོག་གིས་བསྩལ་པའི་གསུང་བཤད།
༄༅།། ཀིརྟིའི་དགེ་རྩ་ཚོགས་པའི་ཚོགས་འདུ་དབུ་འཛུགས་ཀྱི་ཐོག་མར་ངས་གཏམ་བཤད་བྱ་དགོས་པའི་རྒྱུ་མཚན་ནི། ང་ལ་དགེ་རྩ་ཚོགས་པའི་སྤྱི་ཁྱབ་དབུ་འཛིན་གྱི་མཚན་གནས་དང་འབྲེལ་བའི་ལས་འགན་ཞིག་ཡོད་པ་དང༌། ཕྱོགས་གཞན་ནས་བཤད་ན་ྋརྒྱལ་བ་རིན་པོ་ཆེས་ཁོང་ལ་འགན་ཁུར་ཆེན་པོ་གསུམ་ཡོད་ཅེས་བཀའ་སློབ་གནང་བ་ནང་བཞིན། ང་ཚོ་སུ་ཡིན་ཡང་རུང་མི་ལ་སྐྱེས་པའི་རྗེས་སུ་དམིགས་བསལ་གྱི་འགན་ཁུར་རེ་ཡོད་པ་བཞིན་ང་ལ་མཚོན་ན། ཀིརྟི་ཚང་ལ་སྐྱེས་པའི་འགན་ཞིག་ཡོད་ལ། བོད་མི་ལ་སྐྱེས་པའི་འགན་དང༌། ྋརྒྱལ་བ་རིན་པོ་ཆེའི་སློབ་མར་སྐྱེས་པའི་འགན་ཞིག་ཡོད། ང་བོད་མི་ཞིག་ལ་སྐྱེས་པ་ཡིན་དུས་རང་བཞིན་གྱིས་བོད་མི་མང་གི་བདེ་བ་དང་སྡུག་བསྔལ་ལ་བསམ་བློ་གཏོང་དགོས་པ་དང་ལས་འགན་སྒྲུབ་དགོས་པའི་འགན་ཡོད། ང་ྋརྒྱལ་བ་རིན་པོ་ཆེའི་སློབ་བརྒྱུད་དུ་སྐྱེས་པ་ཡིན་དུས་ཆོས་སྲིད་ཀྱི་ལས་དོན་ཡོངས་རྫོགས་ྋརྒྱལ་བ་རིན་པོ་ཆེའི་བཀའ་བཞིན་ཨེ་ཡོང་ལྟ་དགོས་པ་དང༌།
ྋརྒྱལ་བ་རིན་པོ་ཆེའི་ཇི་གསུང་བཀའ་སྒྲུབ་ཀྱིས་ཞབས་ཕྱི་ཞུ་དགོས་པའི་འགན་ཡོད། དེ་བཞིན་དུ་ང་ཀིརྟི་ཚང་ལ་སྐྱེས་པ་ཡིན་དུས་ཀིརྟི་ཚང་གི་མིང་དང་དོན་ལ་འབྲེལ་བ་ཡོད་པའི་ལས་དོན་ཡོངས་རྫོགས་ལྷག་བསམ་རྣམ་དག་གིས་འགན་ཁུར་དགོས་པར་མ་ཟད། ཀིརྟི་ཚང་དང་མི་ཐོག་མང་པོའི་རིང་ཆོས་དང་དམ་ཚིག་གིས་འབྲེལ་བའི་བག་ཆགས་ཟབ་མོ་ཡོད་པའི་མང་ཚོགས་ཀྱིས་ཡིད་ཆེས་དང་སེམས་ཀྱི་རེ་བ་ང་ལ་གཏད་ནས་ཡོད་དུས་ཁོང་ཚོའི་བདེ་བ་དང་སྡུག་བསྔལ་ལ་བསམ་བློ་བཏང་ནས་ཕན་ཐོགས་ཅན་གྱི་ལས་ཀ་བྱེད་དགོས་པའི་འགན་འཁྲི་ཡོད། འགན་ཁུར་འདི་དག་ཡོད་དུས་ངས་དེ་རིང་འདིར་ཚོགས་འདུ་དབུ་འཛུགས་ཀྱི་ཐོག་མར་གཏམ་བཤད་བྱེད་ཀྱི་ཡོད། ཀིརྟིའི་དགེ་རྩ་ཚོགས་པ་ནི་ཀིརྟི་ཚང་གི་འབྲེལ་ཡོད་སྤྱི་ལ་ཁྱབ་པའི་སྒྲིག་འཛུགས་ཤིག་ཡིན་དུས་ཀིརྟི་ཚང་དང་འབྲེལ་བའི་གཞིས་བྱེས་མང་ཚོགས་སྤྱི་ལ་ཁྱབ་པའི་སྐད་ཆ་ཤོད་སའི་གོ་སྐབས་དང་སྡིངས་ཆ་ནི་དེ་རིང་གི་ཚོགས་འདུ་འདི་རེད།
དེ་རིང་ངས་སྐད་ཆ་བཤད་ས་ནི། ཀིརྟི་ཚང་དང་འབྲེལ་ཡོད་ཀྱི་དགོན་སྡེ་ཁག་གི་བླ་སྤྲུལ་དགེ་འདུན་པ་རྣམས་དང༌། རྫོང་ཁག་སྣ་ཚོགས་སུ་ཡོད་པའི་ཀིརྟི་ཚང་དང་འབྲེལ་ཡོད་མང་ཚོགས་རྣམ་པ། ང་ཚོ་དང་ཐུན་མོང་མ་ཡིན་པའི་འབྲེལ་བ་ཡོད་པའི་རྒྱ་བོད་ཀྱི་ལས་བྱེད་རྣམ་པ་བཅས་ལ་ཐེངས་དང་པོ་འཚམས་འདྲི་ཞུ་བ་དང་ཆབས་ཅིག་ངས་བཤད་འདོད་པའི་ཚིག་འགའ་ཤས་གཤམ་དུ་རིམ་པས་ཞུ་རྒྱུ་ཡིན།
ཀིརྟི་ཚང་གི་སློབ་བརྒྱུད་འབྲེལ་ཡོད་མང་ཚོགས་ཀྱིས་ཆོས་དང་ཆབ་སྲིད་གང་ཅིའི་ཐད་ནས་གཞན་དང་མ་འདྲ་བར་ད་ལྟའི་བར་ཧུར་ཐག་འབད་ཐག་གནང་སོང༌། འབྲེལ་ཡོད་དགོན་སྡེ་ཁག་ཡིན་ན་ཡང་འཆད་ཉན་དང་བསླབ་པ་སློབ་གཉེར་སོགས་ཀྱི་ཐོག་ཧུར་ཐག་འབད་ཐག་གནང་སོང་བས། གསེར་ས་འོག་ཏུ་ཡོད་ཀྱང་འོད་ནམ་མཁའ་ལ་འཕྲོ། ཞེས་པའི་དཔེ་ལྟར་དེང་སྐབས་ཀིརྟི་ཚང་ཟེར་བ་ཆོས་སྲིད་གཉིས་ཐད་ནས་བོད་ཁྱོན་ཡོངས་ཀྱི་ནང་ལ་གོ་བསྡད་པ་ཞིག་དང༌། བོད་དོན་ཐོག་དོ་སྣང་ཡོད་པའི་འཛམ་གླིང་གི་རྒྱལ་ཁབ་དང་ཡུལ་ལུང་གང་འདྲ་ཞིག་གི་ནང་དུ་ཡིན་ན་ཡང་ཀིརྟི་ཚང་ཟེར་དུས་ཧ་གོ་བསྡད་པའི་གནས་སྟངས་ཤིག་ཏུ་གྱུར་ཡོད། མ་འོངས་པར་ཡིན་ན་ཡང་ལྷོད་གཡེང་དུ་མི་གཏོང་བར་ལས་ཀ་བྱེད་སྟངས་དང༌། བསམ་བློ་གཏོང་སྟངས། ལྷག་པར་དུ་དགེ་འདུན་པ་རྣམས་ཀྱིས་ཆོས་འཆད་ཉན་དང་བསླབ་པ་སློབ་གཉེར་ཐོག་ཤུགས་བརྒྱབས་ཏེ་བསྟན་པ་དང་འགྲོ་བ་ལ་ཕན་པའི་ལས་དོན་སྒྲུབ་དགོས་པ་ནི་ང་ཚོ་ཡོངས་རྫོགས་ཀྱི་འགན་རེད།
དགོན་པ་གྲྭ་ཚང་རྣམས་ཡག་པོ་ཡོང་ཐབས་བྱ་དགོས་པའི་རྒྱུ་མཚན་ནི། སངས་རྒྱས་ཀྱི་བསྟན་པ་སྤྱི་ལ་ཕན་པའི་དོན་དུ་ཡིན་ལ། སངས་རྒྱས་ཀྱི་བསྟན་པ་སྤྱི་ལ་ཕན་ནས་བསྟན་པ་རྒྱས་པོ་བྱུང་ན་རང་བཞིན་གྱིས་སེམས་ཅན་ལ་བདེ་སྐྱིད་ཡོང་གི་རེད། ཁ་གསལ་པོ་བྱས་ནས་བཤད་ན་སེམས་ཅན་ལ་བདེ་སྐྱིད་ཡོང་བའི་དོན་དུ་དགོན་པ་གྲྭ་ཚང་རྒྱས་དགོས་པ་དང༌། འཇིག་རྟེན་གྱི་ཁམས་ལ་ཞི་བདེ་ལྷིང་འཇགས་ཡོང་བའི་དོན་དུ་འཆད་ཉན་སློབ་གཉེར་ཐོག་ཤུགས་བརྒྱག་དགོས་པ་རེད་ཅེས་བཤད་ཀྱི་ཡོད། མཐར་གཏུགས་ནས་བཤད་ན་ང་ཚོས་གང་བྱས་པ་དེ་མང་ཚོགས་ཀྱི་བདེ་དོན་གྱི་ཆེད་དུ་ཡིན་པ་མ་གཏོགས་བླ་མ་དང་དགོན་པའི་ཆེད་དུ་མིན་པའི་དངོས་ཡོད་གནས་ཚུལ་འདི་རང་གཞན་གཉིས་ཀས་གསལ་པོ་ཤེས་དགོས་པ་དེ་གལ་ཆེན་པོ་རེད།
དེ་བཞིན་དུ་ང་ཚོ་དང་འབྲེལ་ཡོད་ཀྱི་རྫོང་ཁག་མང་པོའི་ནང་གི་རྒྱ་བོད་ཀྱི་ལས་བྱེད་པ་ཚོ་ཡིན་ན་ཡང་སྔ་མོ་དང་མ་འདྲ་བར། དེང་སང་གི་ལས་བྱེད་ན་གཞོན་རྣམས་ལ་ཤེས་ཡོན་ཡོད་པ་དང་བསམ་བློའི་གོ་རྟོགས་གང་འཚམས་ཡག་པོ་ཡོད་མཁན་ཤ་སྟག་ཡོང་གི་ཡོད་ཚོད་འདུག དངོས་ཡོད་ལག་ལེན་གྱི་ཐོག་ནས་མི་མང་གི་བདེ་དོན་ཐོག་ལྟ་ཐུབ་པ་དང་ལས་ཀ་བྱེད་ཐུབ་ཀྱི་ཡོད་པའི་གནས་ཚུལ་ཡང་གོ་རྒྱུ་འདུག བར་ལམ་ནས་མང་ཚོགས་ནང་སྔར་དང་མ་འདྲ་བའི་ཞི་བདེ་ལྷིང་འཇགས་ཕྲན་བུ་ཡོང་གི་ཡོད་པའི་གནས་སྟངས་ཤིག་ཡོད། ལྷག་པར་དུ་ཉེ་ལམ་ནས་ངས་བཤད་པའི་སྐད་ཆ་སྔ་ཕྱི་ལ་འབྲེལ་ཡོད་རྒྱ་བོད་ལས་བྱེད་རྣམས་ཀྱིས་དོ་སྣང་བྱས་ཏེ་རྒྱུས་ལོན་བྱེད་ཀྱི་ཡོད་པའི་བཟོ་འདུག་པ་ནི་ཡག་པོ་ཞིག་ལ་ངོས་འཛིན་བྱེད་ཀྱི་ཡོད། གང་ཡིན་ཟེར་ན་ང་ཚོ་ཕྱོགས་གཉིས་ཀས་ཕན་ཚུན་གྱི་བསམ་བློའི་གནས་སྟངས་ངོ་མ་ཤེས་དགོས་པ་འདི་ཤིན་ཏུ་གལ་ཆེན་པོ་རེད་ལ། གཞུང་དང་མང་ཚོགས་དབར་ཕན་ཚུན་རྒྱུས་ལོན་ཡོད་པ་དང༌། ལས་བྱེད་དང་མང་ཚོགས་ཀྱི་དབར་ཡིན་ན་ཡང་ཕན་ཚུན་བསམ་བློ་དང་ལྟ་ཚུལ་རྒྱུས་ལོན་ཐུབ་པ་བྱུང་བ་ཡིན་ན། རིམ་པས་ཡུལ་ལུང་ལ་རྙོག་དྲ་མེད་པ་དང་ཞི་བདེ་ལྷིང་འཇགས་བདེ་སྐྱིད་ལྡན་པ་ཡོང་བའི་རེ་བ་ཡོད། དེ་འདྲ་མ་ཡིན་པར་དམར་པོའི་ལྟ་བ་ཐོག་མར་དར་བའི་སྐབས་ཀྱི་གནས་སྟངས་དང་འདྲ་བར། ཁྱོད་ཤི་ང་གསོན། ཟེར་བའི་གདུག་རྩུབ་ཆེ་བའི་སྲིད་བྱུས་མུ་མཐུད་ལག་བསྟར་བྱས་པ་ཡིན་ན། རང་གཞན་སྤྱི་སྒེར་སུ་ལ་ཡང་ཕན་ཐོགས་མེད་པ་ནི་འདས་པའི་ལོ་མང་རིང་གི་ཉམས་མྱོང་གི་ཐོག་ནས་གསལ་པོར་ཤེས་ཐུབ། དུས་ཚོད་ཀྱི་ཆ་ནས་བྱས་པ་ཡིན་ན་ཡང་གདུག་རྩུབ་ཀྱི་སྲིད་བྱུས་ལག་བསྟར་བྱས་ནས་མང་ཚོགས་ཀྱི་མགོ་གནོན་ཐབས་བྱེད་པའི་དུས་ཚོད་ཡོལ་ཚར་བ་ཡིན་དུས། ད་ལྟའི་རྒྱ་བོད་འབྲེལ་ཡོད་ལས་བྱེད་རྣམས་ཀྱིས་འཛམ་གླིང་སྤྱིའི་འགྱུར་འགྲོས་དང་བསྟུན་ནས་རྒྱུ་མཚན་དང་གནས་ལུགས་ཕན་ཚུན་ལ་བཤད་རེས་བྱས་པའི་ཐོག་ནས་ཕྱག་ལས་གནང་དགོས་པ་དང༌། ཞི་དྲག་གི་ལས་བྱེད་རྣམས་མི་མང་གི་དཔོན་པོ་ཡིན་སྙམ་པའི་ང་རྒྱལ་མི་བྱེད་པར་མང་ཚོགས་ཀྱི་ཞབས་འདེགས་ཞུ་མཁན་ཡིན་བསམ་པའི་ལྷག་བསམ་གྱིས་ཞི་བདེ་ལྷིང་འཇགས་མུ་མཐུད་ནས་ཡོང་ཐབས་ལ་འབད་བརྩོན་གནང་རོགས་གནང་ཞེས་འབོད་སྐུལ་ཞུ་རྒྱུ་ཡིན།
གཞུང་གི་ལས་བྱེད་པ་རྣམས་ཀྱིས་རང་དང་འབྲེལ་བ་ཡོད་པའི་མང་ཚོགས་ཀྱི་བདེ་སྡུག་ལ་ཁ་ཞེ་གཉིས་མེད་ཀྱིས་ལྟ་རྟོག་བྱ་དགོས་པ་དེ་གལ་ཆེན་པོ་རེད་ལ་རྣམ་པ་ཚོར་དེའི་འགན་ཡང་ཡོད་པ་རེད། མ་འོངས་པའི་མི་རབས་འདི་དག་ཤེས་ཡོན་དང་སྤྱོད་ལམ་གང་ཅིའི་ཐད་ནས་ཡག་པོ་ཞིག་ཡོང་ཐབས་བྱ་དགོས་པའི་འགན་ང་ཚོ་རང་གཞན་ཀུན་ལ་ཡོད།
ངས་གོ་ཚོད་བྱས་ན། བོད་ནང་གི་འབྲེལ་ཡོད་རྫོང་ཁག་མང་པོ་ཞིག་གི་གཞོན་སྐྱེས་མང་པོ་ཞིག་ལས་མེད་ཀྱིས་མི་ཚེ་བསྐྱལ་ནས་ཐ་མག་སྡུག་ཅག་འཐེན་མཁན་ཇེ་མང་དུ་འགྲོ་བཞིན་ཡོད་པ་དང༌། ཐ་མག་ངན་པའི་ཚོང་ལས་བྱེད་མཁན་རྒྱ་བོད་མི་རིགས་གཉིས་ཀའི་ནང་དུ་ཡོད་པ། རྔ་པ་དང་མཛོད་དགེས་མཚོན་པའི་ཞིང་འབྲོག་གི་ས་གནས་ཆེ་ཆུང་མང་པོ་ཞིག་ལ་རྒྱན་རྩེད་བྱེད་སའི་ཁང་པ་ཇེ་མང་ནས་ཇེ་མང་དུ་འགྲོ་བཞིན་པ་དང༌། རོང་འབྲོག་གཉིས་ཀའི་ནང་དུ་རྒྱན་རྩེད་རྩེ་མཁན་ཇེ་མང་དུ་སོང་ནས་ཁྱིམ་ཚང་གི་རྒྱུ་དངོས་དང་དཔལ་འབྱོར་འཕྲོ་བརླག་ཏུ་གཏོང་བ། བོད་ཀྱི་ས་ཁུལ་ཁག་ཏུ་སྨད་ཚོང་ཁང་མང་པོ་ཡོད་པར་མ་ཟད་བོད་མིའི་ནང་ནས་སྨད་ཚོང་གི་ལས་ཀ་བྱེད་མཁན་ཡང་རེ་ཟུང་ཡོང་གི་ཡོད་པའི་གནས་ཚུལ་གོ་རྒྱུ་འདུག སྤྱོད་ངན་འདི་དག་རྒྱལ་ཁབ་ཀྱི་དཔལ་འབྱོར་དང་མཚན་མཐོང་གཉིས་ཀ་གནོད་པར་མ་ཟད། བོད་མི་རིགས་སྤྱི་ལ་གནོད་པ་དང༌། བོད་མི་གཞོན་སྐྱེས་མང་པོའི་མི་ཚེ་འཕྲོ་བརླག་ཏུ་གཏོང་བའི་བྱ་བ་ངན་པ་ཤ་སྟག་རེད། འབྲེལ་ཡོད་ཞི་དྲག་ལས་བྱེད་རྣམས་ཀྱིས་འདིའི་ཐོག་དོ་དམ་དང་སྟངས་འཛིན་ནན་པོ་བྱ་དགོས་པ་འདི་གལ་ཆེན་པོ་རེད། ལྷག་པར་དུ་སྨད་ཚོང་གི་ལས་ཀ་འདིའི་ཐོག་ནས་རག་དུག་གི་ན་ཚ་འགོ་ཉེན་ཡོད་པས་སྤྱི་སྒེར་ཐམས་ཅད་ལ་གནོད་གཞི་ཆེ་བའི་སྤྱོད་ངན་འདི་དག་རྒྱ་ཡན་དུ་མ་སོང་བར་བཀག་སྡོམ་བྱ་དགོས་པ་འབྲེལ་ཡོད་ལས་བྱེད་པ་རྣམས་ཀྱི་ལས་འགན་ཡིན་པར་མ་ཟད། སྤྱོད་ངན་འདི་དག་ཡོངས་རྫོགས་རྒྱལ་སྤྱིའི་ཁྲིམས་དང་འགལ་བ་ཤ་སྟག་ཡིན་པས་ཁྲིམས་འགལ་གྱི་ལས་ཀ་འདིའི་རིགས་ལ་དོ་དམ་ནན་པོ་བྱས་ཏེ་ས་གནས་མང་ཚོགས་ཀྱི་བདེ་སྡུག་ལ་བལྟ་དགོས་པ་འདི་ཁྱེད་ཚོའི་ལས་འགན་གལ་ཆེ་ཤོས་རེད་ཅེས་ངས་ནན་ཏན་ཆེན་པོའི་ཐོག་ནས་རེ་བ་བཤད་འདོད་བྱུང༌།
ང་དང་དམིགས་བསལ་གྱི་འབྲེལ་ཡོད་དགོན་སྡེ་རྣམས་སུ་བཅའ་ཡིག་བློ་གསལ་འཇུག་ངོགས་ཟུར་རྒྱན་དང་བཅས་པ་ལག་བསྟར་བྱས་པའི་རྗེས་འབྲས་སུ་འཆད་ཉན་སློབ་གཉེར་དང་འགྲིག་ལམ་ཀུན་སྤྱོད་གང་ཅིའི་ཐད་སྔ་མོ་དང་མི་འདྲ་བའི་ཡར་རྒྱས་ཆེན་པོ་ཕྱིན་ཡོད། ཐེངས་དང་པོར་བཅའ་ཡིག་བློ་གསལ་འཇུག་ངོགས་ལག་བསྟར་བྱེད་པའི་སྐབས་སུ་ཕྱོགས་འགའ་ཤས་ཀྱི་ཐོག་ནས་དཀའ་ངལ་འཕྲད་མྱོང་ཡོད། འདིའི་རྒྱུ་མཚན་གཙོ་བོ་ནི་ལོ་མང་པོའི་རིང་རང་སྣང་གང་དྲན་གྱིས་བསྡད་ནས་འགྲིག་ལམ་ལག་བསྟར་བྱེད་མ་མྱོང་བ་ཡིན་དུས་ལམ་སྲོལ་གསར་པ་ཞིག་ལག་བསྟར་བྱེད་པའི་སྐབས་གནས་སྟངས་མང་པོ་ཞིག་གི་ཐོག་ནས་རང་གི་འདོད་པ་དང་མཐུན་མིན་ལ་སོགས་པའི་དཀའ་ངལ་ཡོང་རྒྱུ་ཡིན་པ་ནི་ཆོས་ཉིད་ལྟ་བུ་རེད། ང་ཚོས་དཀའ་ངལ་མང་པོ་ཞིག་ལ་གདོང་ལེན་བྱ་དགོས་བྱུང་ཡོད་ཀྱང་འབྲེལ་ཡོད་རྣམས་ཀྱིས་དཀའ་ལས་བརྒྱབས་ཏེ་ལག་བསྟར་བྱས་པའི་གྲུབ་འབྲས་སུ་དེང་སྐབས་དགོན་སྡེ་སོ་སོའི་དབུ་ཁྲིད་རྣམས་ཀྱིས་དབུ་ཁྲིད་པ་དང༌། གྲྭ་མང་རྣམས་ཁོང་རྣམ་པའི་དབུ་ཁྲིད་ཀྱི་འོག་ཏུ་ཕྱིན་ཏེ་གནས་སྟངས་ཡག་པོ་ཞིག་གི་ཐོག་ནས་འགྲོ་བཞིན་པའི་སྐབས་ལྟ་བུ་རེད། དེ་བཞིན་ཚད་མའི་དགུན་ཆོས་ཚོགས་ནས་ལོ་གང་འཚམས་ཕྱིན་ཡོད་ལ། ཕར་ཕྱིན་དབྱར་ཆོས་ཚོགས་ནས་ཀྱང་ལོ་གང་འཚམས་ཕྱིན་ཡོད། འོན་ཀྱང་གནས་སྟངས་ཅུང་ཡག་པོའི་ཡོད་པའི་སྐབས་འདིར་ང་ཚོ་ཀུན་གྱིས་ལྷོད་གཡེང་དུ་མ་སོང་བར་མུ་མཐུད་ནས་ཡར་རྒྱས་ཀྱི་ཕྱོགས་སུ་འགྲོ་ཐུབ་པའི་འབད་བརྩོན་མཛད་དགོས།
དགོན་པ་གྲྭ་ཚང་གི་འགྲིག་ལམ་དང་ཆད་ལས་མང་པོ་ཞིག་དངུལ་གྱི་ཐོག་ནས་འགྲོ་གི་འདུག མ་འོངས་པར་རིམ་པས་འདི་ལ་བསམ་བློ་གཏོང་དགོས་ས་རེ་ཡོད་རྒྱུ་རེད་བསམ། འདི་ལྟར་མུ་མཐུད་དེ་ཕྱིན་པ་ཡིན་ན་དངུལ་ཡོད་མཁན་ཚོས་ཁྲིམས་འགལ་ག་ཚད་བྱས་ཀྱང་འགྲིག་བསྡད་པ་དང༌། དངུལ་མེད་མཁན་ཚོས་གང་ཡང་བྱེད་མི་ཆོག་པ་ལྟ་བུའི་གནས་སྟངས་ཆ་མ་གཉོམ་པ་ཞིག་འབྱུང་བའི་ཉེན་ཁ་མེད་པ་མ་རེད། དཔེར་ན། རྒྱ་གར་ནང་གི་འགྲུལ་སྐྱེལ་མེ་འཁོར་རྣམས་ཀྱི་ནང་དུ་འགྲུལ་པ་ཚོར་དཀའ་ངལ་འཕྲད་པའི་སྐབས་འཐེན་རྒྱུའི་ལྕགས་ཐག་ཅིག་ཡོད་པ་དེའི་འོག་ཏུ། དོན་དག་མེད་པར་འདི་འཐེན་ཚེ་སྒོར་མོ་སུམ་བརྒྱའི་ཆད་པའམ་ཡང་ན་ཟླ་བ་གསུམ་རིང་བཙོན་ཁང་ཞེས་ལྕགས་ཐག་འདི་བེད་སྤྱོད་བྱེད་སྟངས་ཀྱི་ཁྲིམས་ཡིག་གསལ་པོ་བྱས་ནས་བྲིས་ཡོད། དེ་བཞིན་དུ་ང་ཚོས་ཀྱང་ཁྲིམས་འགལ་གྱི་ཆད་ལས་རྣམས་དངུལ་རྐྱང་པ་ཞིག་མ་ཡིན་པར་ཆད་ལས་གཞན་དག་ཀྱང་དགོས་ཀྱི་ཡོད་མེད་བསམ་བློ་གཏོང་དགོས་ཀྱི་འདུག ཁྲིམས་འགལ་དང་སྤྱོད་པ་ངན་པ་བྱེད་མཁན་ཚོས་དངུལ་ཞིག་ཆད་ལས་ལ་སྤྲད་ནས་ཉིན་གང་བོར་འཛིན་གྲྭར་མ་ཡོང་བར་འཁྱམས་ནས་སྤྱོད་ངན་འཁྲབ་ཆོག་པ་རྒྱུན་ལྡན་གྱི་སྤྱོད་པ་ལྟ་བུར་གྱུར་ན་ཆད་པ་བཅད་པས་ཕན་ཐོགས་བྱུང་མེད། ཆད་པ་གཅོད་དགོས་པ་ནི་འགྲིག་འགལ་བྱེད་མཁན་མི་ཡོང་བའི་ཆེད་དང༌། འཛིན་གྲྭར་མ་ཡོང་བར་སྡོད་མཁན་གྱི་རིགས་མི་ཡོང་བའི་ཆེད་དུ་རེད། དེང་སང་གི་དུས་ལ་ཁག་འདོག་མ་མཛད་པར་སྐྱག་ལང་ངན་པ་མ་ཤོར་བའི་གོང་ནས་ཆད་ལས་གཅོད་སྟངས་འདིའི་རིགས་ལ་བསྐྱར་ཞིབ་གནང་དགོས་པ་དེ་གལ་ཆེན་པོ་རེད་ཅེས་བཤད་འདོད་བྱུང༌།
ད་དུང་ཡང་ཀིརྟིའི་དགོན་ཁག་གི་གྲྭ་པ་འགའ་ཤས་མཚན་མོར་རྒྱན་རྩེད་ཁང་ནང་འགྲོ་གི་ཡོད་པའི་སྐད་ཆ་གོ་རྒྱུ་འདུག དགོན་པའི་ནང་གི་གྲྭ་པ་ཕར་བཞག་གྲོང་པའི་མི་སྐྱ་ཕོ་མོ་ཚོར་རྒྱན་རྩེད་ཁང་དུ་མ་འགྲོ། རྒྱན་རྩེད་མཚམས་འཇོག་བྱེད་རོགས་བྱོས་ཟེར་ནས་ང་ཚོས་རྒྱུན་པར་བཤད་ཀྱི་ཡོད་ཀྱང༌། ངོ་ཚ་དགོས་པ་ཞིག་ལ་དགོན་པའི་ནང་གི་གྲྭ་པ་འགའ་རེ་རྒྱན་རྩེད་ཁང་དུ་ཕྱིན་ནས་རྒྱན་རྩེད་བྱས་ཏེ་བསྡད་པ་ཡིན་ན་ང་ཚོས་མི་སྐྱ་ཕོ་མོ་ཚོར་བསླབ་བྱ་ཇི་ལྟར་རྒྱག་དགོས། དགོན་པའི་ནང་གི་གྲྭ་པ་འགའ་རེ་ཡོངས་གྲགས་ཀྱི་མགོ་སྟོང་དང་འཁྲབ་ཏོ་ཡིན་པའི་དཔུང་ཤེད་ངོམ་ནས་རྒྱན་རྩེད་ཁང་དུ་ཕྱིན་པ་ཡིན་ན་ཁག་མེད་པའི་རྒྱུ་མཚན་ཞིག་བཤད་རྒྱུ་ཡོད་དམ། གནས་ཚུལ་བཟང་ངན་ཡོངས་རྫོགས་ཤེས་རྟོགས་ཡོད་མཁན་གྱི་གྲས་ནས་རྒྱན་རྩེད་ཁང་དུ་འགྲོ་མཁན་ཡོང་གི་ཡོད་འདུག་ལ། དགོན་པ་གྲྭ་ཚང་གི་ཚོང་ལས་བྱེད་མཁན་ཚོའི་གྲས་ནས་ཀྱང་རྒྱན་རྩེད་ཁང་དུ་ཕྱིན་ཏེ་རྒྱན་པོ་བྱེད་མཁན་ཚོར་མ་རྩ་བཞག་ནས་ཁེ་བཟང་བགོ་བཤའ་བྱེད་ཀྱི་ཡོད་པའི་གནས་ཚུལ་ཞིག་ཀྱང་གོ་ཡོང་གི་འདུག ཐག་རིང་གི་སྐད་ཆ་ལ་བདེན་རྫུན་སྣ་ཚོགས་ཡོང་གི་ཡོད་པས་བདེན་པ་ཡིན་མིན་མི་ཤེས་ཀྱང༌། གལ་སྲིད་བདེན་པ་ཡིན་ན་འདི་རིགས་ནི་བླ་མ་གྲྭ་ཚང་ཡག་པོ་འདིའི་ཞབས་འདྲེན་སྡུག་ཤོས་ཡིན་པས་སྤང་བླང་མ་འཛོལ་བ་བྱེད་རྒྱུ་གལ་ཆེ།
གྲྭ་པ་སྒེར་བ་ཚོས་དཔལ་འབྱོར་འཚོལ་སྒྲུབ་ཀྱི་ཐོག་ལ་འབད་བརྩོན་ཆེན་པོ་བྱེད་པའི་འགྲན་བསྡུར་ཡོད་པ་ལྟ་བུའི་གནས་ཚུལ་ཞིག་ཀྱང་ཡོང་གི་འདུག ཆུང་ས་ནས་ཐ་ན་བཅའ་ལག་གསར་རྙིང་ཚུན་ཆོད་བརྗེ་ཚོང་བྱེད་པ་ཙམ་གྱི་ཐོག་ནས་ཀྱང་དངུལ་རག་ཐབས་བྱེད་པ་དང༌། དེ་བཞིན་ཆེ་ས་ནས་ས་ཆ་དང་ཁང་པའི་ཉོ་ཚོང་རྒྱག་མཁན། མི་གཞན་དག་དང་མཉམ་འབྲེལ་གྱི་ཐོག་ནས་ཚོང་ཆེ་ཆུང་སྣ་ཚོགས་བྱེད་ཀྱི་ཡོད་པའི་གནས་ཚུལ་མང་པོ་ཞིག་གོ་ཡོང་གི་འདུག འདིའི་གྲས་དགེ་རྒན་དང་དགེ་ཕྲུག་གཉིས་ཀ་ཁ་མཐུན་བྱས་ནས་བྱེད་ཀྱི་ཡོད་ཚོད་འདུག ངའི་ངོས་ནས་རྒྱུན་པར་གྲྭ་པ་གྲྭ་རྐྱང་ཚོ་འཚོ་བས་མ་ཕོངས་པ་ཞིག་བྱེད་དགོས་ཀྱི་འདུག་ཟེར་ནས་དགོན་པའི་གཞུང་ནས་སྔ་མོ་དང་མི་འདྲ་བར་གྲྭ་པ་སྤྱི་བྱིངས་ཀྱི་འཚོ་བའི་ཐོག་འགྲོ་སོང་གཏོང་དགོས་པའི་འབོད་སྐུལ་ཡང་ཡང་བྱེད་ཀྱི་ཡོད། ངས་འབོད་སྐུལ་བྱས་པ་བཞིན་དགོན་པ་སོ་སོའི་གཞུང་ནས་གང་ཐུབ་ཅི་ཐུབ་ཀྱིས་གྲྭ་པ་གྲྭ་རྐྱང་ཚོར་འཚོ་བའི་རོགས་དངུལ་འབུལ་བཞིན་ཡོད། འོན་ཀྱང་གྲྭ་པ་མང་པོ་ཞིག་གིས་དགོན་པའི་གཞུང་ནས་གནང་བའི་འཚོ་དོད་དེས་ཆོག་ཤེས་མི་བྱེད་པའི་ཐོག དགོས་པའི་སློབ་སྦྱོང་ལ་འགྲན་བསྡུར་བྱ་རྒྱུ་མེད་པར། བྱེད་ཐབས་སྣ་ཚོགས་ཀྱིས་དཔལ་འབྱོར་འཚོལ་སྒྲུབ་ཀྱི་ལས་དོན་ཐོག་འགྲན་བསྡུར་ལྟ་བུ་བྱེད་པའི་ལམ་སྲོལ་དར་བཞིན་པའི་གནས་སྟངས་གོ་རྒྱུ་འདུག དགོན་སྡེ་སོ་སོའི་སྤྱི་སྒེར་གཉིས་ཀས་གཟབ་གཟབ་མ་བྱས་པ་ཡིན་ན། བཅའ་ཡིག་ལག་བསྟར་བྱེད་ཀྱི་ཡོད་ཅེས་པའི་ཕྱིའི་མཛེས་ཉམས་ཙམ་མ་གཏོགས་ནང་དོན་ངོ་མ་ནི། སྔ་མོའི་གུང་ཁྲན་ཏང་གི་ལས་སྡོམ་ལྟ་བུར་ཆགས་པའི་ཉེན་ཁ་མེད་པ་རེད་མི་འདུག གུང་ཁྲན་ཏང་གི་སྔ་མོའི་ལས་སྡོམ་གྱི་ནང་དུ་མཛེས་པོ་སྙན་པོ་མང་པོ་ཁ་ནས་བཤད་ཀྱི་ཡོད་ཀྱང་དོན་ངོ་མར་ཕན་ཐོགས་ཅན་གྱི་གྲུབ་འབྲས་གང་ཡང་མེད་པའི་གནས་ཚུལ་ཡོད་པ་ནང་བཞིན་རེད། ང་ཚོས་ཀྱང་ལས་སྡོམ་སྙན་པོ་ཞིག་བྲིས་པ་ཙམ་མ་གཏོགས་ལས་སྡོམ་གྱི་ནང་དུ་བྲིས་པ་ནང་བཞིན་ལག་ལེན་ངོ་མའི་ཐོག་ནས་གནས་སྟངས་ཡག་པོ་མེད་པ་དང༌། གོང་རིམ་ལ་དབུ་སྐོར་གྱི་ཡོད་པ་ལྟ་བུའི་གནས་སྟངས་ཤིག་ཡོང་རྒྱུའི་ཉེན་ཁ་འདུག
དགོན་སྡེ་སོ་སོའི་དཔལ་འབྱོར་གྱི་ལས་དོན་བྱེད་ཕྱོགས་ཐད་སྔ་མོ་ཕྱི་ལོ་ ༡༩༩༣ ལོར་སྙན་སྒྲོན་བཅུ་གསུམ་སྔ་ཕྱིར་ཕུལ་བ་དེ་དག་གི་ཐོག་ནས་འགྱུར་བ་གང་འཚམས་ཡག་པོ་འགྲོ་ཐུབ་ཡོད། འོན་ཀྱང་བར་ལམ་ནས་གནས་སྟངས་དེ་ལ་བསྐྱར་དུ་འགྱུར་བ་ཞིག་འགྲོ་གི་མེད་དམ་སྙམ་པའི་དོགས་པ་ཞིག་ཡོང་གི་འདུག དཔལ་འབྱོར་དང་འབྲེལ་བའི་ལས་བྱེད་འགའ་ཤས་ཀྱིས་དགེ་འདུན་པའི་ཞལ་ལ་འབུལ་དགོས་ངེས་ཀྱི་དཔལ་འབྱོར་ལ་རང་བསམ་གྱིས་ཚོད་འཛིན་བྱས་ཏེ་དགེ་འདུན་པ་ལ་མི་བསྔོ་བར། རང་ལ་ངོ་སོ་དང་གཏམ་སྙན་གྲགས་ཡོང་བའི་དོན་དུ་དཔལ་འབྱོར་རྒྱ་གང་ཆེར་བསགས་ཏེ་རང་ཉིད་ལས་གནས་ནས་འཁྱུར་བའི་སྐབས་འགྱེད་ཕོགས་ཆེན་པོ་རྒྱག་རྒྱུ་དང༌། དགོན་པའི་གཞུང་ལ་སྤྱི་འཇོག་དང་འཛུགས་སྐྲུན་བྱེད་པ་སོགས་རང་གི་གཏམ་སྙན་དང་འབྲེལ་བའི་ལས་ཀ་བྱེད་ཀྱི་ཡོད་པའི་གནས་ཚུལ་རེ་ཟུང་གོ་རྒྱུ་འདུག དེར་བརྟེན་དགོན་སྡེ་སོ་སོའི་ཡོང་འབབ་ཀྱི་ཐོག་ནས་གསོག་འཇོག་བྱེད་དགོས་ངེས་ཀྱི་ཚད་གཞི་ངེས་ཅན་ཞིག་མ་གཏོགས། དགེ་འདུན་པའི་ཞལ་ལ་འབུལ་དགོས་ངེས་ཀྱི་དཔལ་འབྱོར་ལ་རང་བསམ་གྱིས་ཚོད་འཛིན་བྱེད་པ་དང་དགེ་འདུན་པའི་ཞལ་ལ་འགྲོ་རྒྱུའི་བཞེས་པ་ལ་སླ་ཆོས་དང་རྒྱུ་ཆ་སྐྱོ་རུ་བཏང་ནས་གསོག་འཇོག་བྱེད་པའི་གནས་སྟངས་འདིའི་རིགས་ལ་མ་འོངས་པར་མི་ཡོང་བར་འབྲེལ་ཡོད་ཚོས་ལྟ་རྟོག་ནན་པོ་ཞིག་མཛད་ན་ལེགས།
བར་ལམ་དགོན་སྡེ་ཁག་འགའ་ཤས་ཀྱིས་ཕྱིའི་འཛུགས་སྐྲུན་གྱི་ཐོག་ཤུགས་གཙོ་བོ་བརྒྱབས་པ་མ་གཏོགས་ནང་དོན་གྱི་འཆད་ཉན་སློབ་གཉེར་ཐོག་དེ་ཙམ་དོ་སྣང་བྱེད་ཀྱི་མེད་པའི་རྣམ་འགྱུར་ཞིག་ཀྱང་ཐོན་ཡོང་གི་འདུག དཔེར་ན། སྨན་ཁང་ལྟ་བུ་ཞིག་ཡིན་པ་ཡིན་ན་སྨན་ཁང་རྒྱ་ཆེན་པོ་དང་རྫིག་པོ་ཞིག་བཟོས་ཀྱང་ནང་དུ་སྨན་པ་ཚད་ལྡན་མེད་པའི་དཀའ་ངལ་ཞིག་ཡོང་གི་ཡོད་པ་ཡོངས་གྲགས་རེད། རྒྱ་བོད་ཀྱི་སྨན་པ་ཚོ་སྨན་གྱི་སློབ་སྦྱོང་གི་གནས་ཚད་ཧ་ཅང་སྐྱོ་བོ་ཡིན་འདུག་པས་མང་ཚོགས་ལ་སྨན་པ་གྲྭ་ཚང་ཡོད་མེད་ཀྱི་ཁྱད་པར་མེད་པ་ལྟ་བུར་ཆགས་ཡོད་ཚོད་འདུག འབྲེལ་ཡོད་རྫོང་ཁག་མང་པོ་ཞིག་ལ་འཕྲོད་བསྟེན་གྱི་ཐོག་ནས་དཀའ་ངལ་ཆེན་པོ་ཡོད་པའི་ལོ་རྒྱུས་འདུག ཁྲི་འདུ་ལྟ་བུ་ས་ཐག་རིང་པོའི་སྨན་ཁང་ཞིག་ཏུ་སོང་ན་མ་གཏོགས། ས་གནས་ཀྱི་རྒྱ་སྨན་པ་དང་བོད་སྨན་པ་གཉིས་ཀ་ཤིན་ཏུ་སྐྱོ་བོ་ཡིན་པས་ང་ཚོར་འཕྲོད་བསྟེན་གྱི་ཐོག་ནས་དཀའ་ངལ་ཡོང་གི་འདུག་ཅེས་འདི་གར་ཞུ་མཁན་སྔ་ཕྱི་བྱས་ནས་ཡོང་གི་འདུག ང་ཚོའི་ལག་པར་ཡོད་པ་ནི་དགོན་པ་གྲྭ་ཚང་གི་སྨན་པའི་གནས་སྟངས་ཡར་རྒྱས་བཏང་སྟེ་འཕྲོད་བསྟེན་དང་སྨན་བཅོས་ཐོག་ནས་མང་ཚོགས་ལ་ཕན་ཐོགས་ཡོད་པ་ཞིག་བྱ་དགོས་པ་འདི་གལ་ཆེན་པོ་རེད། འདི་དང་འདིས་མཚོན་པའི་ཕྱོགས་མང་པོ་ཞིག་གི་ཐོག་ནས་འཐུས་ཤོར་འགྲོ་གི་ཡོད་པའི་རྣམ་འགྱུར་ཞིག་ཡོང་གི་འདུག་པས་དོ་སྣང་མཛད་དགོས།
ཀིརྟིའི་དགེ་རྩ་ཚོགས་པ་ཚུགས་ནས་ལོ་ཡུན་གང་འཚམས་ཕྱིན་པ་ཡིན་དུས་ད་སྐབས་ཀིརྟིའི་དགེ་རྩ་ཚོགས་པའི་ངོ་བོ་དང༌། དམིགས་ཡུལ། ལས་དོན་བྱེད་ཕྱོགས་སོགས་ང་ཚོའི་འབྲེལ་ཡོད་དགོན་གྲོང་མང་ཚོགས་ཀྱིས་ཧ་གོ་བའི་ཐོག་ནས་འབྲེལ་བ་ཡང་གང་འཚམས་ཡག་པོ་བྱེད་ཐུབ་དགོས་པའི་ཚོད་དུ་སླེབས་དགོས་ཀྱི་ཡོད་ཀྱང༌། དངོས་ཡོད་གནས་ཚུལ་ལ་ཀིརྟིའི་དགེ་རྩ་ཚོགས་པའི་ངོས་ནས་འབྲེལ་ཡོད་མང་ཚོགས་ལ་འབྲེལ་བ་ཡག་པོ་ཞིག་ད་དུང་ཡང་བྱེད་ཐུབ་ཀྱི་ཡོད་པ་མ་རེད། བོད་ནང་གི་འབྲེལ་ཡོད་མང་ཚོགས་རྣམས་ཀྱིས་ཀྱང་དགེ་རྩ་ཚོགས་པ་ཟེར་བ་གང་འདྲ་ཞིག་ཡིན་མིན་གསལ་པོ་ཤེས་ཀྱི་མེད་པར་མ་ཟད། རྒྱ་གཞུང་གི་ལས་བྱེད་ཚོ་ཡིན་ན་ཡང་དགེ་རྩ་ཚོགས་པ་ཟེར་བ་གང་འདྲ་ཞིག་ཡིན་མིན་གསལ་པོ་ཤེས་ཀྱི་མེད་པའི་གནས་ཚུལ་གོ་རྒྱུ་འདུག ཀིརྟིའི་དགེ་རྩ་ཚོགས་པའི་ངོ་བོ་དང༌། དམིགས་ཡུལ། སྒྲིག་འཛུགས་ཀྱི་གནས་སྟངས། ལས་དོན་བྱེད་ཕྱོགས་སོགས་འབྲེལ་ཡོད་མང་ཚོགས་ལ་གོ་བརྡ་འཕྲོད་ངེས་ཀྱི་ངོ་སྤྲོད་བྱ་དགོས་པ་དེ་གལ་ཆེན་པོ་རེད། དགེ་རྩ་ཚོགས་པའི་སྒྲིག་གཞི་ཞིག་ཡོད་པ་དེ་ཡང་རྒྱ་ཡིག་དང་དབྱིན་ཡིག་ཐོག་ཚད་ལྡན་བསྒྱུར་ཏེ་སྐད་ཡིག་གཞན་པའི་ཐོག་ནས་ཀྱང་དགེ་རྩ་ཚོགས་པའི་གནས་སྟངས་ལ་ཞིབ་འཇུག་དང་རྒྱུས་ལོན་བྱེད་ཐུབ་པའི་མཐུན་རྐྱེན་བསྐྲུན་དགོས་པ་དེ་ང་ཚོའི་འགན་རེད། དཔེར་ན། དགེ་རྩ་ཚོགས་པའི་ཚོགས་པ་ཞེས་ཟེར་བའི་ཚིག་འདི་ལ་མཚོན་ན་འགའ་ཤས་ཀྱིས་མཉམ་འབྲེལ་ཞེས་པར་བསྒྱུར་བ་དང༌། འགའ་ཤས་ཀྱིས་ཚོགས་པར་བསྒྱུར་བ། འགའ་ཤས་ཀྱིས་སྒྲིག་འཛུགས་ལ་བསྒྱུར་བ། འགའ་ཤས་ཀྱིས་རྩ་འཛུགས་ལ་བསྒྱུར་བ་སོགས་རང་རང་གི་གོ་བ་ལེན་སྟངས་ཀྱི་ཐོག་ནས་སྒྱུར་སྟངས་མ་འདྲ་བ་སྣ་ཚོགས་ཡོད་པ་འདྲ། དོན་ངོ་མ་ནི་དགེ་རྩ་ཚོགས་པ་འདི་རྩ་འཛུགས་ཀྱི་ཚོགས་པ་ལྟ་བུ་ཞིག་མ་ཡིན་པར་གཞན་ཕན་སྒྲུབ་པའི་མི་མང་མཉམ་འབྲེལ་ལྟ་བུ་རེད། འདིས་མཚོན་པའི་དགེ་རྩ་ཚོགས་པའི་སྒྲིག་གཞིའི་ནང་དོན་ངོ་མ་གོ་བརྡ་མ་འཕྲོད་པའི་དཀའ་ངལ་མང་པོ་ཞིག་རང་བཞིན་གྱིས་ཡོང་གི་ཡོད་སྟབས་ཐ་སྙད་འདི་དག་སྒྱུར་ཚད་ལྡན་ཞིག་གི་ཐོག་བསྒྱུར་ནས་གོ་བརྡ་འཕྲོད་ཐབས་བྱ་དགོས་པ་གལ་ཆེན་པོ་རེད། ང་ཚོའི་མཉམ་འབྲེལ་འདི་བོད་ཕྱི་ནང་གཉིས་ཀའི་ཆབ་སྲིད་དང་འབྲེལ་བ་མེད་པའི་གནས་ཚུལ་གསལ་པོར་ཆགས་པ་ཡིན་ན། ང་ཚོ་དང་འབྲེལ་ཡོད་མང་ཚོགས་ཀྱི་དབར་ལ་ཕན་ཚུན་འབྲེལ་བ་བྱེད་སྟབས་བདེ་བོ་དང་ལས་ཀ་བྱེད་བདེ་བོ་ཡོང་གི་རེད། ང་ཚོའི་མཉམ་འབྲེལ་གྱི་ཚོགས་པ་འདིའི་ཐོག་ནས་བོད་ཕྱི་ནང་གི་འབྲེལ་ཡོད་མང་ཚོགས་ལ་རྒྱུ་དངོས་པོའི་ཐོག་ནས་རོགས་རམ་རྒྱ་ཆེན་པོ་བྱེད་མ་ཐུབ་ཀྱང་ལམ་སྟོན་དང་རེ་འདུན་ཞུ་དགོས་པ་གང་ཡོད་བསམ་བློ་གཏོང་དགོས་པ་འདི་གལ་ཆེན་པོ་རེད་ལ། དེས་ཕན་ཐོགས་ཀྱང་ཡོང་གི་རེད་བསམ།
རྩ་བའི་དགེ་རྩ་ཚོགས་པ་ཟེར་བ་ནི། ལོ་བརྒྱ་ཕྲག་མང་པོའི་རིང་མང་ཚོགས་ཀྱི་དད་པའི་བག་ཆགས་གཏིང་ཟབ་ཀྱིས་བསྐྲུན་པའི་ཀིརྟི་ཚང་གི་ནུས་པ་ཞིག་ཡོད་པ་དེ་མང་ཚོགས་ཀྱི་བདེ་དོན་གྱི་ཆེད་དུ་བེད་སྤྱོད་གཏོང་སའི་སྡིངས་ཆ་ལྟ་བུ་རེད། དེ་བཞིན་ཀིརྟི་ཚང་ལ་མང་ཚོགས་ཀྱིས་དད་པས་ཕུལ་བའི་དད་རྫས་གང་འཚམས་ཡོང་གི་ཡོད་པ་དེ་དག་སྤྱི་བའི་ཕན་བདེའི་དོན་དུ་བེད་སྤྱོད་མ་ནོར་བར་གཏོང་བ་དང༌། ངས་མང་ཚོགས་ཀྱི་འདི་ཕྱི་གཉིས་ཀའི་ཕན་བདེའི་ཆེད་དུ་ལས་ཀ་བྱེད་དགོས་པ་བཅས། མདོར་ན། ངའི་ཀིརྟི་ཚང་གི་མིང་དང༌། ནུས་པ། རྒྱུ་དངོས་ཡོངས་རྫོགས་མང་ཚོགས་ཀྱི་ཕན་བདེའི་དོན་དུ་བེད་སྤྱོད་འཐུས་ཤོར་མེད་པར་གཏོང་རྒྱུ་འདི་དགེ་རྩ་ཚོགས་པའི་ལས་འགན་རེད། འདི་དག་གི་ཐོག་ཀིརྟིའི་དགེ་རྩ་ཚོགས་པའི་འགན་འཛིན་གྲོས་ཚོགས་ཀྱི་འཐུས་མི་ཡོངས་རྫོགས་ཀྱི་ངོས་ནས་བསམ་བློ་བཏང་ནས་གྲོས་བསྡུར་བྱ་དགོས་པ་དེ་གལ་ཆེན་པོ་རེད།
སང་ཉིན་ནས་བཟུང་དགེ་རྩ་ཚོགས་པའི་ཚོགས་འདུ་འཚོགས་རྒྱུ་ཡིན་དུས་འཐུས་མི་རྣམས་ཀྱིས་འབྲེལ་ཡོད་ཡིག་ཆ་ཁག་ལ་ལྟ་ཀློག་བྱ་དགོས་པར་མ་ཟད། བོད་ནང་གི་འབྲེལ་ཡོད་མང་ཚོགས་ཀྱི་བསམ་ཚུལ་ལ་ཉན་ཞིབ་བྱས་ཏེ་ཁོང་ཚོའི་དགོངས་འཆར་རྣམས་དགེ་རྩ་ཚོགས་པའི་ཚོགས་འདུའི་ཐོག་སྤུངས་ཐུབ་པ་བྱ་དགོས། མི་འཐུས་མང་པོ་ཞིག་ཡོད་པ་ནི་ཚོགས་འདུའི་འཐུས་མིའི་གྲངས་ཀ་མང་བ་ཙམ་གྱི་ཆེད་དུ་མ་ཡིན་པར། མི་འཐུས་རྣམས་ཀྱིས་རང་རང་དང་འབྲེལ་བ་ཡོད་པའི་དགོན་པ་དང་གྲོང་པ་སོ་སོའི་འགན་ཁུར་ཏེ་ཁོང་ཚོའི་བདེ་བ་དང་སྡུག་བསྔལ། བསམ་ཚུལ་གང་ཡོད་པ་དེ་ཚོགས་འདུའི་ཐོག་འཁྱེར་ཡོང་དགོས་པ་ཁྱེད་ཚོ་ལུང་པ་དེ་དང་དེའི་མི་འཐུས་ཡིན་པའི་འགན་འཁྲི་རེད། ཚོགས་འདུ་མ་ཚུགས་པའི་གོང་ནས་བསམ་བློ་བཏང་སྟེ་གོ་སྒྲིག་བྱ་དགོས་པ་གལ་ཆེན་པོ་རེད། ང་ལྟ་བུ་ཡིན་ན་ཡང་ཉིན་ཤས་ཀྱི་གོང་ནས་དེ་རིང་ཚོགས་འདུའི་ཐོག་སྐད་ཆ་ག་རེ་ཤོད་དགོས་ཀྱི་ཡོད་མེད་ལ་བསམ་བློ་བཏང་ནས་ཐོ་བརྒྱབས་ཏེ་བཤད་ཀྱི་ཡོད། ཁྱེད་ཚོས་ཀྱང་སྐབས་ཐོག་སོ་སོར་གང་དྲན་པ་ཙམ་བཤད་བསྡད་པ་མ་ཡིན་པར་འགན་ཁུར་བླངས་ཏེ་བསམ་བློ་བཏང་ནས་བཤད་དགོས།
ངས་གོང་དུ་བཤད་པ་ལྟར་ང་ཚོས་ལས་ཀ་གང་བྱས་པ་ཡོངས་རྫོགས་སངས་རྒྱས་ཀྱི་བསྟན་པའི་དོན་དུ་རེད། སངས་རྒྱས་ཀྱི་བསྟན་པ་དར་དགོས་པ་ནི་སེམས་ཅན་གྱི་བདེ་སྐྱིད་ཀྱི་ཆེད་དུ་རེད། ཁ་གསལ་པོ་བྱས་ན་ང་ཚོས་གང་བྱས་པ་དེ་མི་མང་གི་བདེ་དོན་དང་འཛམ་གླིང་སྤྱིའི་བདེདོན་གྱི་ཆེད་དུ་ཡིན་པ་མ་གཏོགས་ས་ཆ་ཆུང་ཆུང་ཞིག་བདག་པོ་རྒྱག་རྒྱུའི་ཆེད་དུ་ལས་ཀ་བྱེད་བསྡད་པ་ལྟ་བུ་དེ་འདྲ་གཏན་ནས་མིན་དུས་འཐུས་མི་ཡོངས་རྫོགས་ཀྱིས་འགན་བླངས་ནས་བསམ་བློ་བཏང་སྟེ། སོ་སོ་སོ་སོའི་ངོས་ནས་བསྟན་པ་དར་བ་དང་འགྲོ་བ་བདེ་བའི་དོན་དུ་ལས་ཀ་གང་དང་གང་བྱེད་ཐུབ་ཀྱི་འདུག མི་མང་གི་བདེ་དོན་དུ་ལས་ཀ་ག་རེ་བྱེད་ཐུབ་ཀྱི་འདུག ཚོགས་འདུ་མ་ཚོགས་པའི་གོང་ནས་བསམ་བློ་བཏང་ནས་ཕན་ཚུན་གྲོས་བསྡུར་བྱ་དགོས་པ་དེ་གལ་ཆེན་པོ་རེད། དཔེར་ན། སྔོན་མ་ང་དཔེ་མཛོད་ཁང་དུ་ཡོད་པའི་སྐབས་ཉིན་གང་བོར་གཞུང་གི་ལས་ཀའི་ཆེད་དུ་ལས་ཁུངས་ལ་ཕྱིན་ནས་གཞུང་ལས་བྱས། ཕྱི་དྲོ་ནང་དུ་ལོགས་པའི་རྗེས་ངའི་ལས་ཤག་གི་འཁྲིས་སུ་ཤེས་རིག་གི་བཀའ་ཟུར་ཞིག་ཡོད་པ་ཁོང་ཚོ་དང་མཉམ་དུ་སྤྱི་བའི་ལས་དོན་བྱེད་ཕྱོགས་མང་པོའི་ཐོག་གྲོས་བསྡུར་དང་བསམ་ཚུལ་བརྗེ་ལེན་བྱས་ཏེ་སྡོད་ཀྱི་ཡོད། ཁྱེད་ཚོ་ཡིན་ན་ཡང་དུས་ཚོད་སྟོང་པ་ནམ་བྱུང་གི་སྐབས་དགོས་མེད་ཀྱི་གཏམ་གླེང་འདྲ་མིན་བྱ་རྒྱུའི་ཚབ་ཏུ་དགེ་རྩ་ཚོགས་པས་སྤྱི་བའི་ཐོག་ནས་ཕན་ཐོགས་ཡོད་པའི་ལས་དོན་གང་དང་གང་སྒྲུབ་དགོས་པ་དང༌། གང་འདྲ་བྱས་ནས་སྒྲུབ་དགོས་པ་ལྟ་བུའི་སྐོར་གྲོས་བསྡུར་བྱས་ན་ཕན་ཐོགས་ཡོང་གི་རེད། མི་མང་གི་དཀྱིལ་ན་རྣམ་མཁྱེན་ཡོད་ཅེས་པའི་ཤོད་སྲོལ་ཡོད་པ་ལྟར། མི་མང་པོ་ཞིག་ལྷན་དུ་འཛོམས་ནས་གྲོས་བསྡུར་བྱས་པ་ཡིན་ན་དེ་ལ་ཐུན་མོང་མ་ཡིན་པའི་ནུས་པ་དང་རྣམ་དཔྱོད་ཕུལ་དུ་ཕྱིན་པ་ཞིག་ཀྱང་ཐོན་སྲིད་པ་ཡིན་དུས། སྤྱི་བའི་ལས་དོན་ཐོག་རྒྱུན་པར་གྲོས་བསྡུར་བྱས་ཏེ་འགན་ལེན་དགོས་པ་གལ་ཆེན་པོ་རེད།
ཚོགས་འདུ་དངོས་སུ་ཚུགས་པའི་སྐབས་གནད་དོན་མང་པོའི་ཐོག་བསམ་ཚུལ་མ་མཐུན་པ་ཡོང་སྲིད་ཀྱི་རེད་ལ། བསམ་ཚུལ་མ་ཐུན་པ་བྱུང་བའི་སྐབས་རང་རང་ལ་རྒྱབ་ལྗོངས་ཀྱི་རྒྱུ་མཚན་དང་གནས་ལུགས་གང་ཡོད་པ་དེ་ཡ་རབས་བཟང་སྤྱོད་དང་མཐུན་པ་དང༌། ཚོགས་འདུའི་སྒྲིག་གཞི་དང་མ་འགལ་བའི་ཐོག་ནས་ཁ་གསལ་གཏིང་གསལ་བྱས་ཏེ་བཤད་དགོས་པ་རེད། ཡིན་ན་ཡང་མཐའ་མ་མང་གཙོའི་འགྲོ་ལུགས་དང་བསྟུན་ནས་ཐག་བཅད་དེ་འགྲོ་དགོས་པ་མ་གཏོགས། ངའི་བསམ་ཚུལ་གྱི་ཐོག་ལ་འགྲོ་མ་སོང་ཟེར་བ་ལྟ་བུའི་ཨུ་ཚུགས་དང་མཁྲེགས་འཛིན་བྱས་ཏེ་མི་སྡོད་པ་གལ་ཆེན་པོ་རེད་ལ། གྲོས་བསྡུར་གྱི་སྐབས་སུ་བསམ་ཚུལ་མི་མཐུན་པ་སྣ་ཚོགས་བྱུང་བ་ཡིན་ན་ཡང་ལས་དོན་སྒྲུབ་པའི་སྐབས་ནུས་པ་གཅིག་ཏུ་སྤུངས་ནས་མཉམ་རུབ་ཀྱི་ཐོག་ནས་འགྲོ་དགོས་པ་གལ་ཆེན་པོ་རེད།
དགེ་རྩ་ཚོགས་པས་ལས་དོན་གང་འདྲ་ཞིག་སྒྲུབ་ཀྱང་གོམ་པ་བརྟན་པོ་ཞིག་རྒྱབ་པའི་ཐོག་ནས་འགྲོ་ཐུབ་པར་བྱ་དགོས་པ་འདི་གལ་ཆེ་ཤོས་དང་དགེ་རྩ་ཚོགས་པའི་ལས་དོན་བྱེད་ཕྱོགས་ཀྱི་རྩ་དོན་ལྟ་བུ་ཞིག་ལ་ངོས་འཛིན་བྱེད་ཀྱི་ཡོད། ང་ཚོ་ཚ་བེ་ཚུབ་བེ་བྱས་ནས་མགྱོགས་པོ་མགྱོགས་པོ་གྲུབ་འབྲས་ཐོན་ཐབས་བྱ་དགོས་པའི་རྒྱུ་མཚན་མེད། ངས་ཐེངས་མང་པོ་བཤད་པ་ལྟར་ང་ཚོས་གོམ་པ་བརྟན་པོ་སྤོས་ཏེ་ཡུན་རིང་པོར་གནས་ཐབས་བྱ་དགོས་པ་གལ་ཆེན་པོ་ཡིན་པ་མ་གཏོགས། ལམ་སང་ལམ་སང་གྲུབ་འབྲས་ཤིག་ཐོན་ན་མ་གཏོགས་ངང་རྒྱུད་རིང་པོ་བྱས་ཏེ་སྒུག་མི་ཐུབ་པ་ལྟ་བུའི་བསམ་བློ་གཏོང་མི་ཉན།
དེ་བཞིན་དུ་དགེ་རྩ་ཚོགས་པའི་འདས་པའི་ལོ་རྒྱུས་ལ་ཕྱི་མིག་བལྟས་ཏེ་དེ་སྔ་ང་ཚོས་ལས་ཀ་གང་དང་གང་བྱས་འདུག དེ་དག་ལ་དགེ་དང་སྐྱོན་གང་དང་གང་བྱུང་འདུག འདས་པའི་ལས་དོན་གྱི་དགེ་སྐྱོན་ལ་ཞིབ་འཇུག་གཏིང་ཕྱིན་པ་བྱས་པའི་ཐོག་ནས་མ་འོངས་པར་ང་ཚོས་ལས་འཆར་གང་དང་གང་གདིང་དགོས་ཀྱི་འདུག འདི་དག་ཡོངས་རྫོགས་ཐོག་བསམ་བློ་བཏང་སྟེ་ལས་འཆར་ཞིག་བཏིང་བ་ཡིན་ན། ལས་འཆར་ནུས་པ་ཐོན་པ་དང་གྲུབ་འབྲས་ལྡན་པ་ཞིག་ཡོང་གི་རེད་བསམ། ལས་འཆར་གསར་པ་སྒྲིག་པའི་སྐབས་རིགས་ཤིག་གིས་གཞན་གྱིས་བྱས་པ་གང་ཡོད་ལ་ལད་ཟློས་ལྟ་བུ་བྱེས་ཏེ། ང་ཚོས་ཀྱང་འདི་དང་འདི་བྱེད་དགོས་ཀྱི་འདུག་ཅེས་ཤོད་ཀྱི་འདུག དཔེར་ན། དེང་སང་ཚོགས་པ་དང་སྒྲིག་འཛུགས་མང་པོ་ཞིག་གིས་ཁོར་ཡུག་གི་ཐོག་ལ་དམིགས་བསལ་གྱིས་དོ་སྣང་དང་ལས་འགུལ་སྤེལ་གྱི་ཡོད་པ་རེད་ལ། དེ་ཙམ་མ་ཟད་བླ་མ་མང་པོ་ཞིག་ཀྱང་ཁོར་ཡུག་གི་ལས་འགུལ་འདིའི་ཐོག་མཉམ་ཞུགས་གནང་གི་ཡོད། ལས་དོན་གཅིག་གི་ཐོག་ལ་འཚང་ཁ་རྒྱག་དགོས་པའི་རྒྱུ་མཚན་མི་འདུག འདིའི་རིགས་ནི་དམིགས་བསལ་གྲུབ་འབྲས་འཐོན་མཁན་ཚོས་བྱེད་བསྡད་པ་ཡིན་དུས་དེར་འཚང་ཁ་བརྒྱབས་པས་ཕན་ཐོགས་མེད། ང་ཚོས་ང་ཚོ་ལ་རན་པ་དང་ཕན་ཐོགས་ཡོད་པའི་ལས་འགུལ་གཞན་པ་ག་རེ་བྱེད་རྒྱུ་འདུག་བསམ་བློ་བཏང་ནས་ལས་འཆར་སྒྲིག་དགོས། གོང་དུ་བཤད་པ་ལྟར་ལས་འཆར་རྒྱ་ཆེ་ཆུང་གང་འདྲ་ཞིག་བཟོས་པ་ཡིན་ན་ཡང་གོམ་སྟབས་བརྟན་པོ་དང་ངང་རྒྱུད་རིང་པོའི་ཐོག་ནས་བསྒྲུབ་རྒྱུའི་བསམ་བློ་གཏོང་དགོས་པ་འདི་གལ་ཆེན་པོ་རེད།
ངས་སྔ་ནས་ཐེངས་མང་བཤད་ཟིན་པ་ལྟར་ཀིརྟིའི་དགེ་རྩ་ཚོགས་པ་དང་བྱེས་པ་གྲྭ་ཚང་གཉིས་ངོ་བོ་གཅིག་ལ་ལྡོག་པ་ཐ་དད་པའི་ཚུལ་དུ་གནས་ཡོད། རྣམ་པ་ཚོས་འདི་མཁྱེན་དགོས་ཀྱི་འདུག ཕྱོགས་གཉིས་ཀ་ལ་འགྲོ་སྟངས་དང་ལས་དོན་བྱེད་ཕྱོགས་སོགས་གང་ཅིའི་ཐད་ནས་མ་འདྲ་བའི་ཁྱད་པར་མང་པོ་ཡོད་དུས་འདི་གཉིས་རྡོག་རྡོག་གཅིག་བཟོ་ཐུབ་ཀྱི་མེད་ཀྱང༌། འདི་གཉིས་ནམ་ཡིན་ཡང་འོ་ཆུ་འདྲེས་པ་ལྟར་མཐུན་ལམ་རྡོག་རྩ་གཅིག་སྒྲིལ་གྱི་ངང་སྡོད་ཐུབ་པ་ཞིག་དགོས་རྒྱུ་གལ་ཆེན་པོ་རེད། སྤྱི་སྒེར་སུའི་ངོས་ནས་ཡིན་ཀྱང་རུང་འདི་བྱེས་པ་གྲྭ་ཚང་གི་རེད། འདི་དགེ་རྩ་ཚོགས་པའི་རེད་ཟེར་བ་ལྟ་བུའི་སྐད་ཆ་ཆུང་ཚགས་འཐེན་འཁྱེར་དུ་འགྲོ་གཞིའི་རིགས་ནམ་ཡང་མི་ཤོད་རྒྱུ་གལ་ཆེན་པོ་རེད། སྐད་ཆ་ཆུང་ཚགས་ཀྱི་ཐོག་ནས་རིམ་པས་དབྱེ་བ་ཕྱེ་འགྲོ་བ་ཡོང་མི་སྲིད་པ་ཞིག་མ་རེད། མ་འོངས་པར་ང་ཚོ་རང་དབང་གི་ཐོག་ནས་བོད་དུ་ལོགས་ཐུབ་པ་བྱུང་བ་ཡིན་ན་བྱེས་པ་གྲྭ་ཚང་འདི་དགེ་རྩ་ཚོགས་པའི་གྲྭ་ཚང་གི་ངོ་བོ་ལྟ་བུ་བྱས་ནས་ས་གནས་སོ་སོ་ལ་དགེ་རྩ་ཚོགས་པ་དང་མཉམ་དུ་བྱེས་པ་གྲྭ་ཚང་ཞིག་ཀྱང་རང་བཞིན་གྱིས་ཡོད་དགོས་པའི་གནས་སྟངས་ཤིག་ཆགས་སྲིད་ཀྱི་རེད་བསམ། དགེ་རྩ་ཚོགས་པ་དང་བྱེས་པ་གྲྭ་ཚང་གཉིས་ལས་དོན་བྱེད་ཕྱོགས་ཀྱི་ཐོག་ནས་མ་འདྲ་བ་ཡོད་མེད་ལ་མ་ལྟོས་པར་འོ་ཆུ་འདྲེས་པ་ལྟ་བུའི་མཐུན་ལམ་གྱི་གནས་སྟངས་ཤིག་གི་ཐོག་ནས་སྡོད་ཐུབ་པ་ཞིག་དགོས་རྒྱུ་གལ་ཆེན་པོ་རེད།
སྤྱི་བའི་ལས་དོན་སྒྲུབ་པའི་སྐབས་གང་ཟག་སྒེར་པ་རེ་ཟུང་གི་བསམ་བློ་དང་མཐུན་མིན་དང༌། འདོད་པ་ཁེངས་མིན་སྣ་ཚོགས་ཡོང་གི་ཡོད་པ་ནི་ཆོས་ཉིད་ལྟ་བུ་རེད། ང་ཚོ་ནང་ཁུལ་ལ་མ་འགྲིག་པ་དང་མ་འཐུས་པའི་བསམ་འཆར་གང་འདྲ་ཤོད་རྒྱུ་ཡོད་ཀྱང་ནང་ཁུལ་རང་ལ་བཤད་ནས་གསལ་པོར་ཆགས་ཐབས་བྱ་དགོས་པ་མ་གཏོགས། ཁ་ཕྱི་ལ་འཁོར་ནས་ནང་ལ་སྐྱོན་བརྗོད་བྱས་བསྡད་པ་ཡིན་ན་སྤྱི་སྒེར་སུ་ལ་ཡང་ཕན་ཐོགས་མེད་པར་མ་ཟད་རང་གཞན་གཉིས་ཀའི་ཞབས་འདྲེན་ལ་འགྲོ་གི་རེད། དེ་ཡིན་དུས་ནང་ཁུལ་ལ་བསམ་འཆར་ག་རེ་ཤོད་རྒྱུ་ཡོད་པ་དེ་ཤ་ཚ་བའི་ཐོག་ནས་ནང་ཁུལ་ལ་ཤོད་དགོས་པ་འདི་གལ་ཆེན་པོ་རེད་བསམ། དེ་དང་འབྲེལ་ནས་སྐད་ཆ་བཤད་འདོད་པ་ཞིག་ལ། བར་ལམ་ནས་སྲིད་སྐྱོང་སོགས་ཀྱི་འོས་བསྡུ་དང་འབྲེལ་བའི་སྐད་ཆ་ལྷག་བསྡད་པ་མང་པོ་ཞིག་གི་ནང་ང་ཚོའི་གྲྭ་ཚང་གི་མིང་དང་སྦྱར་ནས་དཀྲོག་གཏམ་ཤོད་མཁན་ཡང་འགའ་ཤས་ཡོང་གི་འདུག ཕལ་ཆེ་བས་ཧ་མ་གོ་ནས་ཤོད་ཀྱི་ཡོད་ཚོད་རེད། གྲྭ་ཚང་དང་དགེ་རྩ་ཚོགས་པ་སུ་འདྲ་ཡིན་ཀྱང་རུང་དོན་ངོ་མ་ཤེས་པའི་ཐོག་ནས་ཕན་ཐོགས་མེད་པའི་སྐད་ཆ་འདྲ་མིན་ཤོད་རྒྱུར་གཟབ་གཟབ་བྱ་དགོས་པ་གལ་ཆེན་པོ་རེད། གོང་དུ་བཤད་པའི་སྐད་ཆ་མང་ཆེ་བ་སྤྱིར་བཏང་གི་གནས་ཚུལ་དང་ཕལ་ཆེ་བ་བཟང་ཕྱོགས་ཀྱི་ཐོག་ནས་ཞུས་ཡོད།
མ་ལེགས་པ་དང་མ་འགྲིག་པའི་ཕྱོགས་ནས་བཤད་དགོས་པའི་འགན་ཡང་ང་ལ་ཡོད་དུས་ང་མ་གཏོགས་སྐྱོན་ཐེར་འདོན་བྱས་ནས་ཤོད་མཁན་ཕལ་ཆེར་མེད། ཀིརྟི་ཚང་གི་སློབ་བརྒྱུད་རྣམས་བླ་མ་གྲྭ་ཚང་གཞན་དང་མི་འདྲ་བ་ཞིག་ཡིན་ཞེས་ཁ་ཕོད་ཆེན་པོས་བསྒྲགས་ནས་རྒྱུན་པར་ཤོད་ཀྱི་ཡོད་པ་ལྟར་ཁྱེད་ཚོར་ངས་བསྟོད་བསྔགས་བྱས་ན་ཡང་བསྟོད་བསྔགས་ཁྱོག་དགོས་ཀྱི་ཡོད་ལ། ངས་སྨད་པ་བྱས་ན་སྨོད་པ་ཡང་ཁྱོག་དགོས་ཀྱི་ཡོད་པ་མ་གཏོགས། སྨོད་པ་ཕྲན་བུ་བྱས་པ་དང་ངས་ད་ལྟའི་བར་ལྷག་བསམ་རྣམ་དག་བྱས་པ་ཡིན་ཏེ་ལྷག་བསམ་དེ་ལྷག་བསམ་ལ་འགྲོ་མི་འདུག་ཟེར་ནས་ཁོང་ཁྲོ་ལངས་པ་དང་འཁང་ར་འཇོག་མཁན་དེ་འདྲ་ཡོང་མི་སྲིད་པ་ཡང་མ་རེད། སྐྱོན་གྱི་ཕྱོགས་ནས་བཤད་དེ་སྨོད་པ་བྱས་པའི་སྐབས་རང་སྐྱོན་ངོས་ཟིན་པའི་ཐོག་ནས་ཐུགས་ཁག་མི་འདུག དངོས་ཡོད་གནས་ཚུལ་ལ་ངས་སྐྱོན་དང་ནོར་འཁྲུལ་འདི་དང་འདི་བྱས་འདུག་བསམས་ཏེ་རང་ངོས་ནས་སྤང་བླང་འཛོལ་མེད་བྱ་དགོས་པ་དེ་གལ་ཆེན་པོ་རེད། གལ་སྲིད་ངས་སྐྱོན་བརྗོད་བྱས་པ་བཞིན་རང་ངོས་ནས་ནོར་འཁྲུལ་བྱས་མེད་ཚེ་གསལ་བཤད་ཞུས་ཏེ་གཙང་མ་བཟོ་དགོས་པ་མ་གཏོགས་ང་རྒྱལ་གྱི་དབང་དུ་བཏང་སྟེ་ཁོང་ཁྲོ་ལངས་དགོས་པའི་རྒྱུ་མཚན་མེད། ཡག་པའི་ཕྱོགས་དེ་ངས་བཤད་དགོས་པར་མ་ཟད་སྡུག་པའི་ཕྱོགས་དེ་ཡང་ངས་བཤད་དགོས། ལྷག་པར་དུ་སྐྱོན་དང་ནོར་འཁྲུལ་གྱི་ཕྱོགས་དེ་ངས་བཤད་དགོས་པ་གལ་ཆེན་པོ་རེད། ྋརྒྱལ་བ་རིན་པོ་ཆེས་བཟང་པོའི་ཕྱོགས་ལ་བསྟོད་བསྔགས་མིས་བྱས་ཡོང་གི་རེད་དེ་ང་ཚོས་བཤད་མི་དགོས། སྐྱོན་དང་ནོར་འཁྲུལ་གྱི་ཐོག་ནས་ཤོད་དགོས་པ་དེ་གལ་ཆེན་པོ་རེད་ཅེས་རྒྱུན་དུ་གསུང་གི་ཡོད་པ་ལྟར། མ་འགྲིག་པ་དང་མ་འཐུས་པའི་ཆ་དེ་ཤོད་དགོས་པ་ངའི་ལས་འགན་རེད་ལ། ཡར་རྒྱས་འགྲོ་བའི་ཆེད་སྐྱོན་ཆ་ཐེར་འདོན་དང་ངོས་འཛིན་བྱ་དགོས་པ་འདི་གལ་ཆེན་པོར་ངོས་འཛིན་བྱེད་ཀྱི་ཡོད།
གོང་དུ་ཕྱོགས་ཙམ་བཤད་ཟིན་པ་ལྟར་བོད་ནང་གི་འབྲེལ་ཡོད་ཀྱི་དགོན་སྡེ་ཁག་ནས་རྒྱན་རྩེད་བྱེད་མཁན་ཡང་ཡོང་གི་ཡོད་པའི་སྐད་ཆ་འདུག་ལ། ལྷག་པར་དུ་དགོན་པའི་ལས་བྱེད་ཀྱི་གྲས་ནས་རྒྱན་རྩེད་བྱེད་མཁན་དང་རྒྱན་རྩེད་བྱེད་མཁན་ཚོར་མ་རྩ་བཞག་སྟེ་ཁེ་བཟང་བགོ་བཤའ་བྱེད་མཁན་ཡོང་གི་ཡོད་པའི་གནས་ཚུལ་འདི་བདེན་ན། སངས་རྒྱས་ཀྱི་བསྟན་པ་སྤྱི་དང་ལྷག་པར་དུ་ཀིརྟི་ཚང་གི་བླ་མ་གྲྭ་ཚང་དང་དགོན་པའི་ཞབས་འདྲེན་རེད། གནས་ཚུལ་འདི་འདྲའི་རིགས་ཉིན་ཞིག་གསར་འགྱུར་བརྒྱུད་ལམ་ཁག་ཏུ་ཐོན་པ་ཡིན་ན་ང་ཚོ་ངོ་ཚ་དགོས་པའི་གནས་རེད་དམ་མ་རེད། དེར་བརྟེན་དགོན་སྡེ་སོ་སོའི་ལས་སྣེ་དང་འཛིན་སྐྱོང་གི་ངོས་ནས་གནས་ཚུལ་འདི་རིགས་སྔར་འགྱོད་ཕྱི་བསྡོམ་གྱིས་མེད་པར་བཟོ་ཐབས་བྱས་ཏེ། མ་འོངས་པར་སྤྱོད་ངན་འདི་རིགས་མི་ཡོང་བའི་ཐབས་སུ་དུས་རྒྱུན་དུ་ཐུགས་སྣང་མཛད་དགོས་པ་འདི་གལ་ཆེན་པོ་རེད་ཅེས་ནན་ཏན་ཆེན་པོས་བཤད་འདོད་བྱུང༌།
ལོ་འགའ་ཤས་ཀྱི་གོང་ནས་གྱོད་བཤད་བྱ་བ་ནི་དགོན་པ་གྲྭ་ཚང་གི་ལས་འགན་མ་རེད་ཅེས་ངས་བཤད་མྱོང༌། དེ་སྔ་དགོན་པ་གྲྭ་ཚང་གི་གྲྭ་པ་རྣམས་ཕྱིན་ཏེ་གྱོད་སྣ་ཁ་མཆུ་བཤད་ཀྱི་འདུག སྐབས་དེར་གྲྭ་པ་ཆོས་སྲིད་ཀྱི་ཤེས་ཡོན་གང་ཡང་མེད་པའི་མགོ་སྟོང་ཁ་ཤས་ཀྱིས་དགོན་པའི་སྐུ་ཚབ་ཀྱི་ངོ་བོའི་ཐོག་ནས་གྱོད་བཤད་ཀྱི་སྐད་ཆ་ཤོད་སྟངས་དང་ལས་སྟངས་དེ་ཚོ་འདི་ཕྱོགས་ཀྱི་བླ་མ་གྲྭ་པ་ཕར་བཞག་མི་སྐྱ་ཕོ་མོ་ཚོས་གོ་བ་ཡིན་ན་ཡང་ངོ་ཚ་དགོས་པའི་གནས་ལྟ་བུ་རེད། འདིའི་རིགས་ཀྱིས་ཤོད་སྟངས་དང་ལས་སྟངས་ནི་དགོན་པ་གྲྭ་ཚང་གི་ཞབས་འདྲེན་ཞིག་ལས་མེད། དེང་སང་དགོན་པ་གྲྭ་ཚང་གིས་ཆེད་འཛུགས་བྱས་པའི་སྐྱ་བོའི་འདུམ་སྒྲིག་ཚོགས་ཆུང་ཟེར་བ་ཞིག་ཡོད་པ་དེའི་ཐོག་ནས་གྱོད་བཤད་ཀྱི་ཡོད་པ་མ་གཏོགས། དགོན་པ་གྲྭ་ཚང་གི་གྲྭ་པའི་ངོས་ནས་གྱོད་ཤོད་ཀྱི་མེད་ཅེས་ལན་བརྒྱབས་ཀྱི་འདུག
སྤྱིར་སྤྱི་ཚོགས་འཆམ་མཐུན་ཡོང་བའི་དོན་དུ་དགོན་པ་གྲྭ་ཚང་གིས་འགན་འཁྱེར་དགོས་པ་རེད་ཅེས་ངས་སྔོན་མ་བཤད་མྱོང༌། འདི་བཤད་དགོས་པའི་རྒྱུ་མཚན་གཙོ་བོ་ནི། སྔ་མོའི་ལོ་རྒྱུས་ལ་བསམ་བློ་ཐོངས་དང་བོད་ཀྱི་སྤྱི་ཚོགས་ནང་འཆམ་མཐུན་མེད་པའི་གནས་སྟངས་གཙོ་བོ་ནི་བླ་མ་གྲྭ་ཚང་དང༌། དགོན་པ་ཕན་ཚུན། ཆོས་བརྒྱུད་དང༌། ཤོག་ཀ་ཕན་ཚུན། ལུང་པ་སྟོད་སྨད་སོགས་ཀྱི་འཐེན་འཁྱེར་ལ་བརྟེན་ནས་ཡོང་ཡོད། བླ་མ་དགོན་པ་དང་ཆོས་བརྒྱུད་ཀྱི་འཐེན་འཁྱེར་ལ་བརྟེན་པའི་རྙོག་དྲ་དང༌། རྩྭ་ས་རྩོད་གླེང༌། དམག་རྒྱག་རེས་སོགས་ཀྱི་ཐོག་ནས་མ་མཐུན་པ་ཡོད་པའི་གནས་ཚུལ་དེ་དག་མེད་པར་བྱ་དགོས་པའི་འགན་བླ་མ་དགོན་པ་ལ་ཡོད་པ་རེད། འཐེན་འཁྱེར་དེའི་ཐོག་ནས་སྤྱི་ཚོགས་ནང་ཕན་ཚུན་ནང་མ་འཆམ་པ་དང་མི་མཐུན་པའི་གནས་སྟངས་དེ་དག་ཞི་འཇམ་དང་མཐུན་པོ་བྱ་དགོས་པའི་འགན་དགོན་པ་གྲྭ་ཚང་ལ་ཡོད། འཐེན་འཁྱེར་དུ་སོང་བའི་གནས་སྟངས་འདི་དག་སྔ་མོ་ནས་བླ་མ་དང་དགོན་པ་ཁག་གིས་ཞི་འགྲིག་མཛད་པའི་ལོ་རྒྱུས་ཡོད།
ཁ་སང་དེ་རིང་བཤད་བཞིན་པའི་གྱོད་སྣ་དེ་དག་མཐར་གཏུགས་ན་ནག་ཉེས་ཀྱི་ཁྲིམས་ཏེ་མང་ཆེ་བ་ངའི་བཟའ་ཚང་ག་གེ་མོ་ཞིག་གིས་འཕྲོག་སོང་ཟེར་བ་དང༌། ངའི་ཁྱོ་ག་ག་གེ་མོ་ཞིག་གིས་འཕྲོག་སོང་ཟེར་བ་ལྟ་བུའི་ཕོ་གྱོད་མོ་གྱོད་ཤ་སྟག་རེད། དགེ་སློང་ཞིག་གིས་ཕོ་མོ་གཉེན་སྒྲིག་གི་སྐོར་ལ་མོ་ཙམ་བརྒྱབས་ན་ཡང་སྨྱན་བྱས་པའི་ལྷག་མ་ཡོང་བའི་ཉེན་ཁ་ཡོད་ན། ཕོ་གྱོད་མོ་གྱོད་དགོན་པ་གྲྭ་ཚང་ཞིག་གིས་བཤད་འོས་པ་ཞིག་ཨེ་ཡིན་བསམ།
དེང་སང་གི་གྱོད་བཤད་མཁན་ཚོའི་ནང་ནས་འགའ་ཤས་ཀྱིས་དྲང་པོ་མ་བྱས་པའི་གནས་ཚུལ་ཡང་གོ་རྒྱུ་འདུག དགོན་པ་གྲྭ་ཚང་གིས་གཟུ་བ་བསྐོ་བཞག་བྱས་ཐུབ་ཙམ་མ་གཏོགས་བསྐོ་བཞག་བྱས་པའི་སྐུ་ཚབ་དེ་དག་གིས་གཟུ་དྲང་པོ་བྱེད་ཀྱི་ཡོད་མེད་དང༌། དགོན་པ་གྲྭ་ཚང་གི་མཚན་སྙན་འཁྱེར་ནས་མི་མང་སྐྱོ་བོ་ཚོའི་ཐོག་རྫིག་གཏམ་དང་བཙན་དབང་བྱེད་ཀྱི་ཡོད་མེད། དངུལ་དངོས་ལེན་སྟངས་ཀྱི་སྐོར་སོགས་ལ་དགོན་པ་གྲྭ་ཚང་གིས་དོ་སྣང་དང་ཞི་འཇུག་གནང་ཡོད་མེད་དང་གནང་ཐུབ་ཀྱི་ཡོད་མེད་མི་ཤེས། གྱོད་བཤད་མཁན་གྱི་གཟུ་བ་རེ་ཟུང་གིས་གྱོད་ཡའི་ཁྱིམ་ཚང་དུ་ལྐོག་ལ་སོང་སྟེ་ང་ལ་རྒྱུ་ནོམ་པ་འདི་དང་འདི་དགོས་ཞེས་ཤོད་མཁན་རེ་ཟུང་ཡོང་གི་ཡོད་པ་དང༌། ལྐོག་རྔན་ལེན་གྱི་ཡོད་པའི་གནས་ཚུལ་འདུག ཐག་རིང་པོ་ནས་གོ་བའི་སྐད་ཆ་ཡིན་དུས་བདེན་པ་ཡིན་མིན་མི་ཤེས་ཀྱང༌། གལ་སྲིད་འདི་འདྲའི་དྲང་པོ་མེད་པ་དང་གཟུ་བས་ལྐོག་ཟ་རུལ་སུངས་ཀྱིས་ལྐོག་རྔན་ལེན་གྱི་ཡོད་པའི་གནས་ཚུལ་ཡོད་པ་འདི་རིགས་བདེན་ན་ཤིན་ཏུ་ཐབས་སྐྱོ་བོ་རེད་ལ་བོད་མི་རིགས་ཀྱི་ཞབས་འདྲེན་རེད། གྱོད་དངོས་སུ་ཤོད་མཁན་སྐྱ་བོ་མི་ནག་ཅིག་ཡིན་པའི་དབང་དུ་བྱས་ཀྱང་འདིའི་རྒྱབ་ཏུ་དགོན་པ་གྲྭ་ཚང་གི་མཚན་ཞིག་འབྱར་ནས་ཡོད། དེ་ཡིན་དུས་དགོན་པ་གྲྭ་ཚང་གིས་གྱོད་བཤད་བྱེད་པ་འདིས་དགོན་པ་གྲྭ་ཚང་ལ་ཕན་ཐོགས་ཡོད་པ་ཞིག་དང་འོས་པ་ཞིག་ཡིན་མིན་འབྲེལ་ཡོད་དགོན་སྡེ་སོ་སོའི་ངོས་ནས་འདུལ་བའི་གཞུང་ལུགས་མཁྱེན་མཁན་ཚོས་ཞིབ་འཇུག་རེ་གནང་ན་ལེགས།
ཀིརྟིའི་དགོན་ཁག་རྣམས་སུ་ཕར་ཕྱིན་དབྱར་ཆོས་དང་ཚད་མའི་དགུན་ཆོས་ཚུགས་ནས་ལོ་གང་འཚམས་ཕྱིན་ཡོད་དུས། སློབ་གཉེར་པ་རྣམས་དགའ་དགའ་སྤྲོ་སྤྲོའི་ངང་ནས་པདྨའི་མཚོ་ལ་ངང་པ་འཇུག་པ་བཞིན་ཆོས་ཐོག་འདི་དག་ལ་འཛུལ་ཞུགས་བྱ་དགོས་པའི་གནས་སྟངས་ཤིག་ད་ཆ་ཡོད་དགོས་ངེས་ཤིག་ཡིན་ཀྱང༌། ད་དུང་ཡང་ཆད་པ་བཅད་པ་དང་ཡང་ན་བྱ་དགའ་སྤྲད་པའི་ངོ་སོའི་ཐོག་ནས་ཡོང་ཐབས་བྱ་དགོས་པའི་གནས་སྟངས་སྐྱོ་བོ་ཞིག་གི་འོག་ཏུ་ཡོད་པའི་གནས་ཚུལ་ཡོད་བཞིན་པ་འདི་རེད། དཀའ་ངལ་འདི་ནི་ཕྱིའི་རྐྱེན་ངན་ལས་བྱུང་བ་ཞིག་མ་རེད། སློབ་གཉེར་པ་ཚོར་རང་འགུལ་གྱི་ཐོག་ནས་ཆོས་ཐོག་འདི་དག་གིས་མཚོན་པའི་འཆད་ཉན་སློབ་གཉེར་དང་འབྲེལ་བའི་བྱེད་སྒོ་ཁག་ལ་འཛུལ་ཞུགས་བྱེད་པའི་བསམ་བློ་ལེགས་པོ་འཁོར་མི་ཐུབ་པའི་ནང་གི་རྐྱེན་རྩ་ཀུན་སློང་ངན་པ་དང་རུལ་པ་གང་ལ་ཐུག་པ་ཡིན་ནམ། སྐྱོན་གནད་འདི་དག་དགེ་རྒན་རྣམ་པའི་སློབ་གསོ་སྤྲོད་སྟངས་ཀྱི་ཐོག་ནས་མ་ཡོང་བ་ཡིན་ནམ། སློབ་གཉེར་པ་རྣམས་ཀྱི་བསམ་བློ་གཏོང་སྟངས་མ་ཤེས་པའི་ཐོག་ནས་མ་ཡོང་བ་ཡིན་ནམ། ཡང་ན་དགོན་སྡེ་སོ་སོའི་ཆོས་སྲིད་ཀྱི་དབུ་ཁྲིད་མཁན་ཚོས་དབུ་ཁྲིད་གནང་སྟངས་ཀྱི་ཐོག་ནས་མ་བྱུང་བ་ཡིན། གང་ལྟར་སྐྱོན་གནད་ཆེན་པོ་ཡོང་བཞིན་པ་འདི་དག་རྒྱུ་རྐྱེན་གང་ལ་བརྟེན་ནས་ཡོང་གི་ཡོད་པའི་ཐད་བསྐྱར་ཞིབ་གཏིང་ཕྱིན་པ་བྱ་དགོས་པ་འདི་ཆེན་པོ་རེད་བསམ།
ལོ་འགའ་ཤས་ཀྱི་གོང་ནས་བཅའ་ཡིག་གསར་པའི་དགོངས་དོན་ལྟར་སློབ་གཉེར་བྱེད་ཀྱི་ཡོད་པ་རེད་ཅེས་སྐད་གྲགས་ཆེ་ནའང༌། སློབ་གཉེར་པ་ཚོའི་རྒྱུགས་སྤྲོད་ཀྱི་གྲུབ་འབྲས་ཀྱང་རྒྱུན་པར་ང་ལ་ཕུལ་ཡོང་གི་ཡོད། ངས་སློབ་གཉེར་པ་ཡོངས་རྫོགས་ཀྱི་རྒྱུགས་འབྲས་གང་འདྲ་ཡིན་མིན་གསལ་པོ་ཤེས་ཀྱི་ཡོད། འཛིན་གྲྭ་སོ་སོའི་རྒྱུགས་འབྲས་ལ་ཞིབ་ཏུ་ལྟ་བའི་སྐབས། འཛིན་གྲྭ་གཅིག་ལ་གྲྭ་པ་དྲུག་ཅུ་བདུན་ཅུ་ཙམ་ཡོད་པའི་དབང་དུ་བྱས་ན། ཨང་རིམ་དང་པོ་ལོན་མཁན་གཅིག་གཉིས་ཙམ་དང༌། ཨང་རིམ་གཉིས་པ་ལོན་མཁན་མི་ལྔ་དྲུག་ཡས་མས། ཨང་རིམ་གསུམ་པ་ལོན་མཁན་བརྒྱད་དགུ་ཡས་མས་རེད། དེའི་ལྷག་མ་ཡོངས་རྫོགས་རྒྱུགས་མ་འཕྲོད་པའི་གྲས་དང་རྒྱུགས་སྤྲོད་ལ་མི་ཞུགས་མཁན་ཤ་སྟག་རེད།
སྤྱིར་སློབ་གྲྭ་ཞིག་གི་གནས་སྟངས་ལ་མཚོན་ན་རྒྱུགས་སྤྲོད་ཀྱི་གྲུབ་འབྲས་ཨང་རིམ་དང་པོ་ལོན་མཁན་ཉུང་ཉུང་དང༌། ཨང་རིམ་གཉིས་པ་ལོན་མཁན་དེ་ལས་ཅུང་མང་བ། ཨང་རིམ་གསུམ་པ་ལོན་མཁན་དེ་ལས་མང་བར་ཡོང་གི་རེད། རྒྱུགས་མ་འཕྲོད་པའི་གྲས་ཉུང་ཤས་ཙམ་ལས་ལྷག་གི་མ་རེད། ང་ཚོའི་རྒྱུགས་སྤྲོད་ཀྱི་གྲུབ་འབྲས་དེ་ལས་ལྡོག་སྟེ་རྒྱུགས་འཕྲོད་པ་ལས་མ་འཕྲོད་པའི་གྲངས་ཁ་མང་བར་ཆགས་ཀྱི་ཡོད། འདི་དག་སྐྱོན་གནད་གང་ལ་བརྟེན་ནས་ཡོང་གི་ཡོད་མེད་ཐད་དགེ་སློབ་ཡོངས་རྫོགས་ཀྱིས་བསམ་བློ་གཏོང་དགོས་ཀྱི་འདུག སློབ་གྲྭ་ཞིག་ལ་ཆ་བཞག་ན་འཛིན་གྲྭ་གཅིག་ནང་གི་སློབ་མ་ཕྱེད་ཀས་རྒྱུགས་མ་འཕྲོད་པ་ཡིན་ན། དགེ་རྒན་གྱི་སྐྱོན་ཆར་ངོས་འཛིན་བྱས་ཏེ་དགེ་རྒན་ལས་གནས་ནས་ཕྱིར་འབུད་གཏོང་བའམ། ཡང་ན། རྒྱུགས་ཤོག་གི་དྲི་བ་བཟོ་སྟངས་མ་འགྲིག་པའི་གནས་སྟངས་ལྟ་བུར་ཆགས་པ་ཡིན་ན། སློབ་གྲྭ་དེའི་འཛིན་སྐྱོང་གི་ངོས་ནས་འབྲེལ་ཡོད་ཚོར་བསྐྱར་དུ་རྒྱུགས་ཤོག་གི་དྲི་བ་བཟོ་རུ་བཅུག་སྟེ་རྒྱུགས་བསྐྱར་དུ་ལེན་འཇུག་གི་ཡོད། འོན་ཀྱང་རྒྱུགས་འཕྲོད་པའི་མིང་ཙམ་གྱི་ཆེད་རྒྱུགས་ཀྱི་དྲི་བ་ལས་སླ་པོ་བཟོ་དགོས་པ་དང་རྒྱུགས་ཇི་བཞིན་མ་འཕྲོད་ནའང་སེམས་ཤུགས་འཕར་བའི་ཆེད་རྒྱུགས་འབྲས་བརྒྱ་ཆ་མང་པོ་སྤྲད་དགོས་པ་དེ་འདྲ་མིན།
ཕྱི་ལོགས་ནས་བལྟ་བའི་སྐབས་དེང་སང་བཅའ་ཡིག་བློ་གསལ་འཇུག་ངོགས་ལག་བསྟར་བྱས་ཏེ་སློབ་གཉེར་ཡག་ཏུ་འགྲོ་གི་ཡོད་པའི་མཐོང་ཚུལ་ཙམ་ཞིག་ཡོང་གི་ཡོད་ཀྱང༌། དངོས་ཡོད་ཀྱི་གནས་སྟངས་ངོ་མ་ནི་སློབ་གཉེར་ཡག་པོ་བྱེད་མཁན་ཆེས་ཉུང་ཉུང་ཞིག་ལས་མེད། ཞོགས་ཉལ་རྒྱག་མཁན་དང་འཁྱམ་ཉུལ་བྱེད་མཁན་ལ་འགྱུར་བ་ཕྱིན་མེད་པའི་ཁར་ད་དུང་ཡང་མཁྲེགས་འཛིན་བྱེད་ཀྱི་ཡོད། སྤྱོད་ངན་འཁྲབ་སྟངས་ལ་ཡང་འགྱུར་བ་ཕྱིན་མེད། སྐྱོན་གནད་དེ་གང་འདྲ་ཞིག་གི་སྟེང་ནས་ཡོང་གི་ཡོད།
མདོར་ན། ང་ཚོ་ཡར་རྒྱས་ལ་ཁ་གཡར་ནས་འཛུགས་སྐྲུན་གྱི་ཁྲ་ཁྲ་ཟང་ཟིང་ཕྲན་བུ་ཞིག་གིས་བློ་ཚིམས་ནས་དེ་ནི་བསྟན་པ་དར་བར་ངོས་འཛིན་བྱས་ཏེ་བསྡད་ན་ནང་དོན་ཕྱོགས་གང་ས་གང་ནས་འཐུས་ཤོར་དང་ངན་ལང་འགྲོ་དང་འགྲོ་བཞིན་པ་རེད། འབྲེལ་ཡོད་རང་གཞན་ཡོངས་རྫོགས་བློ་རྩེ་གཅིག་ཏུ་བསྒྲིལ་ནས་བསམ་བློ་བཏང་སྟེ་སྔར་ནོར་འཁྲུལ་ཤོར་ཚར་བ་དེ་རིགས་བཅོས་རྒྱུ་མེད་ནའང༌། མ་འོངས་པ་སྟེ་ད་ཕྱིན་ཆད་ཀྱི་བྱ་བ་ཚགས་ཇེ་ཚུད་དང་ཕུན་སུམ་ཇེ་ཚོགས་སུ་འགྲོ་བའི་ཐབས་ཤེས་གནང་རྒྱུ་ཡོད་པས་དེ་ལྟར་གནང་དགོས་པ་ནི་གལ་ཆེན་པོ་རེད་ཅེས་བཤད་འདོད་བྱུང༌། ཕྱི་ལོ་༢༠༡༦ ལོའི་ཟླ་༤ ཚེས་༣༠ ཉིན།


text:
སཾ་བྷོ་ཊ་བོད་གཞུང་སློབ་གྲྭའི་སྤྱི་ཁྱབ་ཡིག་ཚང་འདི་བཞིན་བོད་གཞུང་ཤེས་རིག་ལས་ལས་ཁུངས་ཀྱིས་གལ་ཆེའི་དགོས་པ་རྒྱུ་མཚན་ལ་གཟིགས་ཏེ། སཾ་བྷོ་ཊ་བོད་གཞུང་སློབ་གྲྭའི་འགན་འཛིན་ལྷན་ཚོགས་ཀྱི་ཐག་གཅོད་འོག ཕྱི་ལོ་༡༩༩༩ ལོའི་ཟླ་༦ ཚེས་༡༦ ཉིན་དངོས་སུ་གསར་འཛུགས་གནང་བ་ཞིག་རེད།
དེ་ཡང་ཐོག་མར་བོད་མི་རྣམས་བཙན་བྱོལ་དུ་འབྱོར་རྗེས་རྒྱ་གར་གཞུང་གི་རོགས་སྐྱོར་འོག་བོད་སློབ་འཛིན་སྐྱོང་ཚོགས་པ་གསར་འཛུགས་དང་ཆབས་ཅིག བཙན་བྱོལ་བོད་གཞུང་ངམ་རོགས་ཚོགས་གང་རུང་ནས་མི་རྒྱུ་དངོས་གསུམ་གྱི་འགྲོ་གྲོན་ཐབས་འཚོལ་གྱིས་བོད་ཕྲུག་ཁྱིམ་སྡེ་དང་བལ་ཡུལ་གངས་ཅན་བདེ་རྩ་སོགས་སློབ་ཁག་རིམ་བཞིན་འཛུགས་སྐྱོང་གནང་ཡོད། སྡེ་ཁག་དེ་དག་ནང་མ་ཐེ་བར་ས་གནས་བོད་མིའི་རེ་འདུན་དང་དགོས་མཁོར་གཟིགས་ཏེ་བོད་གཞུང་ཤེས་རིག་ལས་ཁུངས་ནས་དུས་སྐབས་སོ་སོར་གསར་འཛུགས་དང་འབྲེལ་མ་དངུལ་འགྲོ་གྲོན་བཏང་སྟེ་ཐད་ཀར་གཟིགས་རྟོག་གནང་ཡུལ་སློབ་གྲྭ་ཁག་ལ། ཕྱིས་སུ་ཤེས་རིག་ཐད་འཛིན་སློབ་གྲྭ་ཞེས་པའི་མིང་ཆགས།
ཕྱི་ལོ་༡༩༩༡ ལོར་བཙན་བྱོལ་བོད་མིའི་བཅའ་ཁྲིམས་རིན་པོ་ཆེ་གཏན་འབེབས་གྲུབ་པ་དང༌། བཅའ་ཁྲིམས་དགོངས་དོན་དང་འབྲེལ་ཡོད་དོན་གནས་ཁག་ལག་བསྟར་དོན་འཁྱོལ་ཡོང་ཐབས་སུ་ཤེས་རིག་ལས་ཁུངས་ནས་འབད་བརྩོན་རིམ་པ་བགྱིས་འབྲས་སུ། ཕྱི་ལོ་༡༩༩༩ ལོར་ཤེས་རིག་ལས་ཁུངས་ཀྱིས་ད་སྔ་བར་གྱི་ལས་དོན་བསྐྱར་ཞིབ་ཀྱིས། དབུས་བློན་ཆེན་ལས་ཁུངས་ནས་ཁྱབ་ཁོངས་སློབ་ཁག་ཅིག་ལ་ཐད་ཀར་འཛིན་སྐྱོང་གནང་བ་དེས་ལྷན་ཁང་རང་གི་ལས་དོན་དངོས་གཞིར་ཤུགས་རྐྱེན་འབྱུང་གཞི་མ་ཟད། སྤྱི་ཚོགས་ཁྲོད་ཤེས་རིག་ཁྱབ་ཁོངས་སློབ་གྲྭ་ཞེས་ཟུར་དུ་མཚན་བརྗོད་ངོས་འཛིན་ཞུ་མུས་དེས་ཀྱང་ཤེས་རིག་ལས་ཁུངས་དེ་བཞིན་བོད་མིའི་སློབ་གྲྭ་སྤྱིའི་ཤེས་ཡོན་དང་སྲིད་བྱུས་སྟངས་འཛིན་བཀོད་ཁྱབ་བྱེད་པོ་ཡིན་པའི་སྣང་བརྙན་ཞིག་གི་ལྟ་ཚུལ་ལ་གོ་ནོར་ཐེབས་པའི་རྒྱུར་འགྱུར་སྲིད་ལ། ལྷག་པར་བཙན་བྱོལ་བོད་གཞུང་གི་བཅའ་སྒྲིག་དང་གནས་ལུགས་གང་ཅིར་འཚམས་མིན་ངོས་ཟིན་སྔར་ཡོད་བཞིན། སྐབས་དེའི་བཀའ་ཤག་དང་འབྲེལ་ཡོད་འགན་འཁུར་བ་རྣམས་གོ་བསྡུར་སྦྱང་བཤད་རིམ་པར་གནང་མཐར། བཙན་བྱོལ་བོད་གཞུང་ཤེས་རིག་ལས་ཁུངས་ཀྱིས་ཐད་ཀར་འཛིན་སྐྱོང་འོག་ཏུ་ཡོད་པའི་གཞི་རིམ་སློབ་གྲྭའི་སློབ་ཕྲུག་ཚོའི་ཤེས་ཡོན་སློབ་གསོ་དང༌། མཐུན་རྐྱེན་མཁོ་སྤྲོད། འཛིན་སྐྱོང་སྟངས་འཛིན་སོགས་ཀྱི་ལས་དོན་རྣམས་སྔར་ལྷག་ཚགས་ཚུད་ཡར་རྒྱས་ཡོང་ཐབས་སླད་སཾ་བྷོ་ཊ་བོད་སློབ་སྤྱི་ཁྱབ་ཡིག་ཚང་འདི་གསར་འཛུགས་གནང་བ་ཞིག་རེད། དེའི་འགན་དབང་ནི་རང་ཁོངས་གཏན་ཉིན་སློབ་གྲྭ་ཁག་གི་ཤེས་ཡོན་སློབ་སྦྱོང་སྤྲོད་རྒྱུས་མཚོན་དགེ་རྒན་ལས་བྱེད་གསར་བསྐོ་དང་གནས་སྤོ་སོགས་འཛིན་སྐྱོང་གི་འགན་དབང་ཆ་ཚང་ཡོད།
འདས་པའི་ཉམས་མྱོང་ཁྲོད་འཛིན་སྐྱོང་ནི་ཤེས་ཡོན་ལས་དོན་ཡོངས་རྫོགས་ཚགས་ཚུད་འབྱུང་མིན་གྱི་སྲོག་རྩ་ལྟ་བུ་ཡིན་སྟབས། ཤེས་རིག་སློབ་གྲྭ་ཁག་སཾ་བྷོ་ཊའི་ཁྱབ་ཁོངས་སློབ་གྲྭའི་ངོ་བོར་འགྱུར་འཕྲལ། དེ་དག་གི་འཛིན་སྐྱོང་ལས་གཞིར་ཞིབ་འཇུག་ཀྱིས་ཡར་རྒྱས་ཚགས་ཚུད་དང༌། ལྷག་པར་སློབ་གྲྭ་དེ་དག་རྒྱ་གར་གྱི་ས་གནས་གང་སར་ཁ་ཐོར་དུ་ཡོད་པས་ཡིག་འགྲུལ་གྱི་ལམ་ནས་འཛིན་སྐྱོང་བཀོད་མངགས་ཞུ་དགོས་པར་བརྟེན། འབྲེལ་གཏུགས་དང་ཡིག་ཆ་ཉར་ཚགས་ལེགས་པོ་ཡོང་ཆེད་སློབ་གྲྭ་སོ་སོའི་ཡིག་ཆ་ཉར་སྟངས་མི་འདྲ་བས་ཡིག་ཆ་འཚོལ་མི་བདེ་བ་དང༌། སྐབས་རེར་བོར་བརླག་སོང་བ་སོགས་ཀྱི་སྣང་ཚུལ་ལ་འགྱུར་བ་གཏོང་ཆེད། སཾ་བྷོ་ཊ་སྤྱི་ཁྱབ་ཡིག་ཚང་ནས་ཁྱབ་ཁོངས་སློབ་གྲྭའི་ཡིག་ཚང་ཡོངས་ཀྱི་ཡིག་སྣོད་རྣམ་གྲངས་གཏན་འབེབས་ཀྱིས་གཅིག་འགྱུར་བཟོས་པ་མ་ཟད། དེ་དག་བདག་ཉར་བྱེད་ཕྱོགས་ལ་དམིགས་བསལ་སྦྱོང་བརྡར་ཡང་ཕུལ་བས། ད་ལྟའི་ཆར་སློབ་གྲྭ་ཆ་ཚང་ལ་ཡིག་ཆ་ཉར་ཚགས་ཐད་ཡར་རྒྱས་སོང་བ་བརྒྱུད་སྤྱིའི་འཛིན་སྐྱོང་ཐོག་ཤུགས་རྐྱེན་མངོན་སུམ་དུ་ཐེབས་ཡོད།
དེ་སྔ་སྔོན་འགྲོའི་དགེ་རྒན་གྱི་གྲུབ་ཆ་སྣ་ཚོགས་ཤིག་ཡོད་པར་བརྟེན། སློབ་མའི་ཤེས་ཚད་ཀྱང་སྙོམས་པོ་མེད་པས་དེ་དག་ལེགས་བཅོས་ཀྱིས་གཅིག་མཚུངས་སྤྱི་སྙོམས་ཡོང་སླད་ཁྱབ་ཁོངས་སློབ་ཁག་གི་སྔོན་འགྲོའི་དགེ་རྒན་ཚོར་མོན་ཊེ་སོ་རི་སློབ་འཁྲིད་ཐབས་ཚུལ་དང༌། སློབ་འཁྲིད་ཡོ་བྱད་བཟོ་སྟངས་སོགས་ལ་དུས་ཡུན་ཉིན་གྲངས་སུམ་ཅུའི་ཟབ་སྦྱོང་གོ་སྒྲིག་བྱས། འཛིན་རིམ་དང་པོ་ནས་ལྔ་པ་བར་གྱི་སློབ་འཁྲིད་བྱེད་ཕྱོགས་དང༌། སློབ་གཞི་གཏན་འབེབས། བརྒྱ་ཆ་སྤྲོད་ཕྱོགས་བཅས་ཀྱི་རྩ་འཛིན་རེའུ་མིག་ཀྱང་གསར་བཟོ་བྱས། སྤྱི་ཁྱབ་ཡིག་ཚང་དུ་ལས་བྱེད་འདང་ངེས་མེད་ཀྱང་དམིགས་བསལ་དགོས་མཁོར་གཞིགས་ནས་ཤེས་ལྡན་མི་སྣ་ཁག་ལ་རེ་སྐུལ་ཞུས་ཏེ་འཛིན་རིམ་ལྔ་པ་མན་གྱི་སློབ་མའི་སྐད་ཡིག་གི་གནས་ཚད་ཡར་རྒྱས་དང༌། སེམས་ཀྱི་ཀུན་སློང་བཟང་ཕྱོགས་སུ་འཚར་ལོངས་ཡོང་ཆེད། རྒྱལ་བའི་གསུང་རབ་ལས་མི་དགེ་བ་བཅུའི་བསླབ་བྱ་ལྡན་པའི་བོད་ཡིག་བརྙན་དེབ་དེབ་ཕྲེང་རྩོམ་སྒྲིག་དཔར་འགྲེམས་དང༌། སློབ་འཁྲིད་རྩེད་ཆས་སྣ་ཚོགས་ཤིག་གསར་བཟོ་དང་འགྲེམས་སྤེལ་བྱས། འཛིན་རིམ་དྲུག་པ་དང༌། བདུན་པ། བརྒྱད་པ་བཅས་པའི་སྐད་ཡིག་(བོད་ཡིག་)ཡར་རྒྱས་གཏོང་སླད་འབྲེལ་ཡོད་དགེ་རྒན་རྣམས་མཉམ་འཛོམས་ཀྱིས་དགོས་གལ་ལ་གཞིགས་པའི་སློབ་ཚན་ཁག་གི་གོ་རིམ་བསྒྲིགས་ཏེ་ལོ་འཁོར་མའི་སློབ་གཞི་གཏན་འབེབས་ཀྱིས་རྩ་འཛིན་ཡིག་ཆ་ལག་བསྟར་དང་དེར་གཞི་བཅོལ་ཏེ་ཁྱབ་ཁོངས་སློབ་གྲྭའི་འཛིན་རིམ་དྲུག་པ་དང༌། བདུན་པ། བརྒྱད་པ་བཅས་ཀྱི་ཡིག་ཚད་ཆེ་ཁག་གསུམ་གཅིག་གྱུར་བྱས་དང་བྱེད་མུས་ཡིན། འཛིན་རིམ་ལྔ་པ་དང༌། དྲུག་པ། བདུན་པ། བརྒྱད་པ། དགུ་པ། བཅུ་པ་བཅས་ལ་འཛིན་གྲྭ་སོ་སོར་གཞིགས་པའི་ཀམ་པུ་ཊར་གྱི་རྨང་གཞིའི་སློབ་སྦྱོང་སྤྲད།
བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་དངོས་སུ་ལག་བསྟར་བྱས་རྗེས། གཞི་རིམ་འོག་མའི་སློབ་མ་རྣམས་ཀྱི་བོད་ཡིག་ཡིག་གཟུགས་ཡར་རྒྱས་གཏོང་ཆེད་སྦྱང་ཤིང་སྟེང་བོད་ཡིག་ཡིག་གཟུགས་སྦྱོང་བརྡར་བྱ་རྒྱུས་མཚོན་བོད་ཀྱི་སྲོལ་རྒྱུན་ཀྱི་ལེགས་ཆ་ཁག་དར་སྤེལ་གཏོང་ཐབས་དང་གཞི་རིམ་སློབ་མའི་སྐད་ཡིག་ཡར་རྒྱས་གཏོང་རྒྱུར་དམིགས་བསལ་གྱི་དོ་སྣང་དང་ཤུགས་སྣོན་བརྒྱབ་ཡོད། སློབ་གྲྭ་ཁག་གི་རྩིས་ཁྲ་གཙང་མ་དང་ཁ་གསལ་ལྟ་བདེ་ཡོང་སླད། ཕྱི་ལོ་༢༠༠༥ ལོར་ཁྱབ་ཁོངས་སློབ་གྲྭ་ཚང་མའི་རྩིས་པ་བསྡུ་སྐོང་གིས་རྩིས་ཁྲ་ཉར་ཕྱོགས་སྐོར་ཊེ་ལི་(Tally)ཟབ་སྦྱོང་ཕུལ། དེ་བཞིན་ཁྱབ་ཁོངས་སློབ་ཁག་གི་དགེ་རྒན་ཚོའི་ཤེས་ཚད་རྒྱུན་མཐུད་ཡར་རྒྱས་གཏོང་སླད་བོད་གཞུང་ཤེས་རིག་ལས་ཁུངས་ལས་ཟབ་སྦྱོང་ནམ་མཆིས་ལ་འབྲེལ་ཡོད་དགེ་རྒན་མང་ཉུང་ལ་མ་ལྟོས་པར་ཆ་ཤས་འབུལ་ཐུབ་ཐབས་ཀྱི་འབད་བརྩོན་ཞུ་མུས་ལ་བརྟེན། ད་བར་སློབ་ཁག་དགེ་རྒན་ཟབ་སྦྱོང་གནང་མ་མྱོང་མཁན་ཕལ་ཆེར་མེད་ཅིང༌། ཟབ་སྦྱོང་ནང་ཆ་ཤས་ལེན་མཁན་ཚོས་ཀྱང་རང་ལ་ཤེས་བྱ་གསར་པ་གང་དང་གང་ཤེས་པ་རྣམས་ས་གནས་སུ་ཕེབས་རྗེས་དགེ་རྒན་གཞན་རྣམས་ལ་ཡང་ཉམས་མྱོང་སྤེལ་རེས་དང༌། སློབ་མའི་ཐོག་ལག་བསྟར་གང་ཐུབ་བྱས་པས། སློབ་མ་ཚོའི་ཤེས་ཡོན་གྱི་གནས་སྟངས་ཀྱང་དེ་སྔ་དང་བསྡུར་ན་ཡར་རྒྱས་མངོན་གསལ་དོད་པོ་སོང་ཡོད།
ད་ལྟའི་ཆར་སཾ་བྷོ་ཊ་བོད་གཞུང་སློབ་གྲྭའི་སྤྱི་ཁྱབ་ཡིག་ཚང་གི་ཁྱབ་ཁོངས་གཏན་ཉིན་སློབ་གྲྭ་ཁག་ལ་མཚོན་ན། འཛིན་རིམ་བཅུ་གཉིས་ཡོད་པའི་སློབ་གྲྭ་སྤོན་ཊ་གཏན་སློབ་དང༌། འཛིན་རིམ་བཅུ་པ་བར་ཡོད་པ་བྷུན་ཏར་གཏན་སློབ། འཛིན་རིམ་བརྒྱད་པ་བར་ཡོད་པ་སྒང་ཏོག་གཏན་སློབ། ཅོན་ཏ་ར་གཏན་སློབ། བདེ་སྐྱིད་གླིང་ཉིན་སློབ། འཛིན་རིམ་ལྔ་པ་བར་ཡོད་པ་ཤིས་ལོངས་གཏན་སློབ། སྤོག་ར་སྦོང་གཏན་སློབ། སྦིར་ཉིན་སློབ། སྤུ་རུ་ཝ་ལ་ཉིན་སློབ། མ་ན་ལི་ཉིན་སློབ། སྔོན་འགྲོ་ནས་འཛིན་རིམ་གཉིས་པ་བར་ཡོད་པ་གངས་སྐྱིད་ཉིན་སློབ། བཙན་བྱོལ་བོད་མིའི་གཞི་རིམ་གྱི་ཤེས་ཡོན་སྲིད་བྱུས་ལག་བསྟར་དཔེ་སྟོན་བྱེད་པའི་མེས་དབོན་གཙུག་ལག་དཔེ་སྟོན་སློབ་གྲྭར་ད་ཆ་འཛིན་རིམ་དྲུག་པ་བར་སླེབས་ཡོད།
(18118)


text:
སྐབས་གཉིས་པའི་དགོན་སེར་གླེང་སྟེགས་པེ་ཅིན་དུ་འཚོག་པ།
སྤེལ་དུས། 2016-09-01
སྐབས་འདིའི་དགོན་སེར་དཔྱད་གླེང་ཚོགས་འདུ་ཉིན་གཉིས་འཚོག་པ་དང་། ཁྱོན་བསྡོམས་གཏམ་བཤད་ཚོགས་འདུ་ཐེངས་བཞི་འཚོག་ཅིང་། རྒྱལ་ཁབ་ཕྱི་ནང་ནས་ཕེབས་པའི་ཆེད་མཁས་པ་དང་བོད་བརྒྱུད་ནང་བསྟན་གྱི་ཆོས་ལུགས་མི་སྣ་ཁྱོན་བསྡོམས་57གྱིས་“དགོན་སེར་ནུབ་མ་དང་བོད་བརྒྱུད་ནང་བསྟན་གྱི་རིག་གནས་”ཞེས་པའི་ཚོགས་འདུའི་བརྗོད་གཞིར་དམིགས་ནས། བོད་རིག་པ་དང་། ཆོས་ལུགས། ལོ་རྒྱུས། འཛུགས་སྐྲུན། རྩོམ་རིག གནའ་རྫས་རྟོག་ཞིབ་སོགས་ཀྱི་ཐད་ནས། བོད་བརྒྱུད་ནང་བསྟན་གྱི་ལོ་རྒྱུས་འཕེལ་རིམ་དང་། རིག་གནས་རྒྱུན་འཛིན་དང་དར་སྤེལ། ཆོས་ཀྱི་དགོངས་དོན། གྲུབ་མཐའི་བསམ་བློ་སོགས་ཀྱི་ཐད་ལ་རང་རང་གི་རིག་གཞུང་ཞིབ་འཇུག་གི་གྲུབ་འབྲས་གསར་ཤོས་གླེང་ཡོད་པ་དང་། ཁྱོན་བསྡོམས་དཔྱད་རྩོམ་30ལྷག་ཚོགས་འདུའི་ཐོག་གཏམ་བཤད་གནང་སྟེ། བོད་བརྒྱུད་ནང་བསྟན་དགོངས་པ་དང་རིག་གནས་ཁྲོད་ཀྱི་དགེ་མཚན་ལྡན་པའི་བསམ་བློ་སྔོག་འདོན་དང་བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་སྤྱི་ཚོགས་འཚམ་མཐུན་ཡོང་བར་སྐུལ་འདེད་བཏང་ཡོད།
ཚོགས་འདུའི་ཐོག བོད་བརྒྱུད་ནང་བསྟན་གྱི་བླ་མ་སྐྱེས་ཆེན་དགེ་བའི་བཤེས་གཉེན་རྣམས་ཀྱིས་ད་སྐབས་སྤྱི་ཚོགས་ཐོག་ཐོན་པའི་བླ་སྤྲུལ་རྫུན་མ་དང་དགེ་འདུན་པ་རྫུན་མ་རྣམས་ཀྱི་ཚུལ་མིན་བྱ་སྤྱོད་ལ་སུན་འབྱིན་བྱས་ཡོད་དེ། བོད་ལྗོངས་ལྷོ་ཁ་སྨིན་གྲོལ་གླིང་དགོན་པའི་དགེ་འདུན་པ་མཐོ་རམས་པ་བཀྲ་ཤིས་དབང་འདུས་ཀྱིས་དཔྱད་གླེང་ཚོགས་འདུའི་ཐོག་《བདེན་རྫུན་བླ་སྤྲུལ་ཤན་འབྱེད་ནས། ནང་ཆོས་ངོ་མའི་དཔལ་ལ་རོལ།》ཞེས་པའི་གཏམ་བཤད་སྤེལ་བ་དང་། ཁོང་གིས་བླ་སྤྲུལ་དང་དགེ་འདུན་པ་རྫུན་པ་རྣམས་ཀྱིས་ནང་ཆོས་ཀྱི་ངོ་འབག་གྱོན་ཏེ་སྡོམ་ཁྲིམས་དང་རྒྱལ་ཁྲིམས་ལས་འགལ་བའི་ཚུལ་མིན་གྱི་བྱ་སྤྱོད་སྣ་ཚོགས་སྤེལ་བ་ཡིས་བོད་བརྒྱུད་ནང་བསྟན་གྱི་མཚན་སྙན་བརྫད་པ་མ་ཟད་སྟོན་པའི་ཞབས་འདྲེན་གྱི་ཡོད་པར་བརྟེན། དད་ལྡན་པ་རྣམས་ཀྱིས་བདེན་རྫུན་གྱི་དབྱེ་བ་ཆོད་པ་བྱས་ཏེ་བླ་སྤྲུལ་རྫུན་པའི་མགོ་སྐོར་འོག་མི་ཚུད་པའི་དོགས་ཟོན་བྱེད་དགོས་ཚུལ་གླེང་ཡོད་པ་རེད།
ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་སློབ་མ་ཁྲུའུ་ཡི་དགེ་རྒན་སྐལ་བཟང་དབྱིག་གཉེན་གྱིས་ཚོགས་འདུའི་ཐོག ཉེ་བའི་ལོ་ཤས་རིང་བོད་ཀྱི་ས་ཁུལ་འགའ་ཞིག་ཏུ་ཆོས་ལུགས་རང་ངོས་ཀྱི་དོ་དམ་བྱེད་ཤུགས་ལྷོད་གཡེང་ཏུ་སོང་ནས་ཚུལ་དང་མི་མཐུན་པའི་སྣང་ཚུལ་ཐོན་ཡོད་སྐོར་གླེང་བ་དང་། ལྷག་པར་དུ་བླ་སྤྲུལ་རྫུན་མ་སོགས་ཀྱིས་ཁྲིམས་འགལ་གྱིས་སློབ་མ་བསྡུ་བ་དང་ཆོས་སྤེལ་བ་སོགས་ཀྱི་བྱ་སྤྱོད་རྟག་ཏུ་ཐོན་གྱི་ཡོད་པས། དེས་བོད་བརྒྱུད་ནང་བསྟན་གྱི་མཚན་སྙན་ལ་གནོད་སྐྱོན་ཚབས་ཆེན་བཟོས་པ་མ་ཟད། ནང་ཆོས་ཀྱི་དགོངས་པ་ལས་འགལ་བ་དང་སྤྱི་ཚོགས་ཞི་མཐུན་ལ་གནོད་སྐྱོན་བཟོ་བའི་སྣང་ཚུལ་དེ་རིགས་མཐོང་སྐབས། རང་ཉིད་ཤཱཀྱའི་རྗེས་འཇུག་པ་ཞིག་ཡིན་པའི་ངོས་ནས་སེམས་སྡུག་ཚད་མེད་ཡོད་ཚུལ་བཤད་ཡོད། ཁོང་གིས་འབྲེལ་ཡོད་ཚན་པས་ཁྲིམས་འགལ་བྱ་སྤྱོད་དེ་རིགས་ལ་ཁྲིམས་ལྟར་དོ་དམ་བྱེད་ཤུགས་ཆེ་རུ་གཏོང་དགོས་རྒྱུའི་གྲོས་འགོ་བཏོན་གནང་བ་མ་ཟད། བོད་བརྒྱུད་ནང་བསྟན་ལ་དོ་བཀུར་གནང་མཁན་གྱི་མི་སྒེར་དང་སྤྱི་ཚོགས་ཀྱི་ཚོགས་པ་ཚང་མས་ནང་ཆོས་ཀྱི་མིང་འཁྱེར་ནས་གང་སར་མགོ་བསྐོར་བློ་བྲིད་གཏོང་མཁན་རྣམས་ལ་རྡུང་རྡེག་དང་སུན་འབྱིན་བྱེད་ནས་བོད་བརྒྱུད་ནང་བསྟན་གྱི་མཚན་སྙན་སྲུང་སྐྱོང་བྱ་རྒྱུའི་འབོད་སྐུལ་ཡང་གནང་བ་རེད།
“དགོན་སེར་གླེང་སྟེགས་”ནི་བོད་བརྒྱུད་ནང་བསྟན་རིག་གནས་ཞིབ་འཇུག་དང་རིག་གཞུང་གྲུབ་འབྲས་གསར་ཤོས་འགྲེམས་སྟོན་དང་ཆ་འཕྲིན་དྲིལ་བསྒྲགས་བྱེད་པའི་སྟེགས་བུ་ཞིག་ཡིན་ཏེ། བོད་བརྒྱུད་ནང་བསྟན་གྱི་རིག་གནས་སྲུང་སྐྱོབ་དང་སྤེལ་རེས་བྱེད་པ་དང་། བོད་བརྒྱུད་ནང་བསྟན་སྐྱོན་བྲལ་ངང་རྒྱུན་འཛིན་བྱེད་པར་རིགས་སྟོབས་ཀྱི་རྒྱབ་སྐྱོར་བྱས་ནས། རྒྱ་ཆེ་ལ་ཕྱོགས་ཚང་བའི་རིག་གནས་སྤེལ་རེས་དང་རིག་གཞུང་ཞིབ་གྲོས་བྱེད་པ་བརྒྱུད། རྒྱལ་ནང་གི་བོད་རིག་པའི་ཁྱབ་ཁོངས་ཀྱི་སྤེལ་རེས་དང་མཉམ་ལས་ལ་ཤུགས་སྣོན་རྒྱག་པ་དང་། བོད་བརྒྱུད་ནང་བསྟན་གྱི་རིག་གནས་ལ་དགོངས་འགྲེལ་དང་ཞིབ་འཇུག དེ་བཞིན་ཁྱབ་སྤེལ་དང་སྤེལ་རེས་བཅས་ལ་སྐུལ་འདེད་བཏང་སྟེ། བོད་བརྒྱུད་ནང་བསྟན་གྱི་དགོངས་པ་དང་རིག་གནས་ལ་དགོངས་འགྲེལ་བྱེད་པ་ཡིས་སྤྱི་ཚོགས་རིང་ལུགས་ཀྱི་སྲོག་ཤིང་དུ་གྱུར་བའི་རིན་ཐང་ལྟ་བ་བསྐྱེད་བསྲིངས་དང་ལག་བསྟར་བྱེད་པའི་ཐད་དགེ་མཚན་ལྡན་པའི་ནུས་པ་འདོན་སྤེལ་བྱས་ཏེ། མི་རིགས་མཐུན་སྒྲིལ་དང་ཆོས་ལུགས་འཆམ་མཐུན། སྤྱི་ཚོགས་ཞི་མཐུན་བཅས་ལ་སྐུལ་འདེད་གཏོང་བའི་སྟེགས་བུ་གལ་ཆེན་ཞིག་ཡིན།
ཐེངས་འདིའི་དགོན་སེར་དཔྱད་གླེང་ཚོགས་འདུ་ནི་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གིས་གཙོ་གཉེར་བྱེད་པ་དང་། ཚོགས་ཞུགས་བླ་མ་སྐྱེས་ཆེན་དགེ་བའི་བཤེས་གཉེན་བཅས་ཆོས་ལུགས་མི་སྣ་དང་རིག་གཞུང་ཚན་ཞིབ་སྡེ་ཁག་གི་ཆེད་མཁས་པ་སོགས་ཀྱིས་ཀྲུའུ་ཞི་ཞིས་ཅིན་ཕིང་གིས་བོད་བརྒྱུད་ནང་བསྟན་ལས་དོན་ཐད་ལ་བཏོན་པའི་བླང་བྱ་གཞིར་བཟུང་། བོད་བརྒྱུད་ནང་བསྟན་གྱི་དགོངས་པ་དང་རིག་གནས་ལ་འགྲེལ་པ་ཧུར་ཐག་རྒྱག་པ་དང་། བོད་བརྒྱུད་ནང་བསྟན་དགོངས་པའི་ཁྲོད་ཀྱི་སྡིག་སྤོང་དགེ་སྒྲུབ་དང་། འདྲ་མཉམ་བློ་ཡངས། དབུལ་སྐྱོར་རྒུད་སྐྱོབ་སོགས་ཀྱི་དགེ་མཚན་ལྡན་པའི་དགོངས་པ་དར་སྤེལ་བཏང་ནས། བོད་འབྲེལ་ཁྱབ་ཁོངས་ཀྱི་ཞིབ་འཇུག་གྲུབ་འབྲས་གསར་ཤོས་གཅིག་བསྡུས་ཀྱིས་དུས་རབས་གསར་པའི་བོད་བརྒྱུད་ནང་བསྟན་རིག་གནས་དགོངས་འགྲེལ་ལ་བསམ་བློའི་རྨང་གཞི་མཁོ་འདོན་དང་ལག་ལེན་དངོས་ཀྱི་ཉམས་མྱོང་གསོག་འཇོག་བྱས་ཡོད་ཅིང་། བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་དང་། ཕུན་སུམ་ཚོགས་པའི་བསམ་བློ་དང་རིག་གཞུང་གྲུབ་འབྲས་ཕན་ཚུན་སྤེལ་རེས་བྱས་ཏེ། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་སྤྱི་ཚོགས་འཚམ་མཐུན་ཡོང་བར་སྐུལ་འདེད་བཏང་ཡོད།


text:
ལས་ཀྱི་འཛོམས་པ། (༥)
ཏིན་ཡི་ཧྥུ་དང་ལི་ཅང་ལིན་གཉིས་ཀྱིས་བརྩམས།
ལོ་མ་རྒྱལ་གྱིས་རྒྱ་ཡིག་ལས་བསྒྱུར།
རྒྱ་རིགས་དམངས་གཙོ་དོན་གཉེར་བ་དང་བོད་དོན་ཉམས་ཞིབ་པ་སྐུ་ཞབས་ཏིན་ཡི་ཧྥུ་དང་ལྕམ་ལི་ཅང་ལིན་གཉིས་ཀྱིས་༧གོང་ས་མཆོག་གི་ཚན་རིག་ལྟ་བ་དང་སེམས་དང་སྲོག་གི་བགྲོ་གླེང་རིམ་པའི་སྐོར་ལ་དྲི་བ་དྲིས་ལན་གྱི་རྣམ་པའི་ཉམས་ཞིབ་གནང་བའི་དཔེ་དེབ་ >ཞེས་པའི་དེབ་ཀྱི་ལེའུ་དང་པོ་ ཞེས་པ་ ༢༠༡༧།༥།༢༥ ཉིནདྲ་ལམ་དུ་སྤེལ་ཡོད་པ་བོད་སྒྱུར་བྱས་ཡོད།
བསམ་གཞིག་གི་ཚོད་ལྟ་དང་། ཚན་རིག་གི་ཐབས་ལམ།
ཀ: དེས་ཐབས་ལམ་ཅི་ཞིག་སྟོན་གྱི་ཡོད་དམ།
ཁ: ཏ་ཝེ་ཊི-བྷོམ་ནི་གཞུང་ལུགས་སྨྲ་བའི་དངོས་ཁམས་སྨྲ་བ་ཞིག་ཡིན། གཞུང་ལུགས་དངོས་ཁམས་སྨྲ་བ་རྣམས་ཀྱི་ལས་དོན་ནི། ལྐོག་གྱུར་རང་བཞིན་ལྡན་པའི་གཏན་ཚིགས་ཀྱི་རིམ་པ་ཞིག་དང་། ཡང་ན། ཚོད་དཔག་དང་། ཚོད་དཔག་གི་རྨང་གཞིའི་སྟེང་ནས་སྡོམ་ཚིག་འགོད་པར་བྱེད་པ་དེ་ཡིན། ཡིན་ན་ཡང་། དེང་གི་གཞུང་ལུགས་དངོས་ཁམས་སྨྲ་བ་རྣམས་ཀྱིས་གཏན་ཚིགས་དང་ལྡན་པའི་སྒོ་ནས་སྡོམ་ཚིག་འགོད་པའི་སླད་དུ། ཧ་ཅང་རྙོག་འཛིང་ལྡན་པའི་གྲངས་ཀྱི་རྣམ་གཞག་བཀོལ་གྱི་ཡོད་མོད། འོན་ཀྱང་། མགོ་རྩོམ་སའི་ཚོད་དཔག་གི་རྣམ་པ་ནི་རྙོག་འཛིང་དང་བྲལ་བ་ཞིག་ཡིན། དེ་འདྲའི་བསམ་གཞིག་བྱེད་སྟངས་ལ་བརྟེན་ནས་བྱུང་བའི་བསམ་བློའི་སྟེང་གི་ཚོད་ལྟ་ནི། གཞུང་ལུགས་དངོས་ཁམས་སྨྲ་བ་དང་ལག་ལེན་དངོས་ཁམས་སྨྲ་བའི་ལས་གཞིའི་མི་འདྲ་ས་དེ་ཡིན། ཨན་སི་ཐན་གྱི་ལྟོས་གྲུབ་རྣམ་གཞག་ཀྱང་། ཚོད་དཔག་དང་བསམ་བློའི་སྟེང་གི་ཚོད་ལྟར་བརྟེན་ནས་བྱུང་བའི་སྡོམ་ཚིག་ཅིག་ཡིན།
ཏཱ་ལའི་བླ་མས་བསམ་གཞིག་གི་ཚོད་ལྟ་དེ་དང་། ནང་པའི་གཞུང་དུ་ཡོད་པའི་དཔྱད་སྒོམ་གཉིས་ལ་འདྲ་བའི་ཆ་ཞིག་ཡོད་པ་འཕྲལ་དུ་ཤེས། ནང་པས་གཞིའི་གནས་ལུགས་རྟོགས་པར་བྱེད་པའི་སྐབས་སུ། རང་ཉིད་ལ་སྦྱོང་བརྡར་སྤྲད་དེ། ཆོས་ཀུན་ལ་སེམས་ནས་བརྟག་ཅིང་དཔྱད་ཀྱི་ཡོད།
ཀ: བསམ་བློའི་སྟེང་གི་ཚོད་ལྟའི་དཔེ་མཚོན་ཞིག་ཡོད་དམ།
ཁ: ཚན་རིག་ལོ་རྒྱུས་སྟེང་དུ་མིང་དུ་གྲགས་པའི་བྱུང་བ་ཞིག་ཡོད་ནི། ལྕི་ཡང་ཅན་གྱི་སྤོ་ལོ་གཉིས་མཐོ་ས་ནས་དུས་གཅིག་ཏུ་སར་གཡུགས་པ་ན། སྤོ་ལོ་དེ་གཉིས་དུས་གཅིག་ཏུ་སར་ལྷུང་བའི(Galileo)གྷ་ལེ་ལིའི་གསར་རྙེད་དེ་ཡིན། བཤད་རྒྱུན་ལྟར་ན། ཚོད་ལྟ་དེ་ནི་གྷ་ལེ་ལི་ཡིས་པེ་ས་མཆོད་རྟེན་གསེག་མ(The leaning Tower of Pisa)འི་སྟེང་ནས་ཚོད་ལྟ་བྱས་ཏེ་སྡོམ་ཚིག་བཞག་པ་ཞིག་ཡིན་པར་བརྗོད། ཚན་རིག་ལོ་རྒྱུས་སྨྲ་བ་ཆེད་མཁས་པ་རྣམས་ཀྱིས་ཞིབ་འཇུག་བྱས་འབྲས་སུ། ཚོད་ལྟ་དེ་ནི། གྷ་ལེ་ལི་དངོས་སུ་པེ་ས་མཆོད་རྟེན་གསེག་མའི་སྟེང་དུ་སོང་སྟེ་ཚོད་ལྟ་བྱས་པ་ཞིག་མིན་ཞིང་། དེ་ནི་བསམ་བློའི་སྟེང་གི་ཚོད་ལྟར་བརྟེན་ནས་སྡོམ་ཚིག་བཞག་པ་ཞིག་ཡིན་པར་འདོད།
ཀ: ཁོས་ཅི་ལྟར་སྡོམ་ཚིག་བཀོད་པ་ཡིན་ནམ།
ཁ: སྐབས་དེར། མི་རྣམས་ཀྱི་ཉིན་རེའི་འཚོ་བའི་ནང་གི་ཉམས་མྱོང་ལས་བྱུང་བའི་སྡོམ་ཚིག་ཅིག་ནི། སྤོ་ལོ་ལྕི་མོ་དེ་ནི་སྤོ་ལོ་ཡང་མོ་དེ་ལས་མགྱོགས་པོར་སར་ལྷུང་བར་འདོད་པ་དེ་ཡིན། སྤོ་ལོ་གཅིག་ནི་ལྕི་ཞིང་། སྤོ་ལོ་གཅིག་ནི་ཡང་བས། མི་རྣམས་ཀྱིས་དེ་ལྟར་འདོད་ཀྱི་ཡོད། སྐབས་དེར། མི་རྣམས་ཀྱིས་ལྕི་ཡང་གི་ཁྱད་པར་ཧ་ཅང་ཆེ་བའི་དངོས་པ་གཉིས་དུས་གཅིག་ཏུ་སར་ལྷུང་བ་མི་ཤེས་ཤིང་། དེ་གཉིས་དུས་གཅིག་ཏུ་སར་ལྷུང་བ་ནི། མཁའ་དབུགས་ཀྱི་འགོག་རྐྱེན་ལ་བརྟེན་ནས་བྱུང་བ་ཞིག་ཡིན་པ་ཡང་མི་ཤེས། དེར་བརྟེན། མི་རྣམས་ཀྱིས་སྤོ་ལོ་ལྕི་མོ་དེ་མགྱོགས་པོར་སར་ལྷུང་བར་འདོད་པ་ནི་མངོན་གསལ་ཡིན། ལྟ་ཚུལ་དེ་དགག་པའི་བསམ་བློའི་སྟེང་གི་ཚོད་ལྟ་གཅིག་ནི། དཔེར་ན། སྤོ་ལོ་ལྕི་མོ་དང་། སྤོ་ལོ་ཡང་མོ་གཉིས་ཐག་པ་གཅིག་གི་སྟེང་དུ་སྦྲེལ་པ་ཡིན་ན། མཇུག་འབྲས་ཅི་ཞིག་འབྱུང་ངམ། གལ་ཏེ། སྤོ་ལོ་ཡང་མོ་དེ་སྤོ་ལོ་ལྕི་མོ་ལས་སར་ལྷུང་བ་དལ་ཚེ། དེས་སྤོ་ལོ་ལྕི་མོ་དེ་ཡར་འཐེན་ནས་དེའི་ལྷུང་ཚད་སྔར་ལས་དལ་བར་གཏོང་བ་དང་། མཇུག་འབྲས་ནི། ལྷན་དུ་སྦྲེལ་ཡོད་པའི་སྤོ་ལོ་དེ་གཉིས་སར་ལྷུང་བ་ནི་སྤོ་ལོ་ལྕི་མོ་གཅིག་ལས་དལ་དགོས་ཀྱི་ཡོད།
ཀ: རེད། དེ་འདྲ་ཞིག་ཡིན་དགོས་པ་འདྲ།
ཁ: ཡིན་ན་ཡང་། ཁྱོད་ཀྱིས་ད་དུང་བསམ་བློ་ཐོངས་དང་། སྤོ་ལོ་དེ་གཉིས་ཐག་པ་ཐུང་ཐུང་ཞིག་གིས་སྦྲེལ་ཡོད། གལ་ཏེ། ཐག་པར་རིང་ཐུང་གི་ཁྱད་པར་བྱས་ཏེ་སྤོ་ལོ་གཉིས་ལྷན་དུ་སྦྲེལ་མེད་ཚེ། ཕན་ཚུལ་དུ་ཤན་ཤུགས་མི་ཐེབས། འོན་ཀྱང་། སྤོ་ལོ་དེ་གཉིས་ནི་དངོས་པོ་ཧྲིལ་བོ་གཅིག་ཏུ་གྱུར་ཏེ། སྔོན་གྱི་སྤོ་ལོ་ལྕི་མོ་དེ་ལས་ཀྱང་ལྕི་བའི་དངོས་པོ་ཞིག་ཏུ་གྱུར་ཡོད། འོ་ན། ལྷན་དུ་སྦྲེལ་ཡོད་པའི་སྤོ་ལོ་དེ་གཉིས་ནི་སྤོ་ལོ་ལྕི་མོ་གཅིག་ལས་མགྱོགས་པོར་སར་ལྷུང་དགོས་པ་ཞིག་རེད།
ཀ: དེར་ཡང་རྒྱུ་མཚན་འདུག
ཁ: སྡོམ་ཚིག་དེ་གཉིས་ཀྱི་འགོ་རྩོམ་ས་ནི། སྔར་གྱི་སྤོ་ལོ་ལྕི་མོ་དེ་སྤོ་ལོ་ཡང་མོ་དེ་ལས་མགྱོགས་པོར་སར་ལྷུང་གི་ཡོད་པ་དེ་རེད། སྡོམ་ཚིག་འགོད་པའི་གོ་རིམ་ལ་གནད་དོན་མེད། ཡིན་ན་ཡང་། སྡོམ་ཚིག་ནི་ཐ་དད་ཡིན། སྡོམ་ཚིག་འགོད་པའི་གོ་རིམ་ལ་གནད་དོན་མེད་པ་ཡིན་ན། སྡོམ་ཚིག་གི་སྔོན་འགྲོའི་ཆ་རྐྱེན་ཏེ། སྤོ་ལོ་ལྕི་མོ་དེ་སྤོ་ལོ་ཡང་མོ་དེ་ལས་མགྱོགས་པོར་སར་ལྷུང་། ཞེས་པ་དེ་ནོར་བ་རེད།
ཀ: དེ་ན། མི་ཞིག་གིས་དངོས་སུ་ཚོད་ལྟ་དེ་བསྒྲུབས་ཡོད་དམ།
ཁ: དོན་དངོས་སུ། ཚོད་ལྟ་འདི་བྱེད་པར་མཁའ་དབུགས་ཀྱི་འགོག་རྐྱེན་མེད་པར་བཟོ་དགོས། ཡང་ན། བསམ་བློའི་སྟེང་ནས། མཁའ་དབུགས་མེད་པའི་སྟོང་སངས་ཤིག་ནས་ཚོད་ལྟ་བྱེད་པའི་འཆར་སྣང་འགོད་དགོས། སྔོན་ཆད་དེ་ལྟར་སྒྲུབ་རྒྱུ་ནི་ལས་སླ་མོ་ཞིག་མིན། ལོ་རྒྱུས་ཀྱི་ཟིན་ཐོའི་ཁྲོད་དུ་ཡང་། ཚོད་ལྟ་དེ་བྱེད་པར་དབུགས་མེད་པའི་སྟོང་སངས་ཀྱི་ཆ་རྐྱེན་འཛོམས་པ་ཞིག་ཧ་ལམ་བྱུང་མེད། ཕྱིས་སུ་ཚོད་ལྟ་དེ་བྱེད་ཐུབ་ཡོད། ཡིན་ན་ཡང་། མི་དམངས་དཀྱིས་མ་རྣམས་ཀྱིས་བསམ་བློའི་སྟེང་གི་ཚོད་ལྟ་དེའི་སྡོམ་ཚིག་ཁས་བླངས་ཡོད། བཤད་རྒྱུན་ལ། ཨ་རིའི་མཁའ་སྐྱོད་པ་ཟླ་བའི་སྟེང་དུ་སོང་སྟེ། ཟླ་བའི་སྟེང་གི་མཁའ་དབུགས་མེད་པའི་སྟོང་སངས་ཀྱི་ཆ་རྐྱེན་དེའི་འོག་ནས། ཚོད་ལྟ་དེ་བྱས་ཡོད་སྐད། དེ་ཡང་། བྱ་སྒྲོ་གཅིག་དང་ལྕགས་རྡོ་གཅིག་མཐོ་ས་ནས་དུས་གཅིག་ཏུ་ཟླ་བའི་ངོས་སུ་ལྷུང་ཡོད། ང་རང་གི་བསམ་པ་ལ། ཚོད་ལྟ་འདི་ཟླ་བའི་སྟེང་ནས་བྱེད་པར་གྲ་སྒྲིག་ཆ་ཚང་ཡོད་པར་འདོད། རྒྱུ་མཚན་ནི། ཚན་རིག་པ་རྣམས་ཀྱིས་ཐེ་ཚོམ་ཅི་ཡང་མེད་པའི་སྒོ་ནས་མཇུག་འབྲས་དེ་སྡོན་ནས་དཔག་ཡོད།
ཀ: ཚན་རིག་པ་རྣམས་དང་། ཁྱད་པར་དུ་གཞུང་ལུགས་སྨྲ་བའི་དངོས་ཁམས་ཚན་རིག་པས་བསམ་བློའི་སྟེང་གི་ཚོད་ལྟའི་ཐབས་ལམ་འདི་སྤྱད་དེ། ཚན་རིག་གི་གསར་རྙེད་རྣམས་རེག་གི་ཡོད། འདིས་ཅི་ཞིག་གསལ་བཤད་བྱེད་ཀྱི་ཡོད་དམ་ཞེ་ན། སྔོན་ཆད། ང་ཚོས་སློབ་གྲྭ་ནས་སྦྱངས་པའི་ལྟ་ཚུལ་རྣམས་དང་། ཡང་ན། ཚན་རིག་གི་གསར་རྙེད་ནི། ལག་ལེན་ནས་གཞུང་ལུགས་དང་། དེ་ནས་བསྐྱར་དུ་ལག་ལེན་གྱི་ཕྱོགས་སུ་འགྲོ་བའི་བཤད་ཚུལ་དེ་ནི། དོན་དངོས་སུ་ཧ་ཅང་བདེན་པ་ཞིག་མ་རེད། ལག་ལེན་དང་། ཚོད་ལྟ། བསམ་གཞིག རྗེས་དཔག་བཅས་ནི་གལ་ཆེ་ཆུང་གི་ཁྱད་པར་ཞིག་མི་འདུག བསམ་གཞིག་དང་རྗེས་དཔག་ནི། ལག་ལེན་དང་ཉམས་མྱོང་དང་འདྲ་བར་གལ་ཆེ་ཞིང་། མཚམས་རེར་ཉམས་མྱོང་གིས་དཔག་མི་ཐུབ་པ་རྣམས་ནི། བསམ་གཞིག་དང་རྗེས་དཔག་ལ་བརྟེན་ནས་དཔག་ཐུབ་ཀྱི་ཡོད།
ཁ: རེད། ཨན་སི་ཐན་ནི་དཔེ་མཚོན་ཞིག་རེད། ཁོ་རང་གིས་ཤོག་བུ་དང་སྨྱུག་གུར་བརྟེན་ནས། བསམ་བློའི་སྟེང་གི་ཚོད་ལྟ་དང་། ཚོད་དཔག་གི་བྱེད་ཐབས་སྤྱད་པའི་སྒོ་ནས་ལྟོས་གྲུབ་རྣམ་གཞག་བརྩམས། ཕྱིས་སུ་ལག་ལེན་དངོས་ཁམས་སྨྲ་བ་རྣམས་ཀྱིས་ཁོ་རང་གི་སྡོམ་ཚིག་དེ་གཞིར་བྱས་ནས། ཚོད་ལྟ་དང་ཞིབ་འཇུག་བྱས་མཐར། ཁོ་རང་གི་སྡོམ་ཚིག་དེ་ནི་ཡང་དག་པ་ཞིག་ཡིན་པར་ཁུངས་སྐྱེལ་ཡོད།
ཏ་ཝེ་ཊི-བྷོམ་ནི། ཨན་སི་ཐན་དང་འདྲ་བར་གཞུང་ལུགས་དངོས་ཁམས་སྨྲ་བ་ཞིག་ཡིན། ཁོ་ནི་ཤར་ཕྱོགས་པའི་ལྟ་གྲུབ་ཐད་ལ་སྤྲོ་བ་ཆེན་པོ་ཡོད། ཁོས་རྒྱ་གར་གྱི་བསམ་བློ་སྨྲ་བ་རྗེ། ཀི་ཤུར་ན་མུར་ཏི(Jidu Krishnamuti)སློབ་དཔོན་དུ་བསྟེན་ཏེ། རྒྱ་གར་གྱི་གནའ་བའི་ལྟ་གྲུབ་སྐོར་ལ་སློབ་གཉེར་གནང་། ཏ་ཝེ་ཊི-བྷོམ་དང་ཏཱ་ལའི་བླ་མ་རྣམ་གཉིས་ཐེངས་མང་པོར་བགྲོ་གླེང་གནང་སྟེ། ཕྱིའི་ཚན་རིག་གི་ཐབས་ལམ་དང་། འཇོག་སྒོམ་གཉིས་ཀྱི་བར་ན་འབྲེལ་བ་ཅི་ཡོད་མེད་ཀྱི་སྐོར་ལ་བགྲོ་གླེང་གནང་།
ཀ: དེང་གི་ཚན་རིག་གི་དངོས་བདེན་མྱོང་བའི་ཐབས་དང་། ཤར་ཕྱོགས་ལུགས་ཀྱི་འཇོག་སྒོམ་གཉིས་ཀྱི་བར་ན་འདྲ་བའི་ཆ་ཡོད་དམ།
ཁ: དེང་གི་ཚན་རིག་པ་རྣམས་ཀྱིས་དངོས་བདེན་དང་མྱོང་བ་གཙུགས་ཆེན་དུ་འཛིན། ཚན་རིག་གི་སྡོམ་ཚིག་ནི། ལྟ་ཞིབ་ལ་བརྟེན་ནས་བྱུང་བ་ཞིག་དང་། མྱོང་བར་བརྟེན་ནས་ར་སྤྲོད་བྱེད་ཐུབ་པ་ཞིག་ཡིན།
ཀ: མྱོང་བར་བརྟེན་ནས་ཁུངས་སྐྱེལ་བ་ནི། ནང་པས་ཀྱང་གཙུགས་ཆེན་དུ་འཛིན་གྱི་ཡོད། འོན་ཀྱང་། ནང་པས་བཞག་པའི་མྱོང་བའི་མཚན་ཉིད་ནི། དེང་གི་ཚན་རིག་གི་ཚོད་ལྟ་དང་ལྟ་ཞིབ་ལས་ཀྱང་རྒྱ་ཆེ། ནང་ཆོས་ལ་མཚོན་ནས་བཤད་ན། བསམ་བློའི་སྟེང་གི་ཚོད་ལྟའམ། དཔྱད་སྒོམ་གྱི་བྱེད་ཐབས་འདི་ནི། དངོས་ཡོད་གནས་ལུགས་གསར་རྟོགས་དང་ཤེས་རྟོགས་བྱེད་པའི་ཐད་ལ་སྤྱོད་ཀྱི་ཡོད་པར་མ་ཟད། སྒོམ་དུ་ཞུགས་ཡོད་པའི་སྐབས་ཀྱི་སྒོམ་གྱི་རྣམ་པ་དེ་རྟོགས་པར་ཡང་སྤྱོད་ཀྱི་ཡོད། ནང་པས་སེམས་ནི་བློ་སྦྱོང་ལ་བརྟེན་ནས་ཡར་རྒྱས་སུ་འགྲོ་བར་འདོད། ཡིན་ན་ཡང་། ཏ་ཝེ་ཊི-བྷོམ་གྱིས་ལྟ་ཚུལ་དེར་གོ་བ་ལོན་གྱི་ཡོད་དམ།
ཁ: གོ་བ་ལོན་ཐུབ་ཡོད་པར་མ་ཟད། མོས་མཐུན་ཡང་བྱེད་ཀྱི་ཡོད། ཏ་ཝེ་ཊི-བྷོམ་ནི་ཚན་རིག་པ་གཞན་དང་མི་མཚུངས་པ་ཞིག་ཡིན། ཁོ་ནི་བསམ་བློ་གུ་ཡངས་ཅན་གྱི་ཚན་རིག་པ་ཞིག་ཡིན་པར་མ་ཟད། ཁོས་དངོས་ཁམས་ལས་རིག་ཕྱི་རོལ་གྱི་གནས་ཚུལ་རྣམས་ཀྱང་ཤེས་འདོད་ཡོད་ཅིང་། དེའི་ཁྱབ་ཁོངས་བརྒལ་བའི་ཤེས་བྱ་རྣམས་ཀྱང་དང་ལེན་བྱེད་འདོད་ཡོད། དེར་བརྟེན། ཁོ་རང་གིས་དུས་ཚོད་མང་པོ་ཞིག་སྤྱད་དེ། ཏཱ་ལའི་བླ་མར་དེང་གི་དངོས་ཁམས་རིག་པ་དང་། དངོས་ཁམས་ཚན་རིག་གི་བྱེད་ཐབས་རྣམས་ངོ་སྤྲོད་བྱས་པ་དང་ལྷན། ཏཱ་ལའི་བླ་མས་ནང་ཆོས་ངོ་སྤྲོད་གནང་བ་རྣམས་ལ་ཡང་གསན་ཏེ། ཤར་ཕྱོགས་ལྟ་གྲུབ་ཀྱི་ཁྲོད་ན་ཡོད་པའི་མིའི་བློ་སྒོ་འབྱེད་ཐུབ་པའི་ཤེས་རབ་དེ་བཙལ་ཡོད།
སྒྱུར་བ་པོའི་གསལ་བཤད།
ཨ་རིར་གནས་སྡོད་ལི་ཅང་ལིན་དང་ཏིན་ཡི་ཧྥུ་གཉིས་ནི་རྒྱ་རིགས་དམངས་གཙོ་དོན་ཉེར་བ་དང་རྩོམ་པ་པོ། བོད་དོན་ཉམས་ཞིབ་པ་བཅས་ཡིན་ལ། ལི་ཅང་ལིན་གྱིས་ ༢༠༠༤ ལོ་ནས་བོད་ཀྱི་ཉེ་རབས་ལོ་རྒྱུས་ལ་ཞིབ་འཇུག་བྱས་ཤིང་། རྒྱ་གར་དང་བལ་ཡུལ་སོགས་སུ་ཕེབས་ཏེ་བཙན་བྱོལ་བོད་མིར་ཞིབ་འཇུག་དང་བཅར་འདྲི་བྱས་ཏེ། ༢༠༡༠ ལོར་ > ཞེས་པའི་དཔེ་དེབ་དཔར་འགྲེམ་ཞུས་ཡོད། ཏིན་ཡི་ཧྥུ་ཡིས་ཀྱང་བོད་དོན་སྐོར་གྱི་རྩོམ་ཡིག་དང་གཏམ་བཤད་མང་པོ་སྤེལ་ཡོད།།
ཚན་པ་བཞི་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༤)
ཚན་པ་གསུམ་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༣)
ཚན་པ་གཉིས་པ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༢)
ཚན་པ་དང་པོ། ཏཱ་ལའི་བླ་མ་དང་དེང་གི་ཚན་རིག་པའི་བགྲོ་གླེང་། (༡)
མ་རྩོམ་གྱི་འབྲེལ་ཐག http://www.chinesepen.org/blog/archives/69031


text:
ལྔ་བཞི་གཞོན་ནུའི་དུས་ཆེན་འཆར་ཉེའི་མཚམས་དང་ཀྲུང་གོ་སྲིད་ཁྲིམས་སློབ་ཆེན་བཙུགས་ནས་ལོ་ངོ65འཁོར་བའི་སྔ་ནུབ་ཏུ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་ཞིས་ཅིན་ཕིང་མཆོག་གིས་ཚེས3ཉིན་གྱི་ཕྱི་དྲོར་ཀྲུང་གོ་སྲིད་ཁྲིམས་སློབ་ཆེན་དུ་རྟོག་ཞིབ་ཏུ་ཕེབས་ཤིང་། ཞིས་ཅིན་ཕིང་མཆོག་ནས་ཏང་ཀྲུང་དབྱང་གི་ཚབ་ཞུས་ཏེ་རྒྱལ་ཡོངས་མི་རིགས་ཁག་གི་གཞོན་ནུ་རྣམས་ལ་དུས་ཆེན་གྱི་མཛའ་བརྩེའི་འཚམས་འདྲི་དང་། རྒྱལ་ཡོངས་ཀྱི་རྒྱ་ཆེའི་སློབ་གསོའི་ལས་དོན་པ་དང་། གཞོན་ནུའི་ལས་དོན་པ། ཁྲིམས་སྐྱོང་ལས་དོན་པ་བཅས་ལ་ལྷག་བསམ་ཟོལ་མེད་ཀྱི་འཚམས་འདྲི་ཞུས་པ་རེད། ཁོང་གིས་ཕྱོགས་ཡོངས་ནས་ཁྲིམས་ལྟར་རྒྱལ་སྐྱོང་ལ་སྐུལ་འདེད་གཏོང་རྒྱུ་ནི་ཡུན་རིང་བའི་ལོ་རྒྱུས་ཀྱི་འགན་འཁྲི་གལ་ཆེན་ཞིག་ཡིན་པས། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་ལམ་བུ་རྒྱུན་འཁྱོངས་བྱེད་པ་དང་། མར་ཁེ་སི་རིང་ལུགས་ཀྱི་ཁྲིམས་ལུགས་རིག་པའི་བསམ་བློ་དང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་གཞུང་ལུགས་ཀྱི་མཛུབ་ཁྲིད་རྒྱུན་འཁྱོངས་བཅས་བྱས་ཏེ། ཀུན་སྤྱོད་ལ་བརྟེན་ནས་མི་སྣ་གསོ་སྐྱོང་བྱེད་པ་དང་ཀུན་སྤྱོད་དང་བཅའ་ཁྲིམས་གཉིས་ཆར་མྱོང་རྟོགས་བྱེད་པའི་སློབ་གསོའི་ཁ་ཕྱོགས་འོག་ཏུ་བྱང་ཚད་མཐོ་བའི་ཁྲིམས་སྐྱོང་ཤེས་ལྡན་མི་སྣ་འབོར་ཆེན་གསོ་སྐྱོང་བྱེད་དགོས་ཞེས་ནན་བཤད་གནང་བ་རེད།
ཞིས་ཅིན་ཕིང་མཆོག་ནས་ནན་བཤད་གནང་བར། ཀྲུང་གོའི་འབྱུང་འགྱུར་གཞོན་ནུ་ཚོར་དབང་ཞིང་། ཀྲུང་ཧྭ་མི་རིགས་ཀྱི་འབྱུང་འགྱུར་ཡང་གཞོན་ནུ་ཚོར་དབང་བ་ཡིན། གཞོན་ནུའི་སྡེ་ཡི་ཕུགས་བསམ་དང་ཆོད་སེམས། བསམ་པའི་ཉམས་འགྱུར། ཕྱོགས་བསྡུས་བྱང་ཚད་བཅས་ནི་རྒྱལ་ཁབ་གཅིག་གི་འཕེལ་རྒྱས་ཀྱི་གསོན་ཤུགས་མཚོན་ཚུལ་གལ་ཆེན་ཞིག་ཡིན་ལ། རྒྱལ་ཁབ་གཅིག་གི་ལྟེ་བའི་འགྲན་རྩོད་ནུས་པའི་གྲུབ་ཆ་གལ་ཆེན་ཞིག་ཀྱང་ཡིན། དེང་སྐབས་ཀྲུང་གོའི་ཆེས་མངོན་གསལ་དོད་པའི་དུས་རབས་ཀྱི་བརྗོད་དོན་གཙོ་བོ་ནི“ལོ་བརྒྱ་གཉིས”ཀྱི་འབད་འཐབ་དམིགས་ཚད་དང་། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱ་རྒྱུ་དེ་རེད། དེང་སྐབས་ཀྱི་གཞོན་ནུ་ཚོས་དུས་རབས་ཀྱི་བརྗོད་དོན་གཙོ་བོའི་འཕེལ་ཕྱོགས་དང་མཐུན་པའི་ཕུགས་བསམ་དང་ཆོད་སེམས་འཛུགས་པ་དང་། དུས་རབས་ཀྱིས་དཀྲིས་པའི་ལོ་རྒྱུས་ཀྱི་འགན་འཁྲི་ཁུར་དུ་བཟོད་པ། ཕུགས་བསམ་གྱི་གོ་ཆ་བགོས་ཏེ་སློབ་བརྩོན་དང་སྙིང་རུས་ཆེན་པོས་སྦྱོང་བརྡར་བྱས་ཏེ་སྤྲོ་སེམས་འཕེལ་བའི་འབད་འཐབ་ཁྲོད་ལང་ཚོའི་འོད་སྣང་འགྱེད་པ་དང་སྐྱོན་བྲལ་ངང་འཚར་ལོངས་ཡར་རྒྱས་ཡོང་བ་བྱེད་དགོས་ཞེས་གསུངས།
ཀྲུང་གོ་སྲིད་ཁྲིམས་སློབ་ཆེན་ནི་རང་རྒྱལ་གྱི་སྐད་གྲགས་ཆོད་པའི་མཐོ་སློབ་ཅིག་ཡིན་ཞིང་སྤྱི་ལོ1952ལོར་དབུ་བརྙེས།“བརྩེ་བ་ཆེན་པོ། བཅའ་ཁྲིམས་རྟོགས་པ། གནས་ལུགས་འཚོལ་བ། སྤྱི་སྙོམས་ཆེན་པོ”བཅས་ནི་སློབ་གྲྭའི་གདམ་ཚིག་ཡིན་ཞིང་། དུས་ཡུན་རིང་པོའི་ནང་དུ་རྒྱལ་ཁབ་ལ་ཁྲིམས་སྐྱོང་ཤེས་ལྡན་མི་སྣ་འབོར་ཆེན་གསོ་སྐྱོང་བྱས་ཡོད།
སྟོན་མཇུག་ཚེས་པའི་དུས་མཚམས་སུ་པེ་ཅིང་གྲོང་ཁྱེར་ཁྲང་ཕིང་ཁུལ་དུ་གནས་པའི་ཀྲུང་གོ་སྲིད་ཁྲིམས་སློབ་ཆེན་གྱི་སློབ་རའི་ནང་དུ་སྔོ་ལྗང་དང་གསོན་ཤུགས་ཀྱི་རྣམ་པ་ཞིག་ངང་གིས་ཁྱབ་ཡོད། སྔ་དྲོའི་ཆུ་ཚོད9དང་སྐར་མ20ཐོག་ཏུ་ཞིས་ཅིན་ཕིང་མཆོག་སློབ་གྲྭའི་ཏང་ཨུད་ཀྱི་ཧྲུའུ་ཅི་ཧྲེ་ཡཱ་ཅུན་དང་སློབ་སྤྱི་ཧོང་ཅིན་ཕའེ་ཡི་ཕེབས་རོགས་འོག་ཏུ་ཐོག་མར་དབྱི་ཧྥུ་ཐོག་ཁང་གི་ཐོག་བརྩེགས་དང་པོར་བྱོན་ཏེ། སློབ་གྲྭའི་ལོ་རྒྱུས་འཕེལ་རིམ་ཁག་གི་གྲུབ་འབྲས་ལ་གཟིགས་སྐོར་མཛད། པར་རིས་རེ་རེ་དང་ཅ་དངོས་རེ་རེས་རབས་མི་འདྲ་བའི་ཏང་དང་རྒྱལ་ཁབ་ཀྱི་དབུ་ཁྲིད་རྣམས་པས་ཀྲུང་གོ་སྲིད་ཁྲིམས་སློབ་ཆེན་དང་ཀྲུང་གོའི་ཁྲིམས་སྐྱོང་འཛུགས་སྐྲུན་ཐད་བཅོལ་བའི་ཐུགས་ཁུར་དང་རྒྱབ་སྐྱོར་མཚོན་ལ། ཀྲུང་གོ་སྲིད་ཁྲིམས་སློབ་ཆེན་གྱི་འཕེལ་རྒྱས་ལོ་རྒྱུས་འགྲེམ་སྟོན་བྱས་ཡོད་ཅིང་། ཞིས་ཅིན་ཕིང་གིས་སྐབས་སྐབས་སུ་གོམ་ཁ་སྤོ་མཚམས་བཞག་སྟེ་གཟིགས་རྟོག་དང་འབྲེལ་ཡོད་གནས་ཚུལ་འདྲི་རྟོགས་མཛད། ཁོང་གིས་ཀྲུང་གོ་སྲིད་ཁྲིམས་སློབ་ཆེན་གྱིས་མི་སྣ་གསོ་སྐྱོང་དང་། རིག་གཞུང་ཞིབ་འཇུག སྤྱི་ཚོགས་ཞབས་ཞུ། རིག་གནས་རྒྱུད་འཛིན། རྒྱལ་སྤྱིའི་སྤེལ་རེས་མཉམ་ལས། ཁྱད་ལྡན་སློབ་ཚན་སོགས་ཀྱི་ཐད་ལ་ཐོབ་པའི་གྲུབ་འབྲས་ལ་གདེང་འཇོག་བཟང་པོ་གནང་བ་དང་སྦྲགས། སློབ་གྲྭས་ཉམས་མྱོང་ལ་ཕྱོགས་བསྡོམས་དང་། གསར་སྤེལ་ལ་བཅོས་སྒྱུར། དེ་བས་ལེགས་པའི་སྒོ་ནས་ཐོན་ཁུངས་ལ་བཅོས་སྒྲིག་དང་། ནུས་ཤུགས་རྟེན་ས་འཚོལ་བ་བཅས་ཀྱིས། སློབ་ཁྲིད་དང་རིག་གཞུང་ཞིབ་འཇུག སློབ་མ་བསྐྱེད་བསྲིངས་སོགས་ལས་དོན་མཐའ་དག་སྔར་བའི་ལེགས་པའི་སྒོ་ནས་སྤེལ་ཐུབ་པའི་རེ་བ་བཅངས་གནང་བ་རེད།
འགྲེམ་སྟོན་ཁང་གི་ནང་དུ་སྤྱི་ཁྱབ་ཧྲུའུ་ཅི་མཆོག་ནས་མཛའ་བརྩེ་ཟབ་མོའི་སྒོ་ནས་ཀྲང་ཅིན་ཧྥན། ལེའན་ཤིས་ཧྲེང་། ལིའི་ཏེ་ཧྲུན། ཝང་ཝུད་གོ པེའོ་ཅའན་ལིན་སོགས་དགེ་རྒན་ཆེན་མོ་རྒན་གྲས་ཁག་ཅིག་ལ་མཇལ་འཕྲད་གནང་ཞིང་། ཁོང་ཚོ་དང་ཕྱག་བཏང་གནང་སྟེ་མཛའ་བརྩེའི་སྒོ་ནས་བགྲོ་གླེང་མཛད། ཀྲུང་གོ་གསར་པའི་ཁྲིམས་སྐྱོང་འཕེལ་རིམ་ལ་ཞུགས་མྱོང་བའི་དགེ་རྒན་ཆེན་མོ་ཚོས་ཁོང་ཚོས་ཁྲིམས་སྐྱོང་གི་དགོངས་པ་དང་། རིག་གཞུང་གི་ཐབས་ལམ་ཐད་ཀྱི་བསམ་ཚུལ་ལྷུགས་རྗོད་གནང་ཞིང་། ཞིས་ཅིན་ཕིང་མཆོག་ནས་ཁོང་ཚོས་ཁྲིམས་སྐྱོང་གཞུང་ལུགས་ཐད་ཀྱི་ཞིབ་འཇུག་དང་མི་སྣ་གསོ་སྐྱོང་ཐད་ཕུལ་བའི་ལེགས་སྐྱེས་ལ་ཐུགས་རྗེ་ཆེ་ཞུས་པ་དང་། མུ་མཐུད་དུ་རང་གི་རྣམ་དཔྱོད་དང་ཡོན་ལྡན་ལེགས་སྐྱེས་སུ་འབུལ་རྒྱུའི་རེ་བ་བཏོན་ལ། ཁོང་ཚོའི་འཚོ་བ་བདེ་སྐྱིད་ལྡན་པ་དང་ལུས་ཕུང་བདེ་ཐང་ཡོང་བའི་སྨོན་འདུན་ཀྱང་ཞུས་པ་རེད། གཟིགས་སྐོར་གྲུབ་རྗེས་ཞིས་ཅིན་ཕིང་མཆོག་ནས་ཀྲུང་གོ་སྲིད་ཁྲིམས་སློབ་ཆེན་གྱི་དབུ་ཁྲིད་ཚོགས་པའི་ཚོགས་མི་དང་གཞན་དགེ་ཆེན་མོ་ཁག་ཅིག་དང་ལྷན་དུ་དྲན་རྟེན་ལྷན་པར་སྒྲོན་གནང་མཛད།